Jalu balahattan thibee activistun, haalathu varah goas: PPM | Mihaaru\nޖަލު ބަލަހައްޓަން ތިބީ އެކްޓިވިސްޓުން، ހާލަތު ވަރަށް ގޯސް: ޕީޕީއެމް\n22 ޖޫން 2019 - 18:51 67 comments\nމާފުށީ ޖަލުގެ ދެ ގޮޅިއަކުން މިދިޔަ ބުރާސްފަތި ދުވަހުގެ ރޭ ގައިދީން ނެރެ އެ މީހުންގެ ގައިގައި ތަޅައި އަނިޔާ ކުރި މައްސަލައާ ގުޅިގެން އެ ޕާޓީން ނެރުނު ބަޔާނެއްގައި ބުނީ ޒަމާންތަކެއް ވަންދެން ރާއްޖޭގެ ޖަލުތަކުގައި އޮތް އަނިޔާ ކުރުމުގެ ސަގާފަތް ހުއްޓުވުމަށް ކުރީގެ ސަރުކާރުތަކުން ކުރި ބުރަ މަސައްކަތުން އެކަންކަން ބައިނަލްއަގުވާމީ މިންގަނޑަށް ގެނެސް ހައްލު ކޮށްފައިވާ ކަމަށެވެ.\nGaidheennah aniyaa kuri massalaigai Jaluge commanderaku suspendkoffi\nކޮމާންޑަރު ސަސްޕެންޑް ކުރުން---\nއެގޮތުން މުވައްޒަފުންނަށް ޕްރޮފެޝަނަލް ތައުލީމާއި ތަމްރީނުތައް ދީ ވޭތުވެދިޔަ އަހަރުތަކުގައި ރާއްޖޭގެ ޖަލުތައް ބެލެހެއްޓުމަށް އެދެވޭ ރަނގަޅު ބަދަލުތަކެއް ވަނީ ގެނެސްފައި ކަމަށް އެ ޕާޓީން ބުނެ އެވެ. ނަމަވެސް މިސަރުކާރު އައި ފަހުން އީވާން ނަސީމް މަރާލިއިރު ރާއްޖޭގެ ޖަލުތައް އޮތް ހާލަތަށް ކަންކަން ބަދަލުވާން ފަށާފައިވާ ކަމަށް ބަޔާނުގައި ބުނެފައިވެ އެވެ.\n"މިވީ ހަތް މަސް ދުވަސްތެރޭ ޖަލުތައް ބެލެހެއްޓުމުގެ ޕްރޮފެޝަނަލް ތަމްރީނުތައް ލިބިފައިވާ އެތައް ބަޔަކު ވަޒީފާތަކުން ވަކިކޮށް އެ މަގާމުތަކަށް ސިޔާސީ އެކްޓިވިސްޓުން ލައިގެން ޖަލުތަކުގެ ހާލަތު މިހާރު މިވަނީ 2003 ވަނަ އަހަރު މާފުށީ ޖަލުގައި އަނިޔާކޮށް މަރުހޫމް އީވާން ނަސީމް މަރާލިއިރު ރާއްޖޭގެ ޖަލުތައް އޮތް ހާލަތަށް ބަދަލުވާން ފަށާފައި،" ބަޔާނުގައި ބުނެފައިވެ އެވެ. "ގައިދީން ކޮންޓްރޯލް ކުރުމުގެ ނަމުގައި، އެކަށީގެންނުވާ ބާރުގެ ބޭނުންކޮށް ގައިދީންގެ ޖިންސީ ގުނަވަންތަކަށް އަސޭމިރުސް ސްޕްރޭ ޖެހުމާއި ގައިދީންގެ ބޯ ބޭލުން ފަދަ ހިއުމިލިއޭޝަން އާއި އަނިޔާގެ އަދަބު އެކުލެވޭ ފަދަ ކަންކަން ހިނގާފައި ވުމަކީ އަނިޔާގެ ސަގާފަތަކަށް އަދި ސިސްޓަމަކަށް ޖަލުގެ ހިންގުން ބަދަލުވާން ފަށާފައިވާ ކަމުގެ ހެއްކެއް."\nމިދިޔަ ބުރާސްފަތި ދުވަހު ޖަލުގައި ހިނގި އެ ހަމަނުޖެހުންތަކުގެ އިތުރުން ވޭތުވެދިޔަ ތަނުގައި އެތައް ކުށްވެރިންނެއް މުޖުތަމަ އަށް ދޫވެގެން ގޮސްފައިވާ ކަމަށާއި އެއީ ޖަލުތައް ބެލެހެއްޓުމުގައި މިސަރުކާރު ފެއިލްވެފައިވާ މިންވަރު ހާމަވާ ކަމެއް ކަމަށް ޕީޕީއެމްގެ ބަޔާނުގައި ބުނެފައިވެ އެވެ.\nބަޔާނުގައި އިތުރަށް ބުނެފައިވަނީ އެ ހަމަނުޖެހުންތަކުގެ ޒިންމާ ވަޒީރުންނާއި އެކަންކަމާ ހަވާލުވެތިބި އިސްވެރިން ނަގަން ޖެހޭ ކަމަށެވެ.\nއެފަދަ މައްސަލަތައް މަޖިލީހުން ބަލައި އެކަން ތަކުރާރު ނުވާގޮތަށް ފިޔަވަޅުތައް އަޅަން ޖެހޭ ކަމަށް ވެސް ޕީޕީއެމް ބަޔާނުގައި ބުނެފައިވެ އެވެ.\nހޯމް މިނިސްޓަރު އިމްރާން އަބްދުﷲ މިއަދު ވަނީ އެ ކަން ހިނގި ގޮތް ބެއްލެވުމަށް ޖަލަށް ޒިޔާރަތް ކުރައްވައިފަ އެވެ. އަދި އެކަމުގައި ކަރެކްޝަނަލް ސާވިސް އިން ގޯސްތަކެއް ހަދާފައިވާ ކަމަށް މިނިސްޓަރު ވިދާޅުވި އެވެ.\nޖަލުގައި ހިނގި ކަންކަމާ ގުޅިގެން އެތަނުގެ ކޮމާންޑަރަކު ވަނީ ތަހުގީގު ނިމެންދެން ސަސްޕެންޑްކޮށްފަ އެވެ. އެ މައްސަލައާ ގުޅިގެން ހޯމް މިނިސްޓަރާއި ކަރެކްޝަނަލް ސާވިސްގެ ވެރިން މިރޭ މަޖިލީހުގެ ކޮމެޓީއަށް ހާޒިރު ކުރުމަށް ވަނީ ނިންމައިފަ އެވެ.\nGaidheenah ekasheegenvaa faruva nudhee lasvi: Imran\nހަމަނުޖެހުމާ ގުޅިގެން މިނިސްޓަރުގެ ބަސް--\nރައީސް އަބްދުﷲ ޔާމީން ސަރުކާރުގައި ސިޔާސީ އެތައް ލީޑަރުންނެއް ޖަލަށް ލާފައިވާއިރު ގިނަ ފަރާތްތަކަކަށް އެކަށީގެންވާ ބޭސްފަރުވާ ނުލިބުމުގެ މައްސަލަ ކުރިމަތިވި އެވެ. އެފަދަ ހާލަތެއްގައި ގ. ކީމާ އަބްދުﷲ ރަޝީދު ވަނީ ނިޔާވެފަ އެވެ.\nއިތުރު ލިޔުންތައް ޕީޕީއެމް އިމްރާން އަބްދުﷲ، ހޯމް މިނިސްޓަރު ކަރެކްޝަނަލް ސާވިސް ޖަލުތައް


Lara ge Story: Haaviyaa\nކަންފަތްމައްޗަށް އެރި ހަމަލާއިން އަހަރެން އަނބުރައި ނުގަތީ ކިރިޔާ އެވެ. ލޯމަތިން ރަންކަނިބުރާލި އެވެ. ފާރުގައި ގޮސް ޖެހުނު ނިތްކުރީގައި އަތްލެވުނީ ބޭއިޚްތިޔާރުގަ އެވެ. މީހާ ބުރާންތިވާ ފަދަ ތޫނު ތަދެއް އިހުސާސް ކުރެވުނެވެ. ހަމައަކަށް ނޭޅެވިގެން އުޅެނިކޮށް އިސްތަށިގަނޑު ތެރެއަށް އެ ވަރުގަދަ އިނގިލިތައް މަހާލިކަމުގެ އިހުސާސްވި އެވެ. އިސްތަށިތަކުގެ ބުޑުން ލުހެލަން އުޅުނު ކަހަލައެވެ. އެ އަތް ނައްޓާލެވޭތޯ އަހަރެން މަސައްކަތް ކުރީމެވެ. ނަމަވެސް ގެނައި ކުއްލި ހަރަކާތަކާއެކު އަހަރެން ވެއްޓި ކުދަރިފުޅުގެ އެނދުގެ ފަނޑީގައި ޖެހި އެ ބިންދައިގެން ދިޔަކަން އެނގުނެވެ. ހަމައެހިނދު އަހަރެން ހަޅޭނުލަވާން މަސައްކަތް ކުރި ނަމަވެސް ކަރުބުޑުން ބާރު އަޑެއް ނުކުމެގެން ދިޔައެވެ. އިސްތަށިގަނޑަށް ދުލެއް ލިބުނުކަން އިހުސާސްވިއެވެ. ދެންވީގޮތެއް އަހަންނަކަށް ނޭނގުނެވެ.\nލޯހުޅުވާލަން އަހަރެން މަސައްކަތްކުރީމެވެ. ނިތްކުރިއަށް އަރާފައި ހުރި ވާނާއެކު ހީވަނީ ނާށިގަނޑު ފަޅާލާފައި ސިކުނޑި ބޭރަށް ނުކުންނަން އުޅެނީހެނެވެ. އަނގައިން ބުނަން އުޅުނު ވަގުތު ތުންފަތް ހީވީ ހިލަވެފައި ވިހެނެވެ. ރޯން ބޭނުންނުވިޔަސް އަހަރެންގެ ލޮލުގެ ހިމަކޮޅުންލާފައި ފައިބައިގަތް ހޫނު ކަރުނައިގެ ތެތްކަން އިހުސާސްވިއެވެ.\n"ޒާރި!... މީ ދައްތައޭ... ޒީނިޔާ" އަހަރެންގެ އެއްބަނޑުއެއްބަފާ ދައްތަގެ އަޑު އިވުނެވެ. އެހިނދު އަޑުއައި ފަރާތް ނޫން އަނެއްފަރާތައް މޫނު އަނބުރާލެވޭތޯ އަހަރެން އުޅުނީމެވެ.\n"ކޮއްކޯ. މާބޮޑަށް ހަރަކާތް ނުކުރޭ. ކޮލާއެކު ނިތްކުރީގެ ބައެއް ތިވަނީ ފަހާފައި. މޫނު އެއްކޮށް ތިއޮތީ ދުޅަވެފައި. ޑަކްޓަރުބުނީ ދެ ދުވަހެއްވަރު ވާނޭ ދުޅަ ތިރިވާން. އަން! މި ކުރުނބާ ފެންފޮދު ބޯލެވޭތޯ ބަލާ" ދައްތަގެ އަޑުގައިވަނީ އޯގާތެރިކަމެވެ. ހިތަށް ކުރި އަސަރުން އަހަންނަށް އިތުރަށް ރޮވުނީ އެވެ.\n"ސާ... ސާ...އި..ދު... ދަރި..." އުނދަގުލުން އަހަރެން އޭނާގެ ނަން ކީމެވެ.\n"އޭނާގެ ވާހަކަ މިވަގުތު ނުދައްކާ. އަޒޫ ގާތުގައި އެ މަންޖެވީ. ގެއަށް ދެވޭންދެން އިހަށް އަރާމުކޮށްލާ" މާގިނަ ވާހަކައެއް ދައްކަން ދައްތަ ނުހެދި އެވެ. އަހަރެންގެ ތުނބުގައި ޖެހުނު ހޮޅިން ކުރުނބާ ފެންފޮދެއް ބޯލީމެވެ. އެތެރެހަށްޓަށް ފިނިކަން ލިބިގެން ދިޔަ އެވެ. ކަރުހިއްކައިގަނެފައި އޮތްވަރު އެނގުނީ ދެނެވެ. ކުރިއަށްވުރެ ބޮޑުކޯވަރެއް އަހަރެން ހޮޅިން ދަމާލީމެވެ. ހިކިފައިވާ އަނގަޔަށް ތެތްކަންލިބި ހިތިކަން ވެސް ކުޑަވި އެވެ.\nހަށިގަނޑަށް ޖެހި އިންޖެކްޝަންތަކުގެ ބާރުގައި އަހަންނަށް ނިދުނެވެ. ހޭލެވުނު އިރު ގާތުގައި ތިބެ ދެ މީހަކު ވާހަކަ ދައްކާއަޑު އިވުނެވެ. އަޑުން އެއީ އަހަރެންގެ ދައްތަ ޒީނިޔާ އާއި އޭނާގެ ފިރިމީހާ ގިޔާސް އެވެ. ނިދާލެވުމުން އަހަންނަށް ލުއިކަން އިހުސާސް ކުރެވުނެވެ. ތަދު ވެސް ކުޑަހެން ހީވެއެވެ. އެހެންނަމަވެސް ބޮލަށް ކުރެވޭ ބަރުކަން ފިލައިގެން ނުދެއެވެ.\n"އަހަންނަށް ފެންނަނީ ޒާރި އަހަރުމެން ގެއަށް ގެންދަން. ދެން ނޭނގެ ފުރާނަނެތް މަސްގަނޑާ ނޫންކަމެއް ހަވާލުވާން އަންނާން ޖެހޭނީ. އަހަރެން ކިތަންމެ ފަހަރަކު ހިތައް އަރާ ކަމާބެހޭ ފަރާތައް އަންގަން. ޒާރި ރޯވަރުން ނުކުރެނީ" ގިޔާސް ބުންޏެވެ.\n"ނަސީބެއް ކުޑަމަންޖެއަށް އެއްޗެއް ހިފައިގެން ވިޔަސް ގޮސް އެގެއަށް ވަދެވުނުކަން... ގިޔާސް! އަހަރެން ވަރަށް ދެރަވޭ. ޒާރިއަށް ނަޞޭޙަތް ވެސް ދެވުނު އަދަދެއް ނޭނގެ. ނަސީބެއްކަންނޭނގެ މަންމައާއި ބައްޕަ ދުނިޔޭގައި ނެތްކަން. އެހެންނޫނީ އެ މީހުންނަށް މިއަދު ޒާރި ފެނިއްޖެނަމަ ވާނީ ކިހިނެއް؟ ގިޔާސް! ކިތަންމެ ފަހަރަކު އަހަރެން ބުނެފީމޭ ކޮއްކޮ ގާތުގައި އަންނާށޭ އަހަންނާއެކު އުޅޭން. އަހަރުމެން ދެމަފިރިންނަށް ކޮއްކޮ ހުއްޓަސް އުނދަގުލެއް ނުވާނެއޭ. ކިހާ ރީތިކޮށް ހުރި ކުއްޖެއްމީ. އެކަމަކު މިހާރު ބަލާބަލަ. ޒާރިފާއޭ މީހަކު ނުވެސް ބުނާނެ. އެ ސާއިދަކީ ހުރިގޮތަށް ހުރި ހައިވާނެއް"\nދައްތަގެ ރުއިމުގެ އަޑުން އަހަރެންގެ ނަފްސު އަޑުލައިގަތެވެ. ޟަމީރު ވިސްނައިދޭން ފެށިއެވެ. ކައިވެންޏަށް ތިން އަހަރުވީއިރު އަހަރެންނަށް ލިބުނީ އެއްއަހަރު ދުވަހުގެ އުފަލެވެ. ދެން ހޭދަވި ދެ އަހަރު އަހަރެން ގަނަތެޅުނީ އެވެ. ލޯތްބަށް ޓަކައެވެ. ފިނި ކަމެއް ނެތް ދާނެއްގައި ކަރުހިއްކުން ފިލުވައިދެވޭތޯ އެވެ. އެކަން ވެސް ވީ ބޭކާރެވެ. ދާނުގެ ފިނިކަން ކަމުގައިވީ އަހަންނަށް ލިބޭ އަހުވަތަކުންނެވެ. އެއާއެކު ދެމެދުގައި އޮތް ހަމައެކަނި ގާތްކަން ވެސް ނެތިދިޔައީ އެވެ. މިހާރު އޮތީ ކައިވެނީގެ ލަފުޒު އެކަންޏެވެ. ވަރި ނުކުރާނޭ ކަން ވެސް އެނގިއްޖެ އެވެ. މީ އަހަރެން ކުޑަކޮށް ވެސް އުންމީދުކުރި ފަދަ ޙަޔާތެއް ނޫނެވެ. ދިރިހުއްޓާ އެތައް ފަހަރަކު ކޮންމެ ދުވަހަކު މަރުވާން ޖެހިފައިވެއެވެ.\nއެއީ މީގެ ތިން އަހަރު ކުރިއެވެ. ފުރަތަމަ އަހަންނާއި ސާއިދު ދިމާވީ އައިޖީއެމްއެޗްއިން ހެނދުނުގެ ޑިއުޓީ ނިންމާފައި ނުކުތް ވަގުތެވެ. އަހަންނަކީ އައިޖީއެމްއެޗްގެ އުމުރުން ދުވަސްވެ ބަލި އެނދުގައި ގިނަ ދުވަސްތަކެއް ވާންދެން ތިބެން ޖެހިފައިވާ ބަލީމީހުން ބައިތިއްބާ ވޯޑުގައި މަސައްކަތް ކުރާ ނަރުހެކެވެ. އައިޖީއެމްއެޗްގެ އެމަޖެންސީ ފަރާތު ގޭޓު ކައިރީ އަހަރެންގެ ޅިޔަނު ސައިކަލުގައި މަޑުކޮށްލައިގެން އިންތަން އަހަރެން ދުށީމެވެ. އަވަހަށް ގެއަށްދާން ބޭނުންވެފައި ހުރިވަރުން ކުޑަކޮށް ދުވެލާފައި ނުކަންނަން އައިތަނާ ގޭޓުން އެތެރެއަށް ވަން ޒުވާނާ ފެނުނީ ކުއްލިއަކަށެވެ. އަހަރެން މަޑުޖެހިލީމެވެ. ހަމަ އެވަގުތު އޭނާ ވެސް އެއްފަރާތްވެލާން އުޅުނެވެ. ދެމީހުންނަށް އެކަކު އަނެކަކުގެ ގައިން ރެކިއެއްނުލެވި މުޑިއަރައިފި އެވެ. އަހަންނަށް ކުރުކޮށްލެވުނު ވައަތާއެކީ ގޮސް ޖެހުނީ އެ ޒުވާނާގެ މޭގަ އެވެ.\n"ސޮރީ! ވަރަށް ބޮޑަށް ސޮރީ!" އަހަރެން ކަންބޮޑުވެފައި މަޢާފަށް އެދުނީމެވެ.\n"އިޓްސް އޯކޭ... ގަސްދުގަ އެކަކު ވެސް ޖެހިއެއް ނުގަންނާނެ" ހިތްހެޔޮ ހިނިތުންވުމެއް ބަދަލުކޮށްލާފައި އޭނާ ބުންޏެވެ. އަހަރެން ވެސް ހިނިތުންވުމެއް ބަދަލުކޮށްލާފައި ހިނގައިގަތް ވަގުތު އެ ޒުވާނާ ގޮވާލި އެވެ. އިއްތިފާގަކުން އޭނާވީ އަހަރެން މަސައްކަތްކުރާ ވޯޑުގައި އޮތް ބަލިމީހެއްގެ ދަރިއަކަށެވެ. ވަރަށް އަވަސް އަރުވާލާފައި އޭނާ ބުނެލީ މާލެ އައީ މިއަދު ކަމުގައެވެ. އަތުގައިވާ ބޭސްތައް އޭނާއާ ހަވާލުކުރީ އޭނާގެ ބޭބެ ކަމުގަ އެވެ. ނަމަވެސް އައިޖީއެމްއެޗްގެ ތެރޭގައި ވޯޑު ހޯދުމުގައި ވަގުތު ބޭކާރު ނުކުރާން އަހަރެންގެ ގާތުގައި އަހާލި އެވެ. އަހަރެން އޭނާއަށް އެހީތެރިވީމެވެ. ވޯޑަށް ދާނޭ ގޮތް ތަފްޞީލުކޮށް ކިޔައި ދިނީމެވެ. ޝުކުރު އަދާކޮށްފައި އޭނާ ހިނގައިގަތުމުން އަހަރެން ވެސް އައިސް ޅިޔަނުގެ ސައިކަލު ފަހަތަށް އެރީމެވެ. އެ ޒުވާނާގެ ގައިގާ ޖެހުނު މަންޒަރު ޅިޔަނަށް ވެސް ފެނުނީތީ އެކަމާ ސުވާލު ކުރި އެވެ.\nއަހަންނަށް ދިމާވި ޒުވާނާއަށް ކިޔަނީ ސާއިދުކަން އެނގުނީ ދަންވަރު ޝިފްޓުގައި މަސައްކަތް ކުރަނިކޮށެވެ. ދުވަސްތަކަކަށްފަހު އަހަރުމެން ދެމީހުން ބައްދަލުވުމުން އެކަކު އަނެކަކު ދެނެގަންނާން އެނގުނީ އަހަރުމެން ދެމެދުގައި ހިނގާފައި އޮތް ކުޑައެކްސިޑެންޓުންނެވެ. އޭނާ ފުރަތަމަ ވެސް ހީނލީ އެވެ. މަޑުމަޑުން އަހަރުމެން ދެމެދުގައި އެކުވެރިކަން އުފެދުނީ އެވެ. ސާއިދުގެ ވާހަކަތަކުން އަހަންނަށް އޭނާ ސިފަ ކުރެވެމުން ދިޔައީ ހިތްހެޔޮ މީހުންނާ ގުޅޭ މީހެއްގެ ގޮތުގައެވެ. ހޮސްޕިޓަލުގައި އޮތް ބަލިމީހަކީ އޭނާގެ ބައްޕަ އެވެ. ގިނަ ވަގުތު ހޮސްޕިޓަލުގައި އިންނަނީ ސާއިދުއެވެ. އެހެންވެ އޭނާ ބައްޕައާ މެދު ބަހައްޓާ އޯގާތެރިކަން އަހަންނަށް ވެސް ފެނުމުގެ ނަސީބު ލިބުނެވެ. އޭނާގެ ޢާއިލާގައި އެއްބަނޑު ބޭބެއަކާއި އެއްބަނޑު އެއްބަފާ އަންހެން ކޮއްކޮއެއްގެ އިތުރުން ދެން ހުރި ހަމައެކަނި މީހަކީ އެ ބަލި ބައްޕަ އެވެ. ސާއިދު ހުރީ މައިސޫރުގައި ކިޔަވަންކަމަށް ބުންޏެވެ. ނަމަވެސް ބައްޕަގެ ހާލު ބޮޑުވުމުގެ ސަބަބުން ކުއްލިއަކަށް މާލެ އަންނާން ޖެހުނީ އެވެ. އޭނާއަކީ ހދ. ނޮޅިވަރަމް ޒުވާނެކެވެ. ރަށުގައި ތަނަވަސް ދިރިއުޅުމެއް އުޅޭ ބައެކެވެ. އަންހެންކޮއްކޮއަށް ހުޅުމާލެއިން ފްލެޓެއް ލިބިގެން ދިރިއުޅެނީ ކޮއްކޮ ގާތުގައި ކަމުގައި ސާއިދު ބުންޏެވެ. ޢާއިލާގައި މީހުނާ ނީނދެ މިހާރު ހުރި މީހަކީ ހަމައެކަނި ސާއިދެވެ.\nއެކުވެރިކަމުގެ ގުޅުމުގެ ތެރެއިން އިތުރު ގުޅުމެއް ނިރުފަޅައި ފޯދެން ފެށި އެވެ. އަހަރެން ވެސް ހުރީ ހަޔާތަށް ހަރުދަނާ ރަނގަޅު ޒުވާނަކު އަންނާނެ އިރެއްގެ އިންތިޒާރުގަ އެވެ. ހިތުގެ މުރާދު ހާޞިލުވީ ސާއިދުއާ ލޯބީގެ ގޮތުން ގުޅެވުމުންނެވެ. އޭނާ ފަރާތުން އުނި އެއްވެސް ސިފައެއް އަހަރެން ނުދެކެމެވެ. ސިނގިރޭޓް ބުއިމާއި ވަގުތު ބޭކާރު ކުރުމުގައި ސޯޝަލް މީޑިއާގައި އުޅެއެއް ނުހަދައެވެ. ހުރިހާ ގޮތަކުން ވެސް އަހަރެންގެ ހަޔާތުގެ ބައިވެރިޔާއަށް ސާއިދު ފުރިހަމައެވެ. މާބޮޑަށް ވެސް ފުރިހަމައީ އެވެ. އެންމެ ފުރިހަމަ އިންސާނަކު ނޫޅޭނެއޭ ބުނާ ބުނުން އަހަރެން ދޮގުކުރީ ސާއިދުގެ ސަބަބުންނެވެ. އޭނާގެ ފަރާތުން ފެންނަ ރީތި އަޙުލާގުގެ ސަބަބުންނެވެ. އަހަރެންގެ ޢާއިލާގައި ހަމައެކަނި ތިބި ބަޔަކީ އަހަރެންގެ ދައްތައާއި އޭނާގެ ފިރިމީހާ އެވެ. އެމީހުންނާ ސާއިދު ބައްދަލުކޮށްދޭން ނިންމީ ޒަވާޖީ ހަޔާތެއް ފެށުމަށް ސާއިދު އެދެން ފެށުމުންނެވެ. ދެމީހުންނަށް އެކަކު އަނެކަކުދެކެ މާބޮޑަށް ލޯބިވެވި އެ ޖަޒުބާތުގައި ގައިގޯޅިވެ ނަހަމަ ގުޅުމެއް ދެމެދުގައި ހިނގާފާނޭ ހީވަނީ އެވެ. އެހެންވެ އެފަދަ ނުބައި ޢަމަލަކުން ސަލާމަތްވުމަށް ޓަކައި ސާއިދު ޚިޔާލު ދިނީ އަވަހަށް ކައިވެނި ކުރުމަށެވެ. އެ ޚަބަރާއެކު އަހަރެންގެ ދައްތަ ޒީނިޔާއާ ސާއިދު ބައްދަލު ކޮށްދިނީމެވެ. އެ ދެމަފިރިންނަށް ސާއިދު ކަމުދިޔައެވެ. ކައިވެނި ކުރާން ތިބި ދެމީހުން ހުއްޓުވާކަށް ދައްތަމެން ވެސް ބޭނުމެއް ނޫނެވެ. އެމީހުން ވެސް އެދެނީ އަހަންނަށް އޯގާތެރި ލޯބިވާ ޒުވާނަކާއެކު އުފާވެރި ދިރިއުޅުމެއް ލިބުމެވެ.\nއަހަންނާއި ސާއިދުގެ ލޯބީގެ ގުޅުމަށް ތިންމަސް ވީއިރު ދެ މީހުން ތިބީ ދެމަފިރިންނަށް ވެގެންނެވެ. ކައިވެނީގެ ގޮށް ޖަހާލައިގެންނެވެ. އަހަރުމެން ދިރިއުޅެމުން ދިޔައީ މާލޭއިން ދެ ކޮޓަރީގެ އެޕާޓްމެންޓެއް ހިފައިގެންނެވެ. ސާއިދުގެ ކިޔެވުން ހުއްޓާލާފައި އަހަންނާ ކައިވެނިކޮށް ވަޒީފާއަށް ނުކުންނާން ފެށީއެވެ. އަހަރުމެންގެ ކައިވެންޏަށް ހަތަރު މަސް ފުރޭން ކައިރިވެފައި ވަނިކޮށް ސާއިދުގެ ބައްޕަ ބަލި އެނދުގައި އޮވެފައި މި ދުނިޔެއާ ޢަލްވަދާޢުކީ އެވެ. އެއާއެކު ބައްޕަގެ މުދާ ބެހުމަށް ސާއިދު އިސް ނެގުމުން އަހަންނަށް އެކަން ކަމަކު ނުދިޔަ އެވެ. އެ ބައްޕަ ނިޔާވިތާ ދެ މަސް ނުވަނީސް މުދަލައިގެން އުޅޭ މީހަކަށް ސާއިދު ވެދާނޭ ހިތަށް ވެސް ނާރަ އެވެ. މަޑުމަޑުން ހުރިހާ ކަމެއް ބަދަލުވާން ފެށީ ދެނެވެ.\nކައިވެންޏަށް އެއް އަހަރު ފުރުނުއިރު އެކަން ސާއިދު ހަނދާން ހުރި ހެނެއް ހިޔެއްނުވެއެވެ. "އެނިވާސަރީ" ފާހަގަ ކުރުމަށް ކޭކެއް ގަނެ ސާއިދުއަށް އެންމެ މީރުވަސް ދުވާ ސެންޓުފުޅި ހަދިޔާގެ ގޮތުގައި ތައްޔާރު ކުރީމެވެ. ނަމަވެސް އެރޭ ސާއިދު ހުރީ ކޮންތާކު ކީއްކުރާންކަމެއް އަހަންނަކަށް އަދިވެސް ނޭނގެ އެވެ. އިންތިޒާރުގެ ވަގުތުތައް ގުނަގުނާ އިންދާ ނިދުނީއެވެ. ހޭލެވުނީ އެނދުމައްޗަށް މީހަކު ޖެހިގަތީމައެވެ. ސިހިފައި ހޭލެވުނު ގޮތަށް އަހަންނަށް ގަޑި ބަލާލެވުނެވެ. އެކަންވީ ސާއިދު ނުރުހޭ ކަމަކަށެވެ. އަނގައިން ބުނުމެއްނެތި އަހަންނަށް އޭނާއަށް ފާޑުކިޔުނީ ކަމުގައި ވިއެވެ. ފުންމައިގެން އެނދުން ތެދުވި ގޮތަށް ސާއިދު އުޅެގަތީ އިންސާނަކު ހަމަހޭގައި އުޅެދާނޭ ހީ ވެސް ނުކުރާ ފަދަ ގޮތަކަށެވެ. ރުޅި އައިސް ރަތްވެފައި ހުރެ ހަޅޭލަވަން ފެށިއެވެ. ފައިސާ ބޭކާރު ކުރާކަށް ކީއްކުރަން ގަތް ކޭކެއްތޯ ކިޔާ ކޭކު ނެގި ގޮތަށް ފާރަށް ޖެހީއެވެ. އެއްފަހަރު ވެސް އެ ކޭކަށް ބަލާ ވެސް ނުލައެވެ. ހަދާނޭ ގޮތެއް ނޭނގި އެނދުން ތެދުވަން ނުކެރިފައި އިންދާ ޝައިތާނަކު ފަދައިން އަހަންނަށް ފުރަތަމަ ފަހަރަށް ސާއިދު ހަމަލާ ދިނެވެ. ކަންފަތްމަތީ ދެތިން ފަހަރަށް ޖަހާ އެނދުމަތިން ދަމާ ތަޅުންމައްޗަށް ވައްޓާލިއެވެ. އަނިޔާ ކުރުމަށްފަހު ވަލުޖަނަވާރުން އުޅޭހެން އެއްވެސް ގޮތެއް ފޮތެއްނެތި ތަޅުންމަތީ އަހަރެންގެ ދެއަތް ފުރަގަހަށްލުމަށްފަހު ސާއިދުގެ ކަރުހިއްކުން ފިލުވާލީ އެއްވެސް އޯގާތެރިކަމެއް ނެތިއެވެ. ހީވީ އަހަންނަށް އަޒާބެއް ދިންހެނެވެ.\nސާއިދުގެ ޠަބީޢަތަށް އެ އަންނަ ކުއްލި ބަދަލުތަކުގެ ސަބަބެއް ދެނެގަންނާކަށް އަހަންނަކަށް ނޭނގެ އެވެ. އަނިޔާ ކުރެވުމުން ފަހުން ދެރަ ވެސް ވެއެވެ. އަނިޔާ ނުކުރާނަން ކަމަށް ވެސް ބުނެއެވެ. ލޯބިވާ ވާހަކައާއި އަހަންނާއެކު މުޅި އުމުރު ހޭދަކުރާން ބޭނުންވާ ކަމުގައި ވެސް ބުނެއެވެ. އަހަންނަށް ނުވެސް އެނގި ވަޒީފާއިން އަހަރެން ވަކިވާން އެދޭ ކަމުގެ ފޯމު ލިއެވެ. އެކަން އެނގިގެން އަހަރެން ސުވާލު ކުރުމުން ފުރަތަމަ މަތި އޮމާންކޮށްލީ އެވެ. އަހަންނާއެކު ގިނަވަގުތު ހޭދަކުރާން ބޭނުންވާ ކަމާއި އަހަރެން މަސައްކަތް ނުކުރިޔަސް ސާއިދަށް ލިބޭ އާމްދަނީއިން ހުރިހާ ޚަރަދެއް ބެލެހެއްޓޭނެއޭ ބުންޏެވެ. ހަމައެއާއެކު ރާއްޖޭން ބޭރަށް ދިރިއުޅުން ބަދަލުކުރާ ކަހަލަ ޚިޔާލެއް ގެންގުޅޭ ވާހަކަ ވެސް ބުންޏެވެ. އެ ދުވަހެއް ނައެވެ. އޭނާ ދެން އެދުނީ އަހަރެން ބުރުގާ އެޅުމަށެވެ. ރައްޓެހިންނާއެކު ބޭރަށް ދިއުން އެއީ އެހާ މުހިންމު ކަމެއް ނޫންކަމަށް ބުނާން ފެށިއެވެ. އަހަރެންގެ ހުރިހާ މީހަކީ ވެސް ސާއިދުކަމުގައި ދެކިގެން އުޅުމަށް ބުންޏެވެ. ލިބޭ އަނިޔާގެ ސަބަބުން ދައްތަމެން ގާތަށް ދާކަށް ވެސް ނުކެރެއެވެ. މީހަކު ގާތުގައި ފިރިމީހާގެ ވާހަކަ ދައްކާކަށް ވެސް ނުކެރުނެވެ. މޮޅަށް ކިޔަވައި ކިތަންމެ ހޭލުންތެރި ނަމަވެސް އަމިއްލަ ދިރިއުޅުމަށް ހައްލެއް ހޯދާކަށް ނޭނގުނެވެ. ސާއިދުއަކީ ވެސް ތަންދޮރު އޮޅުން ނުފިލާ ޒުވާނެއް ނޫނެވެ. އޭނާ ވެސް ހުރީ ކިޔަވައިގެންނެވެ. ދުނިޔޭގެ ކަންކަމަށް ހޭލެވިފައެވެ.\nފަހުން ފަހުން އައިސް އަނިޔާކޮށްލާއިރު އަހަރެންގެ އަމިއްލަ ފުރާނައާމެދު ވެސް ބިރުގަންނަ ހިސާބަށް ދެއެވެ. އެއްދާންކުރުމުގައި އަނިޔާވެރިވުމަކީ ސާއިދުގެ ލޭ ހޫނުވެ އިތުރު އަރާމެއް ލިއްބައިދޭ ކަމަކަށްވިއެވެ. އަހަރެން ހުއްޓުން އަރާފައި ކުރާނޭ ކަމެއް ނޭނގި ހުރެވޭ ވަގުތުތައް ގިނަވިއެވެ. ސާއިދުދެކެ ކިތަންމެ ލޯބިވިޔަސް އަނިޔާތައް ފަސޭހަވާންދެން އަހަރެން ދައްތަގެ ގާތަށް ދިޔައީމެވެ. ދައްތަގެ ދެވަނަ ދަރިފުޅު ވިހައިގެން އުޅޭތީވެ އަހަރެންގެ ހަށިގަނޑަށް ލިބޭ ވޭން ކުޑަވިއެވެ. ނަމަވެސް އަހަރެންގެ ހަށިގަނޑުގައި ހުރި ނިޝާންތައް ދައްތައަށް ނުފޮރުވުނެވެ. ރޮއެފައި ސާއިދަށް އައިސްގެން އުޅޭ ބަދަލު ކިޔައި ދިނީމެވެ. ހިތުގައިޖެހި އިންތިހާއަށް ލަދުވެތިވެފައި އިނދެއެވެ. އެނބުރި ސާއިދުގެ ގާތަށް އަހަރެން ފޮނުވާކަށް ދައްތަ ބޭނުމެއް ނުވިއެވެ. ނަމަވެސް އަހަރެންގެ ޚިޔާލު ބަދަލުވީ ސާއިދުގެ ދަރިއަކަށް އަހަރެން ބަލިވެ އިންކަން އެނގުމުންނެވެ. ސާއިދު ވެސް އުފަލުން އުޅުންއިރު އަހަރެން ލޯބިވި ސާއިދު އަދި ނުގެއްލޭކަން އަހަންނަށް އެނގުނެވެ.\nދަރިއަކު ލިބެން އުޅޭތީ ސާއިދު ބަދަލުވެދާނޭ ކަމަށް ހީކުރެވުން އެއީ އަހަންނަށް ހެދުނު ގޯހެކެވެ. އޭނާއާއެކު އެނބުރި އަހަރުމެން ދިރިއުޅޭ އެޕާޓްމެންޓަށް ނައިނަމަ މިއަދު އަހަރެންގެ އަނދިރިވަމުން އައި ހަޔާތް އަލިކޮށްދޭނޭ ދެ ދަރީން އޮންނާނެއެވެ. އެ ނަސީބު ވެސް ގެއްލުނީ ސާއިދުގެ ސަބަބުންނެވެ. ބަލިވެ އިންކަން އެނގުނީ ބަނޑަށް ދެމަސް ވަނިކޮށެވެ. ޑަކްޓަރު ލަފާ ދިނީ ދެމަފިރިންގެ އެދުންތައް ކުޑަ ދުވަސްކޮޅަކަށް ހިފަހައްޓާލުމަށެވެ. ހޮސްޕިޓަލުން ގެއަށް އައީ އެކަމާ ސާއިދު ވެސް އެއްބަސްވެގެންނެވެ. އެ އެއްބަސްވުން ދެމި އޮތީ އެއްމަސްދުވަހު އެވެ. އޭނާ ގާތްވިޔަ ނުދިނުމުން އަހަރެންގެ ބަނޑުގައި ކޮޅުންފައިން ޖަހާ ކޮށްޕާލީ އެވެ. ދެތިން ފަހަރަށް އަރިކަށީގަޔާއި ބަނޑުކޮޅުގައި ކޮޅުފައިން ޖެހުމާއެކު އޭނާގެ އާދައިގެ މަތީން ބަނޑުވަތަށް އަހަރެން ބާއްވާ އޭނާ ހިތްފުރޭވަރު ކުރިއެވެ. ފިރިމީހާއެއްކަމަކު އެ ކުރަނީ ރޭޕްކަން އަހަންނަށް އެނގެ އެވެ. ގަޑިއެއްހާއިރު ތަޅުންމަތީ އޮވެފައި ތެދުވާނޭ ހިތްވަރު ލިބިގެން ތެދުވެވުނު ހިނދު އަހަރެންގެ ދަރިފުޅު ނެތްކަން އަހަންނަށް އިހުސާސް ކުރެވުނެވެ. ތަޅުންމަތީ ހިކެމުންދާ ލޭތަށް ފެނުނީ ދެނެވެ. ދުނިޔެއަށް އުފަންވުމުގެ ކުރީން އެ ކުޑަކުޑަ ފުރާނަ ޤަތުލު އެކުރީ ޚުދު ސާއިދުގެ އަތުންނެވެ. ދިރިއުޅުން މަތީން ފޫހިވެ ދިރިހުރުމަށް ވެސް އަހަރެން އުންމީދު ކަނޑާލީއެވެ. ސާއިދު ހެދިގޮތެއް ހެދިގެން މަސްގަނޑެއްހެން ހުންނަނީ އެވެ.\nދެއަހަރު އެގޮތް މިގޮތުގައި ވޭތުވެގެންދިޔައީ އެވެ. އަހަރެން ދެވަނަ ދަރިއަކަށް ބަލިވެ އިނދެއްޖެއެވެ. އެކަން ދައްތައަށް އެނގުމާއެކު އަވަހަށް އައިސް އަހަރެން ގޮވައިގެން އެ ގެއަށް ގެންދިޔައީ އެވެ. އެކަމާ އެއްޗެއް ބުނާކަށް ސާއިދު ބޭނުމެއް ނުވިއެވެ. އޭނާ ކުރާ ކަމެއް ކުރަނީ އަހަންނަށެވެ. ދައްތަމެންނާ ޒުވާބެއް ނުކުރެއެވެ. ރުޅި އަންނަ ކޮންމެ ފަހަރަކު އެ ރުޅިގަނޑު ފިލުވާލަން ބޭނުންކުރާ ވަޞީލަތަކީ އަހަރެން ކަހަލައެވެ. ނަމަވެސް މަޑުމަޑުން ސާއިދު އަނެއްކާ ވެސް ކުރީގެ ސާއިދަށް ބަދަލުވާން ފެށިއެވެ. ދައްތަމެންގެއަށް އަހަންނާ ބައްދަލުކުރާން އައިސް އަހަރެން ގޮވައިގެން ހޮސްޕިޓަލަށް ގޮސް ހަދަންފެށިއެވެ. ހަމައެއާއެކު އަހަރެން ވިހަންވާއިރަށް އަހަރުމެންގެ ދަރިފުޅަށް ބޭނުންވާނޭ އެއްޗެހި ހޯދާ ހަމަކުރާން ފެށިއެވެ. އަހަރެންގެ ހިތުގައި ސާއިދުއަށް ޓަކައި ވާ ލޯބި އޭނާގެ ފުށުން ލިބުނު އަނިޔާއަށް މަޢާފުކުރިއެވެ. އަހަރެންގެ ދައްތަ ގާތުގައި ވަޢުދުވުމާއެކު އަހަންނަށް ކުރެވުނު އަނިޔާއަށް މަޢާފަށް ވެް ސާއިދު އެދުނެވެ.\nވިހަންވީ ވަގުތު ޖެހުނުއިރު އަހަރެންގެ ގާތުގައި ސާއިދު ހުއްޓެވެ. ހިތްއަވަސްވެފައި ހުރި މީހަކު ފަދައިންނެވެ. ވިހާތޯ އުޅުއުޅެ ނުވިހާނޭކަން ޔަގީންވުމުން ސީސެކްޝަނެއް ހެދުމަށް ޑަކްޓަރު ނިންމިއެވެ. އެންމެ ފަހުވަގުތާ ހަމައަށް ވެސް ސާއިދު އަހަރެންގެ ގާތުގައި ހުއްޓެވެ. އޭނާ ވަރަށް ލޯބިވާކަން ކޮންމެ ނޭވާއަކާއެކު ބުނެލައެވެ.\nލޯބިލޯބި އަންހެންކުއްޖަކު ދުނިޔެއަށް ނޭވާލީއެވެ. ސާއިދުގެ ދެ ލޮލުން ކަރުނަ ފާޅުވިކަން އެވަގުތު އެތަނުގައި ތިބި އެންމެން ވެސް ދުށްޓެވެ. އެއީ އޯގާވެރި ބައްޕައަކަށް ވާނޭ އެންމެން ވެސް ހީކުރާނެ އެވެ. އިންސާނުންނަށް އިތުބާރު ކުރާނޭ ގޮތެއް އަހަންނަކަށް ނޭނގުނެވެ. ދަރިފުޅު ގޮވައިގެން އަހަރެން ބަދަލުވީ އަހަންނާއި ސާއިދު ދިރިއުޅޭ އެޕާޓްމެންޓަށެވެ. ސިޒޭރިއަންއަށްފަހު ތެދުވެ އުޅުން އުނދަގޫ ނަމަވެސް ދަރިފުޅުގެ ކަމެއް ސާއިދު ކުރާކަށް ބޭނުމެއް ނުވެއެވެ. އެކުއްޖާ އުރާލާކަށް ވެސް ބޭނުމެއް ނުވެއެވެ. ބައެއް ފަހަރަށް އަހަރެން ވިހޭ ދަރިއަކީ ސާއިދުގެ ދަރިއެއްކަމަށް އޭނާ ޤަބޫލު ނުކުރަނީބާއޭ ވެސް ހިތަށް އަރައެވެ. އެކަމާ ސުވާލެއް ކުރިޔަސް ޖަވާބެއް ނުދެއެވެ.\nއެގޮތުގައި ދުވަސްކޮޅެއް ހޭދަވެގެން ދިއުމަށްފަހު އަނެއްކާ ވެސް އަހަރެންގެ ކުރިމަތީ ހުރީ އަހަރެންގެ ލެއަށް ފެންބޮވައިގަނެފައި ހުރި ޝައިތާނާ އެވެ. އަހަރެން ލޯބިވެގެން ހަޔާތުގެ ބައިވެރިޔާގެ ގޮތުގައި އިޚުތިޔާރުކުރި ސާއިދެއް ނޫނެވެ. އަނގަމަތި ފަޅައިގެން ގޮސް ލޭއަންނާންދެން މޫނުގައި ތެޅުމަށްފަހު ސާއިދު ނުކުމެގެން ދިޔައީއެވެ.\nއޭނާގެ އެއްވެސް ޚަބަރެއް ނުވާތާ ތިންދުވަސްވީ ފަހުން އެނބުރި ގެއަށް އައެވެ. އައިއިރު ހުރީ ވަރަށް ދެރަވެފައެވެ. ނަމަވެސް ސާއިދުގެ ކޮންމެ އަނިޔާއަކާއެކު އަހަރެންގެ ހަށިގަނޑުގައި ލަމުންދިޔަ ލަކުނަށްވުރެ ނަފްސާނީ ގޮތުން އަހަންނަށް އިހުސާސްކުރެވޭ ނުކުޅެދުންތެރިކަން އިތުރުވެއެވެ. އެއާއެކު އޭނާގެ މައްޗަށް އޮތް އިތުބާރު ކަނިވެ ނިވިއްޖެ އެވެ. އަހަންނަށް އެއްވެސް އިހުސާސެއް ފާޅެއް ނުކުރެވުނެވެ. ސާއިދުގެ ވާހަކަ ނިމޭންދެން ދަރިފުޅު އުރާލައިގެން ހުރެވުނީއެވެ. އަހަރެންގެ ދަރިފުޅަށް ބައްޕައެއްގެ ލޯތްބެއް ސާއިދަކަށް ނުދެވޭނޭކަން އަހަރެން ނިންމީ އެ ދުވަހުއެވެ. އެއާއެކު އޭނާ ދޫކޮށްދާން އަހަރެން ވިސްނީމެވެ. އެގޮތުން ސާއިދު ބޭނުންނަމަ އެހެން މިހަކާ އިނަސް އަހަރެންގެ މައްސަލައެއް ނެތްކަމުގައި ބުނެ އެކަމުގެ ހުއްދަ ވެސް ދިނީމެވެ. ދެކެވުނު ވާހަކައަކީ އޭނާ ގަޔާވާ ވާހަކައެއް ނޫންކަން އެނގުނީ ކުއްލިއަކަށް އަހަރެންގެ ކަރުގައި ވަށާލި އޭނާގެ ބާރުގަދަ އަތުންނެވެ. ނޭވާ ނުލެވިގެން އޯކާދެމޭ ވަރަށް ކަރަށް ބާރުކޮށްލުމާއެކު ސާއިދު އިންޒާރު ދިނީ ދުވަހަކު ވެސް އެހެން އަންހެނަކާ އިންނާށޭ ނުބުނުމަށެވެ. އޭނާ ބޭނުންވަނީ އަހަރެންނެވެ. އެކަމަކު އޭނާގެ ހިތްފުރޭވަރު ކޮށްދޭހާ ހިތްވަރެއް އަހަރެންގެ ނެތެވެ. ސާއިދުއަށްވުރެ އަހަންނަށް ދަރިފުޅު މުހިންމެވެ. އެކުއްޖާ ސާއިދު ކަހަލަ މީހެއްގެ އަތްމައްޗަށް ދޫކޮށްލާފައި ކަށްވަޅުގައި ވެސް އަހަންނަށް ނޯވެވޭނެއެވެ.\nވިހެއުމުގެ ލޭ މަނާނުވާތީ އެކަމާ ޝަކުވާކޮށް އިތުރު ގޮތެއް ހޯދަން ސާއިދު ބޭނުން ވިއެވެ. ސާއިދުއަކީ އަހަރެންގެ ފިރިމީހާއަށް ވިޔަސް އޭނާއަށް ލަޢުނަތްލެއްވުމަށް ދުޢާ ކުރި އަތްބަކަށް އަހަރެން ވާނެއެވެ. އޭނާ ގަދަބާރުން އަހަރެންގެ ވަކި ގޮތަކަށް ބޭނުންކުރާން އުޅުމުން ފުރަތަމަ ފަހަރަށް އިސްވެ އޭނާގެ ގައިގާ ތަޅައިގަތީމެވެ. ކޮންމެ ފަދަ އަނިޔާއެއް ލިބުނަސް ހެޔޮ ކަމަށެވެ. ނަމަވެސް އަހަރެންގެ ސަމާލުކަން އަތުލީ ރޮއެގަތް ދަރިފުޅެވެ. އެ ދަރިފުޅާ ދިމާއަށް ދުއްވައިގަނެވުނީ ބޭއިޚްތިޔާރުގަ އެވެ. އޭރު އަހަރެން ހަޤީޤަތުގައި ވެސް ހުރީ އެ ދަރިފުޅު ގޮވައިގެން ސާއިދުގެ ކިބައިން ފިލަން ބޭނުންވެ އެ ނިންމުގެ މަތީ ސާބިތުވެއެވެ. ދަރިފުޅުގެ ގައިގާ އަތްލެވުމުގެ ކުރީން ސިންގާއެއް ފަދައިން އަހަރެންގެ ފުރަގަހުން ސާއިދު އައިސް ދިމާކުރީއެވެ.\nޚިޔާލުތަކުގެ ދާވަނިން ސޮއްސާލައިގެން ހަޤީޤަތުގެ ތެރެއަށް އަހަރެން ވައްޓާލިއިރު ހަމަ ރަނގަޅަށް ވެސް ރޮވިއްޖެއެވެ. އެތައް އަހަރަކު ތަޙައްމަލު ކުރަމުން އައި ވޭންތަކުގެ އިހުސާސް ކުރެވުނީ އަދިކިރިޔާ ކަހަލައެވެ. އެ ވޭނަށް ކެތްކުރާން ދަތިވެއްޖެއެވެ. ފުންމިން ނޭނގޭ އަނދިރިކަމެއްގެ ތެރެއަށް ނަފްސު ޣަރަގުވެގެން ދާހެން ހީވާންފެށިއެވެ.\n"ޒާރި!... ބަލަ ޒާރި!... ލޯހުޅުވާލަބަލަ" އަހަރެން ބާރަށް ރޮމުންދިޔައިރު ގާތުގައި ހުރި ދައްތަ ކަންބޮޑުވެފައި އަހަންނަށް ގޮވަމުންދިޔައެވެ. ގިނައިރެއްނުވެ ޑަކްޓަރުންނާއި ނަރުހުން ވެސް އަތުވެއްޖެއެވެ. ދައްތަގެ އަތުގައި އަހަރެން ހިފާލަމުން ލޯހުޅުވާލީމެވެ. ވަށައިގެންވާ މީހުންނަށް ބަލާލުމާއެކު ފުރަތަމަ ފަހަރަށް އެހީއަކަށް އަހަރެން ގޮވާލީމެވެ. ސަލާމަތްކުރުމަށް އެދި އާދޭސްކުރެވުނެވެ. އެއާއެކު ދައްތަގެ މޫނުމަތިން އުންމީދުގެ ކުލަވަރު ފާޅުވިއެވެ.\nސާއިދުއާ ވަކިވިއިރު ލޯތްބާ މެދު އޮތް އިތުބާރު ގެއްލި އަހަރެންގެ މުޅި ޙަޔާތް ހާވިޔާވެ ނިމިއްޖެއެވެ. ކަމާބެހޭ މުޢައްސަސާތަކާއި ގުޅިގެން އަހަންނަށް އެހީތެރިކަމާއި ރައްކާތެރިކަން ދައްތައާއި އޭނާގެ ފިރިމީހާ ހޯދާދިނެވެ. ދަރިފުޅު ހުންނާނީ އަހަރެންގެ ގާތުގައި ކަމުގައި ކޯޓު މެދުވެރިކޮށް ނިންމިއެވެ. އެނބުރި އަހަރެންގެ ކުރީގެ ދިރިއުޅުމަށް ރުޖޫޢަވުމަށް ނަފްސާނީ ބަލިކަށިކަން ހުރަސް އެޅިއެވެ. ﷲގެ ވާގިފުޅާއެކު ނަފްސާނީ ކަންކަމަށް ޚާއްޞަ ޑަކްޓަރުންގެ އެހީއާއި އަހަރެންގެ ޢާއިލާގެ އެއްބާރުލުމާއެކު މި ދަތި ދުވަސްތައް ނިމުމަކަށް އަންނާނެކަމުގެ އުންމީދުގައި އަހަރެން ހުރީމެވެ. -- ނިމުނީ


Enme dharani bodee Minister Maleeh | Mihaaru\nކެބިނެޓުގެ ބައްދަލުވުމެއްގައި މިނިސްޓަރު މަލީހް (ކ-2) އަދި ބައެއް އެހެން ވަޒީރުން.---ފޮޓޯ: ރައީސް އޮފީސް\n11 ޖެނުއަރީ 2019 - 11:08 82 comments\nރައީސް އިބްރާހިމް މުހައްމަދު ސޯލިހާއި ނައިބު ރައީސް ފައިސަލް ނަސީމާއި ވަޒީރުން އަދި ރައީސް އޮފީހުގެ ސިޔާސީ ބޭފުޅުންގެ މާލީ ބަޔާންތައް ރޭ އާންމުކޮށްފައިވާއިރު، އޭގެ ތެރެއިން އެންމެ ދަރަނި ބޮޑު ވަޒީރަކީ ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހް ޖަމާލް ކަން ހާމަވެއްޖެ އެވެ.\nއެ ބޭފުޅުން މަގާމާ ހަވާލުވެވަޑައިގަތުމުގެ ކުރިއަށް ހިނގި ހަ މަސް ދުވަހުގެ މާލީ ބަޔާން އާންމު ކޮށްފައިވާއިރު، އެއީ ކޮރަޕްޝަނާ ދެކޮޅަށް ރައީސް އިބްރާހިމް މުހައްމަދު ސޯލިހްގެ ސަރުކާރުން ކުރާނެ ކަންކަމުގެ ތެރޭގައި ހިމެނޭ ރިޔާސީ ވައުދެކެވެ.\nރައީސާއި ނައިބު ރައީސާއި ވަޒީރުން މަގާމާ ހަވާލުވެވަޑައިގަތީ މިދިޔަ އަހަރުގެ ނޮވެމްބަރު 17 ގަ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ޔޫތް އެންޑް ސްޕޯޓްސް މިނިސްޓަރުކަން ވެސް ކުރެއްވި މަލީހްގެ މާލީ ބަޔާނުގައި ވާ ގޮތުން، އިސްލާމިކް ބެންކުން އޭނާ ނަންގަވާފައިވާ ލޯނަކަށް ދައްކަން ޖެހިވަޑައިގަންނަވާ 5.7 މިލިއަން ރުފިޔާގެ ދަރަންޏެއް އެބައޮތެވެ. އާމްދަނީގެ ގޮތުގައި ހުރީ މުސާރައިގެ ގޮތުގައި ލިބިވަޑައިގެންފައިވާ 720،000ރ. އެވެ. މަލީހްގެ މިލްކިއްޔާތުގައި ދެ ކުންފުނި ހިމެނޭއިރު، އޭގެ ތެރެއިން ހަތާ ބީޗް މޯލްޑިވްސްގެ އަގު ތިން މިލިއަން ރުފިޔާ އަށް އަރަ އެވެ. ކާފް މާޓްގެ ނަމުގައި ހިންގާ ފިހާރައިގެ އަގަކީ އަށް ލައްކަ ރުފިޔާ އެވެ. އެމްޓީޑީސީން ގަނެފައިވާ 16،500ރ. ގެ ހިއްސާ ވެސް މަލީހްގެ މާލިއްޔަތުގެ ގޮތުގައި ހިމެނެ އެވެ.\nމިނިސްޓަރުން ހުވާ ކުރެއްވުމުގެ ރަސްމިއްޔާތުގެ ތެރެއިން-- ފޮޓޯ: ރައީސް އޮފީސް\nދެވަނަ އަށް އެންމެ ދަރަނި ބޮޑު މިނިސްޓަރަކީ ހެލްތު މިނިސްޓަރު އަބްދުﷲ އަމީނެވެ. ލޯންގެ ގޮތުގައި މޯލްޑިވްސް އިސްލާމިކް ބޭންކުން ނަންގަވާފައިވާ ހައުސިން ފެސިލިޓީ އަށް 5.6 މިލިއަން ރުފިޔާ އޭނާ ދައްކަވަން ޖެހިވަޑައިގަންނަވަ އެވެ. އަމީންގެ މިލްކިއްޔާތުގައި މުދަލެއް ނެތެވެ. އާމްދަނީގެ ގޮތުގައި ހުރީ މުސާރައިގެ ގޮތުގައި ލިބިވަޑައިގެންފައިވާ 390،000ރ. އެވެ.\nޕްލޭނިން އެންޑް އިންފްރާސްޓްރަކްޗަރު މިނިސްޓަރު މުހައްމަދު އަސްލަމްގެ އާމްދަނީ އަކީ ވިޔަފާރީގެ ފައިދާ އިން ލިބިވަޑައިގެންފައިވާ 3.1 މިލިއަން ރުފިޔާ އެވެ. އޭނާގެ މިލްކިއްޔާތުގައި މުދަލެއް ނެތެވެ. ދަރަންޏަށް ބަލާއިރު އެޗްޑީއެފްސީން ދެވަނަ ފަރާތެއްގެ ގޮތުން ސޮއިކުރައްވައި ނަންގަވާފައިވާ ތިން ލޯނަކަށް 3.7 މިލިއަން ރުފިޔާ ދައްކަވަން ޖެހެ އެވެ.\nއިކޮނޮމިކް މިނިސްޓަރު ފައްޔާޒް އިސްމާއިލަށް މުސާރައިގެ ގޮތުގައި 457،150ރ. ލިބިވަޑައިގެންފައިވާ ކަމަށް މާލީ ބަޔާނުން ދައްކަ އެވެ. އަދި ކޮންސަލްޓެންސީ ފީ ގެ ގޮތުގައި 396،508ރ. ގެ އާމްދަނީއެއް ލިބިވަޑައިގެންފައި ވެ އެވެ. ފައްޔާޒް ދައްކަވަން ޖެހޭ ލޯނުގެ ގޮތުގައި އިސްލާމިކް ބެންކުން ނަގާފައިވާ 55،655ރ. ގެ ދަރަންޏެއް އެބައޮތެވެ. އޭނާގެ ހިއްސާ އޮންނަ ހަ ކުންފުންޏެއް ހިންގި ނަމަވެސް އެ ތަންތަނުގެ އަގު މާލީ ބަޔާނަކު ނެތެވެ.\nހެރިޓޭޖް މިނިސްޓަރު ޔުމްނާ މައުމޫނަށް ފިހާރައެއްގެ ކުލީގެ ގޮތުގައި 210،000ރ. ގެ އާމްދަނީއެއް ލިބިވަޑައިގެންފައި ވެ އެވެ. ދަރަނީގެ ގޮތުގައި، ޗާންދަނީ މަގުގައި ހުންނަ ފިހާރައާ ގުޅިގެން ސިވިލް ކޯޓުން ކޮށްފައިވާ ހުކުމެއްގެ ދަށުން ދައްކަވަން ޖެހޭ 533،544ރ. ހިމެނެ އެވެ. ހައި ކޯޓުގައި އެ މައްސަލަ އިސްތިއުނާފް ކޮށްފައިވާތީ ފައިސާ ދެއްކުން އޮތީ މަޑުޖައްސާލައިފަ އެވެ.\nފިނޭންސް މިނިސްޓަރު އިބްރާހިމް އަމީރުގެ އާމްދަނީ އަކީ މުސާރައިގެ ގޮތުގައި ލިބިވަޑައިގެންފައިވާ 188،892ރ. އެވެ. މިލްކިއްޔާތުގައި 55،000ރ. ގެ ސައިކަލެއް ހުރިއިރު ދަރަނީގެ ގޮތުގައި ބޭންކް އޮފް މޯލްޑިވްސް އިން ނަންގަވާފައިވާ ލޯނަކަށް ދައްކަން ޖެހޭ 84،065ރ. އެބަހުއްޓެވެ.\nހެރިޓޭޖް މިނިސްޓަރު ޔުމްނާ އާއި ޓްރާންސްޕޯޓް މިނިސްޓަރު ނަހްލާ އަދި އެޓާނީ ޖެނެރަލް ރިއްފަތު-- ފޮޓޯ: ރައީސް އޮފީސް\nހައުސިން މިނިސްޓަރު އައިމިނަތު އާތިފާ އަށް ލިވިން އެލަވަންސްގެ ގޮތުގައި 90،000ރ. ލިބިވަޑައިގެންނެވި އެވެ. މިލްކިއްޔާތުގައި މުދަލެއް އަދި ދައްކަން ޖެހޭ ދަރަންޏެއް ވެސް އާތިފާގެ ނެތެވެ. ފިޝަރީޒް މިނިސްޓަރު ޒަހާ ވަހީދަށް 240،000ރ. މުސާރައިގެ ގޮތުގައި ލިބިވަޑައިގެންނެވި އެވެ. އޭނާގެ މިލްކިއްޔާތުގައި މުދަލެއް، ދަރަންޏެއް ވެސް ނެތެވެ.\nމަޝްހޫރު ވިޔަފާރިވެރިޔާ، އަދި ރައްޔިތުންގެ މަޖިލީހުގެ ރައީސް ގާސިމް އިބްރާހިމްގެ އަނބިކަނބަލުން، ޓްރާންސްޕޯޓް މިނިސްޓަރު އާއިޝަތުގެ ނަހުލާގެ އާމްދަނީ އަކީ އެސްޓީއޯގެ ހިއްސާގެ ފައިދާގެ ގޮތުގައި ލިބިވަޑައިގެންފައިވާ 2،443ރ. އެކަންޏެވެ. ދައްކަވަން ޖެހިވަޑައިގަންނަވާ ދަރަންޏެއް ނެތެވެ.\nގައުމީ ޔުނިވާސިޓީގެ އިސް މަގާމުތަކެއް އަދާކުރެއްވި، މިހާރުގެ އެޑިއުކޭޝަން މިނިސްޓަރު ޑރ. އާއިޝަތު އަލީގެ އާމްދަނީ އަކީ މުސާރައިގެ ގޮތުގައި ލިބިވަޑައިގެންފައިވާ 126،000ރ. އެވެ. މިލްކިއްޔާތުގައި މުދަލެއް ނެތްއިރު ދައްކަން ޖެހޭ ދަރަންޏެއްވެސް ނެތެވެ.\nވަޒީރުކަމާ ހަވާލުވެވަޑައިގަތުމުގެ ކުރިން ރައްޔިތުންގެ މަޖިލީހުގެ މެމްބަރަކަށް ހުންނެވި ޑިފެންސް މިނިސްޓަރު މާރިޔާ އަހުމަދު ދީދީގެ އާމްދަނީ އަކީ މުސާރައިގެ ގޮތުގައި ލިބިވަޑައިގެންފައިވާ 844،710ރ. އެވެ. އޭނާ ދަރަންޏެއް ނެތެވެ.\nރައްޔިތުންގެ މަޖިލިހުގެ މެމްބަރުކަން 25 އަހަރު ކުރެއްވި އަދި މި ސަރުކާރުގެ ފޮރިން މިނިސްޓަރުކަމާ ހަވާލުވެ ވަޑައިގެންނެވި އަބްދުﷲ ޝާހިދުގެ އާމްދަނީގެ ތެރޭގައި ހިމެނެނީ މުސާރައިގެ ގޮތުގައި ލިބިވަޑައިގެންފައިވާ 354،000ރ. އާއި އެލަވަންސްގެ ގޮތުގައި ލިބިވަޑައިގެންފައިވާ 120،000ރ. ގެ އިތުރުން ވިޔަފާރީގެ ފައިދާއިން ލިބިވަޑައިގެންފައިވާ 2.3 މިލިއަން ރުފިޔާ އެވެ. ޝާހިދުގެ އެއްވެސް ދަރަންޏެއް ނެތެވެ. އޭނާގެ މިލްކިއްޔާތުގައި ހ. ރަބީއީމަންޒިލާއި އިނގިރޭސި ވިލާތުން ބައްލަވައިގެންފައިވާ ގޯއްޗެއްގެ އިތުރުން ކާރެއް އެބައޮތެވެ.\nރައީސް އިބްރާހިމް މުހައްމަދު ސޯލިހާއި ނައިބު ރައީސް ފައިސަލް ނަސީމާއި ވަޒީރުން އަދި ރައީސް އޮފީހުގެ ސިޔާސީ ބޭފުޅުންގެ މާލީ ބަޔާންތައް ތައްޔާރު ކޮށްފައި ވަނީ އެ ބޭފުޅުން މަގާމާ ހަވާލުވެވަޑައިގަތުމުގެ ކުރިއަށް ހިނގި ހަ މަސް ދުވަހުގެ މުއްދަތުގައި ލިބިވަޑައިގެންނެވި އާމްދަނީ އާއި ދަރަންޏާއި އެހެނިހެން މާލީ އިނާޔަތްތަކަށް ރިއާޔަތް ކޮށެވެ.\nއިތުރު ލިޔުންތައް ކެބިނެޓް ސަރުކާރު ވަޒީރުން ކޮރަޕްޝަން މާލީ ބަޔާން މިނިސްޓަރު މުހައްމަދު މަލީހް ޖަމާލް


(3 މެއި 2020 އާ ގުޅޭ)\n"މީ... ނަންބަރު ލިބިދާނެތަ؟" މިފްރާހު އަހާލިއެވެ.\n"އެ ކީއްކުރަން؟" ޚިޔާލުތައް އެއްފަރާތްކޮށްލުމާއެކު ކެންޒާ ބުންޏެވެ.\n"ވާހަކަދައްކާލަން" މިފްރާހު ހިނިއައިސްފައި އިނދެ ބުންޏެވެ.\n"އަހަރެމެން ދައްކަން ޖެހޭ ވާހަކައެއް ނޯންނާނެ... ތި އަވަހަށް ކައިބަލަ، އަހަރެން ދާންވެއްޖެ" ކެންޒާގެ އިޙްސާސްތައް ބެހިގެން ދިޔަނުދޭން އޭނާ ހަރުކަށިކަން ޚިޔާރުކުރިއެވެ.\n"އަހަރެން ދައްކަން ބޭނުންވާ ވާހަކައެބަހުއްޓޭ، އަހަރެން ވާހަކަދައްކާއިރު ކިޓީއަށް އަޑުއެހިދާނެއެއްނު... ދެން ދީބާ ނަންބަރު، ޕްލީޒް، އެނގޭ ދޯ އަހަރެން ބޭނުންނަމަ ހޯދި ދާނެކަން" މިފްރާހު ބުންޏެވެ. އޭނާއާ ދިމާއަށް ބަލަން ކެންޒާއަށް އިނދެވުނީއެވެ.\n"ކީއްވެތަ ބައެއް ފިރިހެނުން އެހާ އެގޯސެންޓްރިކްއީ" ކެންޒާ މިހެން ބުނިއިރު އޭނާގެ ސިކުނޑީގައި މިފަހަރުވީ މިފްރާހެއްނޫނެވެ. އެހެންނަމަވެސް އެ ޒުވާނާގެ ސޫރަ ސިކުނޑީގައި ކުރެހުނީ މިފްރާހުގެ ސަބަބުންނެވެ.\n"އަހަރެން އަމިއްލަ އެދުން ބޮޑުތަ؟" މިފްރާހު ސުވާލުކޮށްލިއެވެ.\n"އަހަރެން ނުދަންނަ މީހުންނަށް ނަންބަރެއް ނުދެން، ޚާއްޞަކޮށް ބައްޕައާއެކު މިގެއަށް އަންނަ މީހުންނަށް" ކެންޒާ ބުންޏެވެ. މިފްރާހަށް ކެންޒާ ގަދަކޮށްލުމަށް ޖަހާލި ބަސްތަކުން ކުރީ ތަފާތު އަސަރެކެވެ. އޭނާ ހުނުން ގަދަވިއެވެ. ހެމުންހެމުން ދެފަރާތަށް ބޯހޫރުވާލިއެވެ. އޭނާއަށް ކެންޒާ ކަމުދިޔައީ އެހެންވެއެވެ. ފާޅުކުރާ ރުންކުރުކަމާއި ހަރުކަށިކަމުގެ ފަހަތުގައި ފޮރުވިފައި އޮތް ނާޒުކު ހިތް މިފްރާހުގެ ލޮލަށް ފެނެއެވެ. އޭނާ ބޭނުންވަނީ އެ ހިތާއެކު ކެންޒާ މިލްކުކުރާށެވެ. އޭނާގެ މިލްކަކަށްވުމަށެވެ. އެއީ ގަސްދަކާ ނުލާ އުފެދުނު ވަރުގަދަ ޖަޒުބާތެކެވެ. ބޭރުފުށުގެ ރީތިކަމަށްވުރެ އެ ނަފްސުގެ މައުސޫމްކަން މިފްރާހަށް ކަމުގޮސްފިއެވެ. ޚާއްޞަކޮށް މީހަކު ބިނދެލަން ހިތަށް ވެސް ނާރާ އިންމަލަކަށްވާތީ އެ މައު ބިނދެލުމުގެ ޝައުގު މިފްރާހުގެ ހިތުގައި އުފެދުނީއެވެ.\n"ކިޓީ... އަހަރެން..." ހިތުގައި އޮތް އިޙްސާސްތައް ދުލުން ބޭރުކޮށްލެވެން އުޅުނު ހިނދު މިފްރާހު އަމިއްލައަށް ދުލުގައި ދަތް އަޅާލިއެވެ.\n"ނޯ! ނުލިބޭނެ... ތީ ކާކުކަން އެނގިއްޖެއްޔާ މޭބީ އައި ވިލް ތިންކް އަބައުޓް އިޓް" ކެންޒާ ބުނެލިއެވެ. އަދި ގޮނޑިން ތެދުވިއެވެ.\n"ދަނީތަ؟ ނުދޭ..." މިފްރާހު ނިކަން އަވަހަށް ބުންޏެވެ.\n"މިފްރާހު ނޫޅޭ އަވަސްކުރާކަށް، އަހަރެން ހެނދުނު ހޭލަން ޖެހޭނެ، ކުރަން ޖެހޭ މަސައްކަތް ހުންނާނެ، މިފްރާހުހެން ވަޒީފާއަކަށް ނުގޮސް އަހަންނަކަށް އުޅެވޭކަށްނެތް، މިގެން ކާން ތިލިބެނީ ވެސް އަހަރެން މަސައްކަތްކުރާތީ... އާވާރާ ދިރިއުޅުމަކީ އަހަރެން އެންމެ ފޫހިވާ ކަންތައް" ކެންޒާ ބުންޏެވެ. އޭނާއަށް މިފްރާހު ބަލަން އިން ގޮތުން ހީވަނީ ކެންޒާ ދެއްކި ވާހަކައާމެދު އޭނާ ވިސްނަނީހެންނެވެ.\n"އަހަރެން އެހީވާން ކިޓީ އެއްބަސްނުވަނީނު، އަހަރެން އަތުގައި ފައިސާ އެބަހުއްޓޭ... ކިޓީ ބޭނުމިއްޔާ މިގެ ހަދާ ވެސް ދީފާނަން، އޭރުން މަސައްކަތެއް ނުކުރިޔަސް ގެ ކުއްޔަށް ދީގެން ލާރި ލިބޭނެއެއްނު، ކިޓީ ބުނެބަލަ ބޭނުން ގޮތެއް، އަހަރެން މިހުރީ ހެލްޕްވާން" މިފްރާހު ބުންޏެވެ.\n"އަހަރެން ދައްކާ ވާހަކައެއް މިފްރާހަށް ހަމަ ނީވޭތަ؟" ކެންޒާ ބަލާލީ މާޔޫސްކަމާއެކުއެވެ.\n"ވަޓް؟" މިފްރާހަށް ދޭހަނުވާކަން އޭނާގެ މޫނުން ފާޅުވެއެވެ.\n"އަހަންނަށް ތީ ކާކުކަމެއް ނޭނގެއޭ" ކެންޒާ އަޑަށް ބާރުލާފައި ބުނެލިއެވެ. މިފްރާހު އިރުކޮޅަކު ކެންޒާއަށް ބަލަން އިނދެފައި މޭޒުކައިރިން ތެދުވިއެވެ. އެއާއެކު ކެންޒާ ހިނގައިގަތީ ބަދިގެއިން ނުކުންނާށެވެ. ނަމަވެސް ކެންޒާގެ ކަނާއަތުގެ ކުޑަހުޅާ ހިސާބުގައި މިފްރާހު އެއްލި އަތުން ހިފައިފިއެވެ.\n"އެކަކަށް ވެސް އަނެކަކުގެ ގޮތެއް ނޭނގޭނެ، ކިތަންމެ ދުވަހަކު މަސައްކަތްކުރިޔަސް މީހެއްގެ ގޮތެއް ދަހެއްނުވާނެ... ފެންނާނީ ދެއްކި ކުލައެއް" މިފްރާހުގެ ގާތަށް ކެންޒާ ދަމާލުމާއެކު އޭނާ ވާހަކަދެއްކީ މަޑުންނެވެ. ޖެހިލުންވެފައި ހުރި ކެންޒާއަށް އެއަޑު އިވޭނޭ ވަރަށެވެ. ކެންޒާގެ ދެ ލޮލުން ބިރުގެންފައި ހުރިކަން ފާޅުވާތީ މިފްރާހަށް ފެނުމާއެކު ވަގުތުން ކެންޒާގެ އަތުން ދޫކޮށްލިއެވެ. ފަހަތަށް ދެފިޔަވަޅެއް އަޅާލުމާއެކު ކެންޒާ ދުއްވައިގަނެއްޖެއެވެ.\n"ޝިޓް!..." މިފްރާހުގެ ބާރުކޮށްލެވުނު މުށާއެކު މޭޒުމަތީ ޖެހިއެވެ. އޭނާގެ އެތެރެ ހަށީގައި ނިދާފައި އޮތް ސިންގާ ހޭލަފާނެތީ ކިތަންމެ ބަލައިގެން އުޅުނަސް ބައެއްފަހަރު ނަފްސު ބެހިގެން ދަނީ އަމިއްލަ އިޙްތިޔާރަކުނޫނެވެ. ބޭނުންވި އެއްވެސް ކަމެއް ހާސިލުނުވެފައި މިހާތަނަށް ނެތްއިރު ދިރިއުޅުން މިއަދު އޭނާ އިމްތިހާނުކުރާ ކަހަލައެވެ. ފުރަތަމަ ފަހަރަށް ތަފާތު ޝައުގުވެރިކަމެއް އުފެދި އެކަމަށް ހިތްލެނބެމުންދާއިރު މިފްރާހަށް ކުރިލިބޭނޭކަމުގެ ނިޝާނެއް ނުފެނުމަކީ އޭނާ ނުހަނު ބޮޑަށް މާޔޫސްކުރުވި ކަމެކެވެ. ކެންޒާގެ މައުސޫމްކަން ނެތިގެންދިއުމަށް ފުރުޞަތު ދޭން މިފްރާހު ނޭދެއެވެ.\nރޭގެ ބާކީބައިގަ ކެންޒާ ކޮޓަރިއަކުން ނުނިކުތެވެ. ދެތިން ފަހަރަށް ތެދުވެ ދޮރު ހުރީ ތަޅުލެވިފައިތޯ ޔަގީންކުރިއެވެ. މިފްރާހުގެ ރީތި ސޫރަ ބަލާ ފޫހިނުވިޔަސް އެ ހިތްގައިމުކަން އިޙްސާސްކޮށްލުމަށް ކެންޒާގެ ޟަމީރު ދެކޮޅު ހަދައެވެ. މުޅި އުމުރު ބައިވެރިއަކު ނެތި ހޭދަކޮށްލަން ޖެހިދާނެކަމުގެ ބިރު ކެންޒާގެ ހިތުގައި އަބަދުމެ އޮވެއެވެ. އޭނާގެ އުމުރުގެ އެހެން އަންހެންކުދީންނަށް ލޯބިވެރިން ލިބުނެއްކަމަކު އޭނާއާ ދިމާއަށް ބަލާލާނެ ޒުވާނަކު ނުވެއެވެ. ގާތްކަމެއް އުފެދުނަސް އެގާތްކަމުގެ އަސްލަކީ އެކުވެރިކަމެވެ. އެކުވެރިއެއްގެ ގޮތުގައި ފިރިހެން ކުދީންނަށް ކެންޒާ ކަމުދެއެވެ.\n"ކެންޒާ!... ކެންޒާ!... ޕްލީޒް ޑޯންޓް ކްރައި، މިވަގުތު އަހަންނަށް އިތުރު ގޮތެއްނެތީ، އަހަރެން ވެސް ހިޔެއްނުކުރަން މިހެންވާނެކަމަށް" ޔުނިވާސިޓީގެ ކުލާސްތައް ހިންގާ އިމާރާތުގެ ބިއްދޮށުގައި ހުރެ އެ ޒުވާނާ ބުންޏެވެ. ކެންޒާގެ ދެ ލޯ ވަނީ ކަރުނުން ފުރިފައެވެ. އެތަނުގައި ހުރި ބިޔަގަސްތަކާއި ފާރަށް އަރުވާފައި އޮތް ވެޔޮގަނޑުގެ ނިވަލުގައި ދެ ޒުވާނުން ތިބިއިރު އެމީހުން ފިޔަވައި އިތުރު މީހަކު ނެތެވެ.\n"އައި ވިލް ކަމްބެކް ފޯ ޔޫ" އެ ޒުވާނާ ކެންޒާގެ ކޯތާފަތުގައި ހިފާލިއެވެ. ނަމަވެސް ކެންޒާ އޭނާގެ އަތް ދުރުކޮށްލީއެވެ.\n"ޑޯންޓް... އަހަރެން ބޭނުމެއްނޫން... ހެދި ދޮގު ބަދަލެއްނުވާނެ..." ރޮވެމުންދިޔަ ކެންޒާ ބުނެލިއެވެ.\n"އަހަރެން ލޯބިވެޔޭ ބުނީ ކެންޒާއާ ވަކިވާކަށްނޫން، ޕްލީޒް، ޕްލީޒް... ވެއިޓް ފޯ މީ" އެ ޒުވާނާ އާދޭސްކުރިއެވެ.\nއެލާމް އަޅަންފެށީ ކޮންތާކުންކަމެއް ކެންޒާއަކަށް ނޭނގުނެވެ. އޭނާ އެ ޒުވާނާގެ ގާތުން ދުރަށް ދިއުމަށް އެނބުރިލި ވަގުތު ވެއްޓުނީއެވެ.\n"އައުޗް!... ވަޓް؟... ހުވަފެނެއްތަ؟" ރަޖާގަނޑާއެކު ތަޅުންމަތީ އޮތް ކެންޒާ ލޯ ހުޅުވާލުމާއެކު ހިތާ ހިތުން ބުނެލެވުނެވެ. ފުންނޭވާއެއް އޭނާ ދޫކޮށްލުމާއެކު ތަޅުންމަތީ ހަމަޖެހިލިއެވެ. ފެނުނު ހުވަފެނާ މެދު އޭނާ ވިސްނާ ކަހަލައެވެ.\n"އަހަރެން ހަނދާނެއް ވެސް ނެތް، އޭގެ ފަހުން ތިން އަހަރުވެގެން ދިޔައީ... އަހަރެންމަތިން މިހާރު ހަނދާން ވެސް ނުހުންނާނެކަން އެނގޭ، ރޭގައި ވިސްނަން އޮއްވަ ނިދުނީމަ ކަންނޭނގެ އެހުވަފެން އެ ފެނުނީ... ބެޓާ ފޮގެޓް އިޓް" ކެންޒާ އަމިއްލަ ނަފްސަށް ބުނެލިއެވެ. ފޯނުގެ އެލާމްކެނޑި ދެވަނަ ފަހަރަށް އެލާމްވާން ފެށުމުން ކެންޒާ ތެދުވިއެވެ.\nނަސީމު ކާރު މަޑުކޮށްލުމުން ކެންޒާ ކާރުން ފޭބިއެވެ. އޭނާ ގޭތެރެއަށް ވަދެގެން އައިއިރު ފަތާފެންގަނޑު ކައިރީ ހުރި ގޮނޑިއެއްގައި ލައިރާ އިންތަން ފެނުނެވެ. އެއްއަތުން ފޯނު ހިފަހައްޓާލައިގެން އެއަށް ބަލަން އިންއިރު އަނެއްއަތުގައި އޮތް ޓިޝޫކޮޅުން އޭނާ ލޯކައިރި ފުހެލަނީއެވެ. އަޅާނުލާ ގޭތެރެއަށް ވަންނަން ކެންޒާ ހިތަށް އެރި ނަމަވެސް އޭނާއަށް ކުރިއަކަށް ނުދެވުނެވެ. ހިމޭންކަންވެރިވެފައި އޮތް އެ މާޙައުލުގައި ލައިރާ އެކަނިވާން ބޭނުންވެފައި އިނީބާއޭ ވެސް ކެންޒާގެ ހިތަށް އެރިއެވެ. ލައިރާ އިސްއުފުލާލީ ކެންޒާ ހުއްޓުން އަރާފައި ހުއްޓައެވެ.\n"އޯ! ކެންޒާ!... މޯނިންގް..." ލައިރާ ޓިޝޫކޮޅުން އަވަސްއަވަހަށް ދެ ލޯ ފުހެލައި ތެދުވިއެވެ. ކެންޒާ ވެސް ހެނދުނުގެ ސަލާމްކޮށްލިއެވެ.\n"އާ ޔޫ އޯކޭ" ކެންޒާއަށް އަހާނުލާ ނުހުރެވުނެވެ. އެތައް އަސަރެއް ފޮރުވިފައިވީ ލުއި ހިނިތުންވުމެއް ލައިރާ ބަދަލުކޮށްލިއެވެ.\n"ތެންކިޔު... އައި އޭމް ފައިން" ލައިރާ ބުންޏެވެ.\nކެންޒާއާއެކު ލައިރާ ވެސް ބަދިގެއަށް ވަނެވެ. ކޮފީއެއް ހެދުމަށް ލައިރާ ކައިރިވެލުމާއެކު ކެންޒާއަށް ގޮވާލިއެވެ. ވަގުތުއޮތިއްޔާ ލައިރާއާއެކު ކޮފީގައި ބައިވެރިވާން ދަޢުވަތު ދިނެވެ. ލައިރާގެ ހިތްހަމަޖެހުމަށް ކެންޒާ އެ ދަޢުވަތު ޤަބޫލުކުރިއެވެ.\n"އަދި އެކަކުވެސް ހޭނުލަނީތަ؟" ކެންޒާ އަހާލިއެވެ.\n"މަންމައާއި ބައްޕަ ހޭލާ އުޅޭނީ، މާމަ އެންމެ ކުރިން ތެދުވާނީ... މަރިއާ ކޮފީ ގެންގޮސްދޭނެ ކޮޓަރިތަކަށް، އެހެންވެ އެންމެން ވެސް އަންނާނީ ސައިބޯން" ލައިރާ ބުންޏެވެ.\n"ކޮބާ ދަރިފުޅު؟ އަދި ނުހޭލާތަ؟" ކެންޒާގެ އެ ސުވާލުން ލައިރާގެ މޫނު އަލުން މިލައިގެން ދިޔައެވެ.\n"އަދި ނުހޭލާ" ލައިރާގެ އަޑު ވެސް މަޑުވިއެވެ.\n"މީރު ފޮނިއެއްޗެއް ކާލީމަ މޫޑު ރަނގަޅުވާނެ، ހަދައިދެންތަ؟" ލައިރާއަށް ބަލަން އިރުކޮޅަކު ހުރެފައި ކެންޒާ ބުންޏެވެ.\n"ޔޫ އާ ވެރީ ކައިންޑް، އެކަމަކު މިވަގުތު ކޮފީއަކުން ފުދޭ، ކެންޒާ އަހަންނާއެކު ކޮފީއެއް ބޯލަން މަޑުކޮށްލަދިނީމަ ޝުކުރިއްޔާ" ލައިރާ ހިނިތުންވުމެއް ދިނެއްކަމަކު އެ ހިނިތުންވުމުގައި އުފާވެރިކަމެއްނެތެވެ.\nދެމެދުގައި އެއްވެސް ވާހަކައެއް ނުދެކެވި ވަގުތުކޮޅެއް ދިޔައެވެ. ލައިރާގެ ސަމާލުކަން އެހެން ކަމަކަށް ދެވިފައިވާ ކަހަލައެވެ. އޭނާ ދޭތެރެއަކުން ދޫކޮށްލާ ފުންނޭވާ މާޔޫސްކަން އެކުލެވިފައިވާ އާހެއް ފަދައެވެ. ފޯނުން ބަލަނީ ކޮންއެއްޗެއް ކަމެއް ކެންޒާއަކަށް ނޭނގެއެވެ. އެހެންއިނދެފައި ލައިރާގެ ފޯނު ކެންޒާއަށް ދައްކާލިއެވެ.\n"އިލީ ވިހޭއިރު އޮތްގޮތްމީ... ދުވަސްތައް ދިޔަ ގޮސް ވެސް ނޭނގެ" ލައިރާ ބުންޏެވެ. ކެންޒާ ފޯނުން ފެންނަ ފޮޓޯއަށް ބަލާލައި ހިނިތުންވެލިއެވެ.\n"ކެންޒާ މަސައްކަތްކުރާއިރު މިތާ އަހަރެން މަޑުކޮށްލިޔަސް އެންމެ ރަނގަޅުތަ؟" ކެންޒާ ކޮފީތަށި ހުސްވެގެން ތެދުވުމުން ލައިރާ އަހާލިއެވެ. ކެންޒާ އާނއެކޭ ބުނުމުގެ ގޮތުން ބޯޖަހާލިއެވެ. ލައިރާ އެކަނިވެގެންހެން އެއުޅެނީ ކެންޒާއަށް ހީވިއެވެ.\n"ކެންޒާގެ ބޯއިފްރެންޑެއް ހުރޭތަ؟" ލައިރާ ކުރި ސުވާލުން ކެންޒާއަށް ސިހުން ލިބުނެވެ. ލަދުން ހުރެ ނޫނެކޭ ބުނުމަށް އޭނާ ބޯހޫރުވާލިއެވެ.\n"އެކަމަކު ލޯބިވާ ކުއްޖަކު ހުރޭ ދޯ، އައި މީން ކްރަޝްއެއް ހުންނާނެއެއްނު" ލައިރާ ބުންޏެވެ. ކެންޒާއަށް ހީނލެވުނެވެ. ދެން ވެސް އޭނާ ދެފަރާތަށް ބޯހޫރުވާލީއެވެ.\n"ކެން ޔޫ ކީފް އަ ސީކްރެޓް" މާނަވީ ބެލުމަކުން ބަލަން އިނދެ ލައިރާ ބުންޏެވެ. ކެންޒާގެ މޫނުން ހައިރާންކަން ފާޅުވިއެވެ. ލައިރާ ސިއްރު ޚިއްޞާކުރާހާ އެ ދެމީހުންނަކީ ގާތް ދެމީހުންނެއްނޫނެވެ. އެހެންވިޔަސް މީހަކު ސިއްރެއް ބުނުމުން ސިއްރު ހިފަހައްޓަން ކެންޒާއަށް އެނގެއެވެ. އެހެންވެ އެ ޔަގީންކަމުގައި އޭނާ ބޯޖަހާލިއެވެ.\n"އަހަރެންގެ ދިރިއުޅުން ރޫޅެނީ، އަހަންނަށް ހަދާނެ ގޮތެއް ނޭނގުނު، މިދުވަސް އަންނާނޭކަން އޮތީ ކުރިން އެނގިފަ، އެކަމަކު ތައްޔާރުވާކަށް ނޭނގުނު" ލައިރާގެ އަޑު ކުރެހުނެވެ. ކެންޒާއަށް ވަގުތުން އައިސް ލައިރާގެ ގާތުގައި ހުއްޓެވުނެވެ. ހުއްދައެއްނެތި އޭނާ ލައިރާގެ ކޮނޑިގައި ފިރުމާލިއެވެ.\n"އައި އޭމް ސޮރީ" ކެންޒާ ބުންޏެވެ. ލައިރާ އޭނާގެ ގައިގާ ބައްދާލީ އެހިނދުއެވެ. ހިތުގައިޖެހިފައިވާ މީހަކު ފަދައިން ލައިރާ ރޯންފެށިއެވެ. ގިސްލާފައި ލައިރާ ރޯއިރު ކެންޒާގެ ހިތަށް ވެސް އަސަރުކުރިއެވެ. ލައިރާގެ ހިތާމައިގެ އަސްލު ނޭނގުނެއްކަމަކު އޭނާއަށް ބޮޑުކަމެއް ދިމާވެގެންކަން އެ އުޅެނީ ކެންޒާ ދެނެގަތެވެ.\n"ފީލިންގް ބެޓާ" ލައިރާ ހަމައަށް އެޅި ކެންޒާއާ ދުރަށް ޖެހިލުމުން ކެންޒާ އަހާލިއެވެ. ލައިރާގެ ދެއަތްތިލައިގައި ހިފަހައްޓާލައިގެން ހުރެ ހިނިތުންވެލިއެވެ. ލައިރާ ބޯޖަހާލިއެވެ. ކެންޒާ ޓިޝޫ އެތިން ދެތިން ޓިޝޫ ގެނެސް ލައިރާއަށް ދިނެވެ.\n"ސޮރީ..." މޫނު ފުހެމުން ލައިރާ ބުންޏެވެ.\n"އައި އޭމް ހެޕީ ޓު ހެލްޕް އެނީޓައިމް" ކެންޒާގެ އަޑުގައިވި ދިރިއުން ލައިރާއަށް ހަމަޖެހުން ގެނުވިއެވެ.\n"ކެންޒާ ފްރީވާނީ ކޮންއިރަކު؟ މާމަ ބުނި ކެންޒާ ކިޔަވާވާހަކަ" ލައިރާ އަހާލިއެވެ.\n"ރޭގަނޑު މިހާރު އެންމެ ގިނަ ވަގުތުވަނީ، ކަމެއް ކޮށްދޭންވީތަ؟" ލައިރާ ހަމަޖެހިއްޖެހެން ހީވުމުން ކެންޒާ މަސައްކަތްތައް ފަށަން އުޅުނެވެ.\n"އަހަންނާއެކު ޑިނާއަށް ދާންވީނު، ގާލްސް ނައިޓް އައުޓް..." ލައިރާ ހިނިތުންވެލިއެވެ.\n"އޭރުން... މީ އަހަރެން ވޯކްކުރާތަން..." ވަޒީފާއަށް ބުރޫ އަރާފާނޭތީ ކެންޒާއަށް ވިސްނާލެވުނެވެ. ލައިރާ ހީނލިއަޑު އިވުނެވެ.\n"އަހަރެންގެ ރަޙުމަތްތެރިއަކަށް ނުވެވޭނެތަ؟" ލައިރާ ބުންޏެވެ. ކެންޒާގެ ގާތް ރަޙުމަތްތެރިއަކު ނުހުންނަކަން އޭނާ ހަނދާންވިއެވެ. އެއްވެސް މީހަކު އެގޮތަށް އިސްވެ ރަޙުމަތްތެރިކަމަށް ކެންޒާގެ ގާތުން އެދިފައެއްނުވެއެވެ.\n"ކެންޒާ، ލެޓްސް ހޭންގް އައުޓް... އައި ލައިކް ޔޫ" ލައިރާ ބުންޏެވެ. މިފަހަރު ކެންޒާ ހީނލީއެވެ.\n"ލައިކް މީ... ހެ ހެ ހެ... ނުބައި މާނައެއް މީހަކު ނަގާފާނެ" ކެންޒާ ހިނިއައިސްފައި ހުރެ ބުންޏެވެ. ލައިރާ ހީނލީ ދެނެވެ. އޭނާއާއެކު ބޭރަށް ދާން ކެންޒާ އެއްބަސްވިއެވެ.\nކެންޒާގެ މަސައްކަތްތައް ނިމެންދެން ލައިރާ ބަދިގޭ އައިލެންޑް ދޮށުގައި އިނެވެ. އެ ދެމީހުންގެ ދެމެދުގައި އެތައް ވާހަކައެއް ދެކެވުނެވެ. ކެންޒާ ތަށިތަކުން ރަހަބަލާ ކޮންމެ ފަހަރަކު ލައިރާ ވެސް ރަހަބަލަން ވެއެވެ. ކެއްކުމާ ބެހޭ ގޮތުން ކެންޒާގެ ގާތުން ލައިރާ އިރުޝާދުތައް ނެގިއެވެ. ހުރިހާ ގޮތަކުން ބެލިޔަސް ލައިރާއާއި ކެންޒާ އަޅާނުކިޔޭނެކަން ކެންޒާއަށް އެނގެއެވެ. އެހެންވިޔަސް ލައިރާ އުޅޭ ގޮތުން އެދެމެދުގައި އެފަދަ އެއްވެސް ފަރަގެއްނުވާ ކަހަލައެވެ.\nބަދިގެއަށް ޖިނާނު ވަދެގެން އައީ އެވަގުތެވެ. އޭނާގެ ޕްރޮޓިން ޝެކް ހެދުމަށެވެ. ލައިރާއާއި ކެންޒާ ފެނުމުން ޖިނާނު ހައިރާންވިއެވެ.\n"ދޮން ވެސް ކައްކަން ފެށީތަ؟" ޖިނާނު އަހާލިއެވެ.\n"ކަމް ހިއާ، ޓޭސްޓް ދިސް" ކެންޒާ ގެންގުޅުނު ސަމްސާ އަތުލަމުން ލައިރާ ބުންޏެވެ. ޖިނާނު ދެކޮޅު ހެދިއެވެ. އެހެންނަމަވެސް ލައިރާ އޭނާގެ އަތުގައި ހިފާ ދަމަމުން ގެނެސް ރަހަދެއްކިއެވެ.\n"އިޓްސް ރިއަލީ ގުޑް" ޖިނާނު ބުނެލިއެވެ.\n"ކެން ވަރުގެ ޝެފެއް ނާދެއޭ އެހެންވެއޭ މިބުނަނީ" ކެންޒާގެ ކޮނޑުގައި ޖަހާލަމުން ލައިރާ ބުންޏެވެ. ނިއުޓްރިޝަނިސްޓަކަށްވާން ކެންޒާ ބޭނުންވާކަން ލައިރާ ބުނި ހިސާބުން ޖިނާނުގެ ސަމާލުކަން ވެސް ކެންޒާއަށް ހުއްޓިއްޖެއެވެ.\nއެހެން ދުވަސްދުވަހާ ޚިލާފަށް ބަދިގެ ތެރޭގައި އަޑު ހުއްޓެވެ. އަމިއްލަ ދުނިޔެއްގައި ހުރެ ކައްކާނިންމާލާ ކެންޒާއަށް މިއަދު ތަފާތުވީ އެހެންވެއެވެ. އޭނާގެ ތުންފަތުގައި ކުރިން ނުހުންނަ ހިނިތުންވުމެއް ވިއެވެ. އޭނާގެ ރަނގަޅު ރަޙުމަތްތެރިއަކަށް ލައިރާ ވާނެތޯ އަމިއްލަ ޟަމީރާ ކެންޒާއަށް ސުވާލުކުރެވުނެވެ. ހުރިހާ ފަރަގެއް ހަނދާންނައްތާލާ ލައިރާ ދިއްކޮށްލި އެކުވެރިކަމުގެ އަތުގައި ބާރަށް ހިފަހައްޓާ ހިތް ކެންޒާވިއެވެ. ކަންކަން ޚިއްޞާކުރާނޭ ގާތް މީހަކު ހުރުމަކީ ވެސް އެކަނިވެރިކަން ކުޑަވާ ކަމެކެވެ. އެކަމަކު ހަޤީޤީ އެކުވެރިން އުޅޭކަމާމެދު ކެންޒާ ސުވާލު އުފެދެއެވެ.\n"މެންދުރު ދޯ ދެން އަންނާނީ؟... ސައިބޮއެގެން ދާންވީނު" ލައިރާ ބުންޏެވެ.\n"ސައިބޮއެގެން އައީ..." ކެންޒާ ބުންޏެވެ.\nގޭގެ ބިއްދޮށް ފަރާތުން ކެންޒާ ނުކުންނަން އައިއިރު މައިދޮރާ ދިމާ ޕޯޓިކޯގައި ޒުވާނަކު ހުރިތަން ފެނި ބަލާލެވުނެވެ. ސްވެޓްޕޭންޓްސްއާއި ޓީޝާޓެއްގައި އޭނާ ހުރީ ފޯނުން މީހަކާ ވާހަކަދައްކާށެވެ. އޭނާގެ ލޮލުގައިވި ނަންބަރު އައިނު ރަނގަޅުކޮށްލުމާއެކު ކެންޒާއަށް ބަލަން ފެށިއެވެ. ކެންޒާ ހިނގުން ބާރުކޮށްލިއެވެ. އެއްފަރާތުގައި ހުރި ގަސްމުށިގަނޑުގައި ފައި ޖެހި ކެންޒާއަށް ތަދުވެގެން ހުއްޓެވުނެވެ. އޭރު ވެސް އެ ޒުވާނާ ބަލަން ހުރިތަން ފެނުމުން ކަށިމަތީ ފިރުމާލާފައި އަނެއްކާ ވެސް ކެންޒާ ހިނގައިގަތީއެވެ.\nފޯނުކޯލު ނިންމާލާފައި ކެންޒާ ދިޔަ ދިމާއަށް ބަލަން ހުރި ޔާދިން އެތެރެއަށް ވަނެވެ. ކެންޒާ އުޅުން ގޮތް ފެނި އޭނާގެ ބޮލަށް އުނދަގޫވެފައި ހުރި ކަހަލައެވެ. އެލެވޭޓާއަށް ދިމާއަށް އައިއިރު އިލިޔާނާ ގޮވައިގެން ސެހްރާނު ނުކުންނަނީއެވެ.\n"ފޭސް މާސްކު ބަދަލުކުރާކަށްނުވޭތަ؟" ޔާދިން ފެންނައިރަށް ސެހްރާނު ބުންޏެވެ. ޔާދިން ކަޅިއަޅާލިއެވެ.\n"އިލީ ބޭނުން މާސްކެއް" އިލިޔާނާ ވަގުތުން ބުނެލިއެވެ.\nމިންނާގެ ކޯލު ނިންމާލިއިރު ކެންޒާ ހުރީ އިހުނަށްވުރެ ބޮޑަށް ހިތްހަމަޖެހިފައެވެ. ބޭބެގެ ހާލު ރަނގަޅުވަމުން އަންނާތީއެވެ. މަންމައާއި ބޭބެ ގެއަށް އައުމުން ހުރިހާ ނުތަނަވަސްކަމެއް ފިލާނޭކަން ކެންޒާއަށް އެނގެއެވެ. އަދިވެސް ހަމަނުޖެހި އޮތް ފަންޑުގެ ޚަބަރު ބެލުމަށް ކެންޒާ ޔުނިވަސިޓީގެ ގޯތިތެރޭގައި ހުރި ބެންޗެއްގައި އިށީނދެ ފޯނުން ނަންބަރު ހޯދަން ފެށިއެވެ. އޭގެ ކުރިން އޭނާގެ މެއިލް ބަލާލިއެވެ. އެތަނުން އީމެއިލްއެއް ފޮނުވާފައި އޮތްތޯއެވެ. މިއަދުވެސް ވެސް ވީ އެހެން ދުވަސްވަހެކޭ އެއްވަރެވެ. ލިބުނީ އެއްޖަވާބެކެވެ. ހަމަޖެހުނުހާ އަވަހަށް ކެންޒާއަށް އަންގާނޭކަމެވެ.\nމޭޒުކައިރީ އިން ޔާދިން އިސްއުފުލާލީ ދޮރުގައި ޓަކި ދިނީމައެވެ. އޭނާގެ ޕީއޭ ސިޔާދު އައިސް ވަނީ އެވަގުތެވެ. އަތުގައި ހުރި ލިޔުންތައް ގެނެސް ޔާދިންގެ މޭޒުމަތީ ހުރި ޓްރޭއަށް ލިއެވެ. ބަރިބަރިއަށް ހުރި ލިޔުންތަކުން އެ މޭޒުމަތީ ހުސްޖާގަކޮޅެއް ފެންނާކަށް ނެތެވެ.\n"އިކުއިޕްމެންޓް އޯޑާ ލިސްޓް ގެނައިންތަ؟" ޔާދިން އަހާލިއެވެ.\n"ލައްބަ، ސަރ!... ކެންސަރ ޕޭޝަންޓްސްގެ ފަންޑުން ކްލިއާ ކުރަންޖެހޭ ލިޔުންތައް ޕެންޑިންގަ ހުރީ" ސިޔާދު ހަނދާންކޮށްދިނެވެ.\nކުންފުނީގެ ސިއްޙިދާއިރާގެ ހުރިހާކަމަކާ ބެހޭ މަސައްކަތެއް ހަވާލުވެފައި އޮތީ ޔާދިންއާއެވެ. އެހެންނަމަވެސް އޭނާގެ އަމާޒަކީ ލައިތުގެ ގޮނޑިއެވެ. ބައްޕަ ރޫމާން އަސަދަށްފަހު ކުންފުނީގެ އެންމެ ބާރުގަދަ މަޤާމުގައި ލައިތު ހުރީމައެވެ. އޭނާ އުންމީދުކޮށްގެން ހުރީ ވެސް ބައްޕަ އެ މަޤާމު ދޭނީ އޭނާއަށް ކަމަށެވެ. ހަނދާންނެތުނީ ހުރިހާކަމެއްގައި ބައްޕަ ލައިތުއަށް އިސްކަމެއް ދޭކަމެވެ. އޭނާއަކީ ވެސް ރޫމާން އަސަދުގެ ދަރިއެކެވެ. މޮޅަށް ކިޔަވައިގެން ހުރި ހުނަރުވެރި ޑަކްޓަރެކެވެ. އެހެންނަމަވެސް ބައްޕަގެ ލޮލުގައި ޔާދިން އަޅައިނުގަތުމަކީ އޭނާގެ ޝަކުވާއެވެ. ލައިތުއާއި އޭނާއަށް ފަންސަވީސް އަހަރެވެ. ދެމީހުން އުމުރުގެ ގޮތުން އެއްވަރު ވެސް މެއެވެ. އެހެންވިޔަސް ޔާދިންއަށްވުރެ ބޮޑަށް އެ ބައްޕަ ލައިތުދެކެ ލޯބިވާކަން އޭނާއަށް އެނގެއެވެ. ވިޔަފާރިއަށް ޝައުގުވެރިކަން ފާޅުކުރީ ވެސް ޔާދިންނެވެ. އެކަމަކު އެކަމަށް ބައްޕަގެ ނިންމުން އައީ ހީކުރި ގޮތަކަށްނޫނެވެ. މާލެ އަންނަން ބޭނުންނުވެފައި ހުރި ލައިތު މާލެ ގެނެސް ވިޔަފާރީގެ ތެރެއަށް ވެއްދީއެވެ.\nލޮލުގައިވި އައިނު ނަގައި ނިތްކުރިއާއި ނޭފަރާ ގުޅިފައިވި ހިސާބުގައި ޔާދިން ދެއިނގިލިން ހިފަހައްޓާލިއެވެ. އޭނާ ކުރާ ބުރަ މަސައްކަތް ބައްޕަ ބަލައިގަނެބާއޭ ހިތަށް އެރިއެވެ.


Private jet dhookohlumah ahu Leonardo commercial flight thakugai dhathurukuran fashaifi - vNews.mv\nމުޙައްމަދު އަފްރާޙް 16 January 2019, 00:56\nމަޝްހޫރު އެކްޓަރ ލިއޮނާޑޯ ޑިކެޕްރިއޯއަކީ ތިމާވެއްޓަށް ކުރަމުންދާ ނޭދެވޭ އަސަރުތައް ކުޑަކުރުމާއި، ޖަނަވާރުތައް ހިމާޔަތްކުރުމަށް އަޑުއުފުލާ ފަރާތްތަކުގެ ލިސްޓުގެ އެންމެ ކުރީ ސަފުން ފެންނަ މޫނެކެވެ. ނަމަވެސް، އޭނާއަކީ ބޮޑެތި ފާޑުކިޔުންތައްވެސް އަމާޒުވެފައިވާ ފަރާތެކެވެ.\nއެއް ފަރާތުން ފެންނަނީ، އިންސާނުންގެ އަމަލުތަކުގެ ސަބަބުން ދުނިޔެއަށް ކުރަމުންދާ ނޭދެވޭ އަސަރުތައް ކުޑަކުރުމަށް އޭނާ ކުރަމުންދާ މަސައްކަތްތަކެވެ. އަނެއްކޮޅުން ފެންނަނީ، އޭނާ ޕްރައިވެޓް ޖެޓުގައި ދަތުރުކުރާ މަންޒަރެވެ.\nމައްސަލައަކީ ކޮބައިތޯއެވެ؟ މައްސަލައަކީ، ވައިގެމަގުން ކުރާ ދަތުރުތަކަކީ، ޖައްވުގެ ތެރެއަށް ވިހަ ގޭސްތައް ބޭރުވާ ކަމަކަށް ވުމެވެ. އަދި ޑިކެޕްރިއޯއަކީ މިކަމާއި ދެކޮޅަށް ވަރަށް އަޑުހަރުކޮށް އަޑުއުފުލާ އެކަކެވެ.\nނަމަވެސް، މިހާރު މިވަނީ މުޅީން ތަފާތު މަންޒަރެއް ފެނިފައެވެ. ޕްރައިވެޓް ޖެޓުގައި ދަތުރުކުރުން ހުއްޓާލުމަށްފަހު، ޑިކެޕްރިއޯ މިވަނީ އެހެން މީހުންނެކޭ އެއްފަދައިން ކޮމާޝަލް ފްލައިޓުގައި ދަތުރުކުރަން ފަށާފައެވެ. 44 އަހަރުގެ އެކްޓަރު އެންމެފަހުން ފެނިފައިމިވަނީ އެމެރިކާގެ ނިއުޔޯކްގެ ޖޭއެފްކޭ އެއާޕޯޓުން ކޮމާޝަލް ފްލައިޓެއްގައި ދަތުރުކުރާ މަންޒަރެވެ. މިއީ، ތިމާވެށި ހިމާޔަތްކުރަން އޭނާ ކުރަމުންދާ މަސައްކަތްތަކަށް ލިބުނު ކުރިއެރުމެއްގެ ގޮތުގައި ގިނަބަޔަކު ގަބޫލްކުރެއެވެ.\n2016 ވަނަ އަހަރުގެ އެކެޑެމީ އެވޯޑްސްގައި އޭނާވަނީ ތިމާވެށި ހިމާޔަތްކުރުމާ ބެހޭގޮތުން ޚާއްސަ ތަގުރީރެއް ދީފައެވެ. މިމަސައްކަތުގައި ޤާނޫނު ހަދާ މަޖިލީހުގެ މެމްބަރުން ބައިވެރިވުމަށް ގޮވާލާފައެވެ.\n2014 ވަނަ އަހަރު ޑިކެޕްރިއޯވަނީ ޕްރައިވެެޓް ޖެޓުގައި6ދަތުރެއް ކޮށްފައެވެ. ތިމާވެށި ހިމާޔަތްކުރުމަށް އަޑުއުފުލުގެ މަސައްކަތް އޭނާ ފެށުމާއެކު، ޕްރައިވެޓް ޖެޓުގައި ދަތުރުކުރާތީ އޭނާއަށް ގިނަ ބައެއްގެ ފާޑުކިޔުންތައް އަމާޒުވިއެވެ. ނަމަވެސް، މިއަދު އެކަން މިވަނީ ބަދަލުވެފައެވެ.


Maamigileegai bandharu hedhee faidhaa vaanekan yaqeen kurumah fahu: Saeed\nމާމިގިލީގައި ބަނދަރު ހެދީ ފައިދާ ވާނެ ކަން ޔަގީން ކުރުމަށްފަހު: ސައީދު\nކުރީގެ ސަރުކާރުގެ އިކޮނޮމިކް މިނިސްޓަރު މުހައްމަދު ސައީދު މާމިގިލީ އިންޓަނޭޝަނަލް ޕޯޓް ރަސްމީކޮށް ހުޅުއްވައި ދެއްވަނީ\nކުރީގެ ސަރުކާރުން މާމިގިލީގައި އިންޓަނޭޝަނަލް ޕޯޓެއް ހަދަން މަސައްކަތް ފެށީ ކަމާ ގުޅޭ ގޮތުން ހަދަންޖެހޭ ދިރާސާތައް ހެދުމަށްފަހު ކަމަށް އެކަމުގައި އިސްކޮށް އުޅުއްވެވި ކުރީގެ އިކޮނޮކމިކް މިނިސްޓަރު އަދި މާވަށު ދާއިރާގެ މަޖިލިސް މެންބަރު މުހައްމަދު ސައީދު ވިދާޅުވެއްޖެ އެވެ.\nސައީދު މިހެން ވިދާޅުވެފައި މިވަނީ އެމްޕީއެލް އިން މާމިގިލީގައި ހިންގަމުން ގެންދިޔަ އިންޓަނޭޝަނަލް ޕޯޓުގެ އޮޕަރޭޝަން މިވަގުތަށް ހުއްޓާލާފައިވާ ކަން އެ ކުންފުނިން ހާމަކޮށްފައި ވަނިކޮށެވެ.\nއަވަސް އަށް ރޭގެ ވަގުތެއްގައި ދެއްވި އިންޓަވިއުއެއްގައި ޝާހިދު ވިދާޅުވީ މާމިގިލި ބަނދަރުގެ ބައެއްގައި އިންޓަނޭޝަނަލް ޕޯޓެއް ހެދުމަށް ކުރީގެ ސަރުކާރުން ނިންމާފައިވަނީ ވިޔަފާރީގެ ގޮތުން ފައިދާ ވާނެ ގޮތްތަކެއް ބެލުމަށްފަހުގައި ކަމަށް ދެކެވަޑައިނުގަންނަވާ ކަމަށެވެ. މިދިޔަ ދެ އަހަރު މާމިގިލި ބަނދަރަށް ގާތްކުރާނެ ބޯޓެއް ނުލިބި އެ ޕޯޓު ހިންގަމުން ދަނީ ބޮޑު ގެއްލުމެއްގައި ކަމަށްވެސް ވިދާޅުވި އެވެ. އެހެންވެ ބަނދަރުގެ މަސައްކަތްތައް މިވަގުތަށް "ސްކޭލްޑައުން" ކުރަން މިހާރު ނިންމާފައިވާ ކަމަށްވެސް ވިދާޅުވި އެވެ.\nނިމިގެން ދިޔަ ލޯކަލް ކައުންސިލް އިންތިހާބުގެ ކެމްޕޭންގެ ތެރޭގައި އިކޮނޮމިކް މިނިސްޓަރު ފައްޔާޒު އިސްމާއީލް ވިދާޅުވީ ވިލާ ގުރޫޕުން މާމިގިލީގައި ހަދާފައިވާ ބަނދަރުން ބައެއްގައި، ބައިނަލްއަގްވާމީ ވިޔަފާރި ބަނދަރެއް ހެދި ކަމަށް ނިންމާ، ކުރީގެ ސަރުކާރުން އެ ބަނދަރު ހިންގަން އެމްޕީއެލްއާ ހަވާލުކުރީ ސިޔާސީ ބޭނުމެއްގައި ކަމަށެވެ. ކުރީ ސަރުކާރުގެ އެ ނިންމުމާ ގުޅިގެން ކޮންމެ އަހަރަކު ވެސް މާމިގިލީ ޕޯޓުން ދައުލަތަށް 8 މިލިއަން ރުފިޔާގެ ގެއްލުން ލިބެމުންދާ ކަން ވެސް މިނިސްޓަރު ވަނީ ފާހަގަކުރައްވާފަ އެވެ.\nމިނިސްޓަރު ފައްޔާޒާއި ޝާހިދުގެ ވާހަކަތަކާ ގުޅިގެން އަވަސް އިން ސުވާލުކުރުމުން ކުރީގެ އިކޮނޮމިކް މިނިސްޓަރު ސައީދު ވިދާޅުވީ ރައީސް ޔާމީނުގެ ސަރުކާރުގައި ބަނދަރުތަކާއި އެއާޕޯޓުތައް ހަދައި، ހިދުމަތް ދޭން ފަށާފައިވާނީ އެ މަސައްކަތްތައް ފެށުމުގެ ކުރިން ހަދަންޖެހޭ ކަމާ ގުޅޭ ދިރާސާތައް ހެދުމަށްފަހު ކަމަށެވެ.\nމާމިގިލީގައި އިންޓަނޭޝަނަލް ޕޯޓެއް ހެދުމަށްފަހު އެތަން ހިންގަން އެމްޕީއެލްއާ ހަވާލުކޮށްފައި އޮންނާނީ ވެސް ކަމާ ގުޅިގެން ހަދަންޖެހޭ ހުރިހާ ދިރާސާއެއް ހެދުމަށްފަހު ކަމުގައި ވެސް ސައީދު ވިދާޅުވި އެވެ. އަދި މާމިގިލި ބަނދަރުން ވިޔަފާރީގެ ފައިދާ ހޯދޭނެކަން ކުރީގެ ސަރުކާރުގައި އޮންނާނީ ޔަގީންކޮށްފައި ކަމަށްވެސް ވިދާޅުވި އެވެ. ނަމަވެސް އެކަމުގެ ތަފްސީލެއް ހިއްސާކުރައްވާފައެއް ނުވެ އެވެ.\nސައީދު ވިދާޅުވީ މާމިގިލީ އިންޓަނޭޝަނަލް ޕޯޓަށް މިވަގުތު އިގްތިސޯދީ ގޮތުން ގެއްލުން ވަނީ ކޮވިޑާއި އަދި އެހެން ބައެއް ސަބަބުތަކާ ގުޅިގެން މިވަގުތު ރާއްޖޭގެ އިގްތިސާދު ހީނަރުވެފައި އޮތުމުން ކަމަށް ވެދާނެ ކަމަށެވެ. އެހެންނަމަވެސް މާމިގިލި ޕޯޓަކީ ފައިދާ ހޯދޭނެ ތަނެއް ކަމުގައި ސައީދު ގަބޫލުކުރައްވަ އެވެ.\nސައީދު އިތުރަށް ވިދާޅުވީ ގައުމުގެ އިގްތިސޯދީ ހާލަތު ދަށަށްގޮސް ދަރަނި އިތުރުވެގެންދާ މިހާލަތުގައި ރައީސް އިބްރާހިމް ސޯލިހުގެ ސަރުކާރަށް ގައުމުގައި މިހާރު ހުރި މައްސަލަތައް ހައްލުކޮށްދެވިދާނެ ކަމަށް އެއްގޮތަކަށް ވެސް ގަބޫލުނުކުރެއްވޭ ކަމަށެވެ.\nވިލާ ގުރޫޕުން މާމިގިލީގައި ހަދާފައިވާ ބަނދަރުން ބައެއް، ވިޔަފާރި ބަނދަރެއްގެ ގޮތުގައި ހިންގުމަށް ރައީސް ޔާމީންގެ ސަރުކާރުގައި އެމްޕީއެލްއާ ހަވާލުކުރީ ޖޫން 28، 2017 ގައެވެ.\nމޯލްޑިވްސް ޕޯޓްސް ލިމިޓެޑް މުހައްމަދު ސައީދު މިނިސްޓްރީ އޮފް އިކޮނޮމިކް ޑިވެލޮޕްެމަންޓް + މާމިގިލި ޕޮލިޓިކްސް


އެޗްޕީއޭގެ އުސޫލަށް އަމަލުކުރޭތޯ ބަލަން އަނެއްކާވެސް އިންސްޕެކްޝަނެއް ފަށައިފި\nކޮވިޑު-19 އިން ރައްކާތެރިވުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކަނޑައަޅާފައިވާ އުސޫލާ އެއްގޮތަށް އަމަލުކުރޭތޯ ބެލުމަށް، ވިޔަފާރީގެ ހިދުމަތް ދޭ ތަންތަން އަލުން އިންސްޕެކްޓުކުރަން ފަށައިފި އެވެ. އިކޮނޮމިކް މިނިސްޓްރީން ބުނީ ތަކުރާރުކޮށް އުސޫލާ ހިލާފުވާ ނަމަ، ގަވައިދުގައި އޮތް ގޮތަށް، 100،000ރ. އާ ހަމައަށް ޖޫރިމަނާކުރާނެ ކަމަށެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގައި މިރޭ ބޭއްވި މީޑިއާ ބްރީފިންގައި، އިކޮނޮމިކް މިނިސްޓްރީގެ ޑެޕިއުޓީ މިނިސްޓަރު ހުސެއިން ޒާމިރު ވިދާޅުވީ މާލެ އޭރިޔާ ހަތް ސަރަހައްދަކަށް ބަހައި އިންސްޕެކްޝަން ފެށީ ޕޮލިހާއި އެޗްޕީއޭގެ އޮފިޝަލެއް ވެސް ހިމަނައިގެން ކަމަށެވެ. ބޭނުމަކީ ވިޔަފާރީގެ މާހައުލުގައި އިތުރަށް ކޮވިޑް ނުފެތުރޭނެ ގޮތަށް ރައްކާތެރިކަމުގެ ފިޔަވަޅުތައް އެޅުން ކަމަށް ވިދާޅުވި އެވެ.\nއޭނާ ވިދާޅުވީ މިހާތަނަށް 568 ތަނެއް އިންސްޕެކްޓުކޮށްފައިވާ ކަމަށެވެ. އޭގެ ތެރޭގައި، ކާބޯތަކެތީގެ ހިދުމަތްދޭ 198 ތަނާއި ޖިމާއި ފިޓްނަސްގެ ހަރަކާތް ހިންގާ 12 ތަނަކާއި މާރުކޭޓުގެ ހަތަރު ތަނެއް އަދިި ސެލޫނާއި ބޯކޮށާ 10 ތަނެެއްގެ އިތުރުން ކަންމަތީ ފިހާރައާއި ހޯލްސޭލް ހިދުމަތްދޭ 344 ތަނެއް އިންސްޕެކްޓުކޮށްފައި ވެ އެވެ.\nރަނގަޅުކުރަން ޖެހޭ ތަނެއް ހުރި ނަމަ އެ ތަނަކަށް ހުދު ނޯޓިސް ދެ އެވެ. މިހާތަނަށް 288 ތަނަކަށް ހުދު ނޯޓިސް ދީފައި ވެ އެވެ. އެޗްޕީއޭގެ ގައިޑްލައިނާ އެއްގޮތަށް ހިންގާތީ އިންސްޕެކްޝަނުގައި 243 ތަނަކަށް ސްޓިކާ ދީފައިވެ އެވެ.\nޒާމިރު ވިދާޅުވި ގޮތުގައި ހުދު ނޯޓިސް ދިން ތަންތަނަށް ފަހުން ދިޔައިރު ގިނަ ތަންތަން ހުރީ އުސޫލާ އެއްގޮތަށް ބަދަލުކޮށްފަ އެވެ. އެހެންވެ ރަތް ނޯޓިސް ދޭން ޖެހުނީ 37 ތަނަކަށެވެ.\nރަތް ނޯޓިހުގައި ބުނެފައިވާ ކަންކަން ރަނގަޅު ނުކުރާ ނަމަ ދެން ދާ ބުރެއްގައި 5،000ރ. އިން ޖޫރިމަނާކުރާނެ އެވެ. ދެ ވަނަ ފަހަރު 25،000ރ، ތިން ވަނަ ފަހަރު 50،000ރ، ހަތަރު ވަނަ ފަހަރު 75،000ރ. އަދި ފަސް ވަނަ ފަހަރު 100،000ރ. އިން ޖޫރިމަނާކުރާނެ އެވެ.\n"މުޅި މައިގަނޑު އިންސްޕެކްޝަންގެ ބޭނުމަކީ ވިޔަފާރިކުރާ ފަރާތްތަކާ ވިޔަފާރީގެ މާހައުލުގައި ވިޔަފާރީގެ ހިދުމަތް ހޯދަން އަންނަ ފަރާތްތަކަށް ކޮވިޑުން ރައްކާތެރި މާހައުލެއް ޕްރޮވައިޑު ކޮށްދިނުން. އެފަދަ މާހައުލަކަށް، ވިޔަފާރީގެ މާހައުލު ހަދައިދިނުން،" ޒާމިރު ވިދާޅުވި އެވެ.\nކުރިން އޮތް ދުވަސްތަކުގައި ހުޅުމާލެ އާއި ވިލިނގިލި އަދި ތިލަފުށީގައި ވިޔަފާރީގެ ހިދުމަތްދޭ ތަންތަން އިންސްޕެކްޓުކުރާނެ ކަމަށް މިނިސްޓްރީން ބުންޏެވެ.\nއަރުޝީފަށް ނެގީ 24/02/2021 00:10\nއެންމެފަހުން އަޕްޑޭޓްކުރީ 24/02/2021 00:10\nމުޙައްމަދު ޢަބްދުﷲ 18 މިނެޓު ކުރިން\n"މިނިވަން ކަމެއް ނެތް، ސަލާންޖަހާ ގައުމަކަށް ރާއްޖެ ވެއްޖެ"\nމުހައްމަދު އައުޒަމް 32 މިނެޓު ކުރިން\nމިއަދު 5759 މީހަކު ވެކްސިން ޖެހި، ޖުމުލަ 129،000 އިން މައްޗަށް


ނާކާމިޔާބީގައި ހިތްވަރުދޭށެވެ. - Bodufoshi\nފުރަތަމަ ސަފުހާ ނަސޭހަތް ނާކާމިޔާބީގައި ހިތްވަރުދޭށެވެ.\nމިއީ ދަރިވަރެއްގެ ދުލުން ބުނާ ވާހަކަތަކެކެވެ.\nމަންމާއެވެ. ބައްޕާއެވެ. ކިޔެވުމުން އަޅުގަނޑު އެންމެ މަތީ ނަތީޖާ ހޯދުމަށް އެދޭ\nޤަބޫލުކުރަމެވެ. އަޅުގަނޑު އަބަދުވެސް ގެނައީ 'އޭ' ރިޕޯޓެވެ. 01 އަހަރު ސުކޫލުގައި ކިޔެވިއިރު އެންމެ 'ބީ' ރިޕޯޓެއްވެސް ހޯދާފައެއް ނުހުންނާނެއެވެ. ނަމަވެސް އޭލެވެލްގައި އަޅުގަ ނޑުގެ ނަތީޖާ ހީކުރިވަރަށްވުރެވެސް މާދައްވީއެވެ. ލިބުނީ އަޅުގަ ނޑާ އެކަށީގެންވާ ނަތީޖާއެއްވެސްނޫނެވެ . މަންމަމެންނަށް އެނަތީޖާ ޤަ ބޫލުކުރަން އުނދަގޫވިއެވެ. އެންމެންނަށްވެސް އެނަތީޖާ ހަޖަމު ކުރަން އުނދަގޫވިއެވެ. އަޅުގަނޑަ ށް ކުރެވުނު ހުރިހާ ގޯސްކަމަކާއި، ނުކިޔަވާ ވަގުތުތަކުގައި އަޅުގަ ނޑު ކުރާކަންކަން އެއީ އެއްވެސްވަރަކަށް ނުކިޔާވާހުރެ ކުރާކަންކަން ކަމުގައި ބުންޏެވެ. އަޅުގަނޑާދިމާލަށް ހަޅޭއްލަވާ ދެރަކުރިއެވެ. މިހާރު މިއީއާއިލާއަށް އެއްވެސް ބޭނުންނެތް މީހެއްކަމުގައި އިހުސާސް ކުރުވިއެވެ.\nކުރާނެ އަސަރު ވިސްނައިލިންތޯއެވެ؟ ޤަބޫލު ކުރަމެވެ. މަންމަގެ ބަނޑުގައި އަޅުގަނޑު އަށަގަތީއްސުރެ މަންމަމެން އައީ ނަމަވެސް މަންމާއެވެ. ބައްޕާއެވެ. މިނަތީޖާއާމެދު އަޅުގަނޑު މިހުރީ އުފަލުންކަމުގައި މަންމަމެންނަށް ހީވަނީތޯއެވެ؟ އަޅުގަ ނޑަށް އަޅުގަނޑަށްޓަކައި އެތައް ޤުރުބާނީތަކެއްވަމުންނެވެ. ކެނޑިނޭޅި އަޅުގަ ނޑަށް ޚިދުމަތް ކުރަމުންނެއެވެ. ބޮޑުވެގެން މިހާވަރު އުމުރުންވީއިރުވެސް މަންމަމެންކޮށްދޭ ކަންކަމުގައި އެއްވެސް އުނިކަ މައްނެތެވެ. އަޅުގަ ނޑު އުފަލުގައި ބަހައްޓަން ކުރެވުނުހާ މަސައްކަތެއް ކުރެއެވެ. ދެން މަންމަމެންގެ ސުވާލަކީ " އެކަން އެނގޭ އިރު، އެގޮތައް ކަންކަން ކޮށްދޭ އިރު، ރަނގަޅަށް ނުކިޔެވުނީ ކީވެތޯއެވެ؟ މަންމަމެން ކޮށްދޭ މަސައްކަތުގެ އަގުވަޒަން ނުކުރީ ކީއްވެތޯއެވެ؟" މިހެން ނޫންތޯއެވެ؟\nމަންމާއެވެ. ބައްޕާއެވެ. ހުރިހާކަމެއް މަންމަމެން ކޮށްދިނީ ވީހާވެސް ފުރިހަމައަށެވެ. އެކަމަކުވެސް އަޅުގަނޑަށްވެސް ބުނެދޭންނޭންގޭ ސަބަބަކާ ހުރެ އަޅުގަ ނޑު ދައްވީއެވެ. އިނގެއެވެ. މަންމަމެން ޤަބޫލެއްނުކުރާނެއެވެ. ވާނީވެސް އެހެންނޫންތޯއެވެ. ސަބަބަކަށް ވާކަހަލަ ސަބަބެއް އަޅުގަނޑަކަށް ނުދެއްކެއެވެ. އެއީ އެސަބަބެއް ނެތީމައެވެ. ހުރިހާވެސް މައްސަލައަކީ އަޅުގަނޑެވެ. ކިޔަވާހިތްނުވުމެވެ. ގަޔާނުވެވުމެވެ. މަންމާއެވެ. ހަދާނެގޮތް ހުސްވެގެ ން މިކަންކަމަށް ހައްލެއް ލިބެތޯ ވާހަކަދައްކާނެ މީހަކު ހޯދީމެވެ. އެކަމަކުވެސް އަޑުއަހާނެ އެކަކުވެސްނެތެވެ.\nއޭލެވެލްގެ ފަހުއަހަރު ހިތްވަރުކޮށްފައި ކިޔެވީމެވެ. މިފަހަރު އެންމެފަހު އިމްތިހާނެވެ. ހުރިހާ މާއްދާއެ އްގެ ހުރިހާ ޔުނިޓެއް ހަދަމެވެ. ހިތްވަރުކޮށްފައި އަމިއްލަ ނަފްސަށް ކިޔަވަން މަޖުބޫރުކުރީމެވެ. ނަމަވެސް ސިކުނޑި ރަނގަޅަށް މަސައްކަތްކުރާހެން ހިޔެއްނުވެއެވެ. އެއްއިރެއްގައި އަ ޅުގަނޑުމީ ކިލާހުން ތޫނުފިލި، އެންމެ މޮޅު ކުއްޖާއެވެ. ފިލާވަޅުތައް ބަރާބަރަށް ނިންމާ ކުއްޖާއެވެ. ނަމަވެސް އެހެން ކުދިންގެ ފޮތުން ކޮޕީކުރާ ކުއްޖާއަށް އަޅުގަ ނޑުވީ ކޮންދުވަހަކުބާއެވެ؟ ޓެސްޓުތަކުން ފުލްމާކުހާއި ގާތަށް ހޯދައިފައި، އަބަދުވެސް ޓެސްޓުތަކުން ފެއިލްވާ ކުއްޖަކަށް އަޅުގަނޑުވީ ކޮނެދުވަހަކުބާއެވެ؟.\nމަނމާއެވެ. ބައްޕާއެވެ. އަޅުގަނޑު އަމިއްލަ ނަފްސަށް ނަފްރަތުކުރާހާވެއެވެ. މަންމަމެން އުންމީދު ކުރިކަހަލަ ކުއްޖަކަށް ނުވެވުނީތީއެވެ. އަޅުގަނޑާހެދި މަންމަމެންގެ ރައްޓެހިންނާއި އާއިލާ އެހެންމީހުން ކުރިމަތީގައި މަންމަމެންގެ އަގުވެއްޓުނީތީއެވެ. މިހާރު ވަގުތު ފާއިތުވެއްޖެއެވެ. އިހުސާސް ކުރެވެނީ ފުންނިންޖަކުން ހޭލެވުނު މީހަކަށްކުރާނެ އިހުސާސެވެ. އެނިދީގައި ފެނުނު ހުވަފެން ހަނދާންވުމުން ގައިން ހީބިހި ނަގައި ރޮވޭގޮތްވެއެވެ. އަމިއްލަ ނަފްސަށް ކުރިން އޮތް އިތުބާރު މިހާރަކުނެތެވެ. ކޮންމެކަމެއްގައިވެސް، ކުދި ކުދި ކަންކަމުގައިވެސް އިހުސާސުވަނީ ސިކުނޑި ސުމަކަށް ގޮސްފައިވާ މީހެއްގެ އިހުސާސެވެ. ހީވަނީ އަބަދުވެސް ހަތަރުއުދަރެސް ފެނުޖެހިފައިވާހެންނެވެ.\nމަންމާއެވެ ބައްޕާއެވެ. އަހަރެން ގެނބެނީއެވެ. އަރަމުން ދިޔަ ހަރުފަތުން ކައްސާލައި ވެއްޓެނީއެވެ. އެހީގެ އަތެއްބޭނުމީ މިވަގުތުގައެވެ. ކުރިއަށްދާން ބޭނުމެވެ. އަލުން ފަށަން ބޭނުމެވެ. ނުފެށެންވީ ކީވެހެއްޔެވެ؟ އަޅުގަނޑުމީ، މިހާރު މަންމަމެންނަށް ހުރި "ލަދަކަށް" ވީތޯއެވެ؟ ހެޔޮނުވާނެއެވެ. މަންމާއެވެ. ބައްޕާއެވެ. އާދޭސްކޮށްފައިބުނަމެވެ. އަދި އަޅުގަނޑު ޤަބޫލުކުރާށެވެ. ނާކަމީޔާބީއެއް ލިބުނީތީ ބާކީ ނުކުރާށެވެ. އަޅުގަ ނޑުގެ އަތުން ދޫކޮށްނުލާށެވެ. ނާކާމިޔާބީގައި ހިތްވަރުދޭށެވެ.\nފަހުގެ ލިޔުންތަށް Home


Doctorunnai Teacherun Filun: Huttuvan Jehey Kameh Noonbaa?\nއިންޑިއާއިން ރާއްޖެއައި ޑޮކްޓަރުންގެ ޓީމެއް ފައިލް ފޮޓޯ\nޑޮކްޓަރުންނާއި ޓީޗަރުން ފިލުން: ހުއްޓުވަން ޖެހޭ ކަމެއް ނޫންބާ؟\n25 ފެބްރުއަރީ 2022 - 16:12:36\nފިލުމަކީ ރާއްޖޭގެ އާދަކާދައިގެ ތެރޭގައި ހިމެނޭ ކަމެއްކަމަށް ބުނެވިދާނެއެވެ. އެހެނީ އެއީ ރާއްޖޭގެ ވެރިކަމުގެ އެންމެ މަތީ ފަޑިން ފެށިގެން ޒަމާނުއްސުރެ އެއީ ކުރަމުން އަންނަ ކަމަކަށް ވާތީއެވެ. އެހެންކަމުން އެއީ ރާއްޖޭގެ ސަގާފަތުގެ ތެރޭ ހިމެނޭ ކަމެކޭވެސް ބުނެވިދާނެއެވެ.\nރާއްޖޭގެ ފަހުގެ ތާރީހަށް ބަލާއިރު ރައީސް އިބްރާހީމް ނާސިރު ގައުމު ދޫކުރައްވައި ސިންގަޕޫރަށް ވަޑައިގެންނެވި އެވެ. ވެރިކަމަށް އަތުވެދާނެ ބަދަލުތަކެއް ކުރީ ބައިގައި ވިސްނިވަޑައިގެން ނަމަވެސް ފިއްލެވީ އެވެ. ބައެއް ކަރަޕްޝަންގެ މައްސަލަތަކާއި އެނޫން ވެސް މައްސަލަތަކުގައި މިނިސްޓަރުން ވެސް ފިއްލަވާފައިވެއެވެ. ކުރީގެ ޓޫރިޒަމް މިނިސްޓަރު އަލީވަހީދު މިހާރު ވެސް ފެންނަނީ އެކަހަލަ ގޮތަކަށެވެ. ރާއްޖެއަށް ވަޑައިގަންނަވައިފިނަމަ ކުރިމަތިލާންޖެހޭ ކަންކަމުން އެހުންނެވީ ފިއްލަވައިގެންނެވެ.\nކުރީގެ ޓޫރިޒަމް މިނިސްޓަރު އަލީ ވަހީދު-\nއެކިއެކި ސަބަބުތަކާހުރެ މީހުން ފިލަމުން ދެ އެވެ. އޭގެ ތެރެއިން އެންމެ ބޮޑަށް ފާހަގަކޮށްލެވޭ އެއް ބަޔަކީ ބިދޭސީންނެވެ. ގޭގެއަށް ގެންނަ މަސއްކަތު މީހުންނާއި، ކުންފުނިތަކަށް ގެންނަ ބިދޭސީން ވެސް ފިލަނީ އެވެ. ކުރަން ޖެހޭ މަސައްކަތުގެ ގޮތުންނެވެ. ނުވަތަ މުސާރަ ކުޑަވެގެންނެވެ. ނުވަތަ އެނޫން ވެސް ސަބަބުތައް ހުރެދާނެއެވެ.\nމިގޮތަށް ފިލާ މީހުން، އެމީހުން ގެންގުޅޭ މީހުން ދެ ވަނަ ފަހަރަށް ވެސް އަތުލައިގެން ބައެއް ފަހަރު ގެނެސްފައި ހުރެއެވެ. އެހެން ނަމަވެސް ދެ ވަނަ ފަހަރަށް ވެސް ފިލަ އެވެ. އަދި ތިން ހަތަރު ފަހަރަށް ވެސް ގެންގުޅޭ މީހުންނަށް ލަނޑު ދީފައި ހުރެއެވެ.\nދެރަކަމަކީ މިގޮތަށް ފިލާމީހުންނާމެދު އެޅޭ ފިޔަވަޅެއް ނެތް ކަމެވެ. ނުވަތަ ފިޔަވަޅު އެއްވެސް ސަރުކާރަކުން ގަސްތުގައި ނާޅަނީ އެވެ. އެބައި މީހުންނާ ގުޅިގެން އޮޕަރޭޝަންތަކެއް ހިންގާ ބާރު ގަދަ ބައެއް އުޅުމަކީ ވެސް އެކަށީގެންވާ ކަމެކެވެ. އެނގޭ ކަމަކީ އެފަދަ މީހުން އަތުލައި ނުގަނެވޭ ކަމެވެ.\nދާދިފަހުން ސަރުކާރުން ބުނި ވާހަކައެކެވެ. މީހުން ގެންނަން ޑިޕޮޒިޓުގެ ގޮތުގައި ބެހެއްޓި އެތައް މިލިޔަން ރުފިޔާއެއް މީހުންނަށް ދިން ވާހަކައެވެ. އެމީހުންނަށް ފައިސާ ދިންއިރު އަސްލު މީހުން ތިބީ ކޮން ތަނެއްގައި ހެއްޔެވެ. ސަރުކާރުން ފޮނުވާލިކަމަށް ބުނަމުން އައީ މަގުމަތީގައި އުޅޭ މީހުންނެވެ. ރާއްޖޭން އެމީހުން ފޮނުވާލައިފައިވާނަމަ އެމީހުންނަށް ފައިސާ ދޭކަށް ނުޖެހޭނެ އެވެ. ޑިޕޮސިޓް ފައިސާ ބޭނުން ކުރަނީ އެމީހުންގެ ޓިކެޓްގެ ކަންކަން ހަމަޖައްސަން ކަމަށްވާތީ އެވެ.\nއެންމެ އާންމުކޮށް މިހާތަނަށް އަޑުއިވިފައި އޮންނަނީ ބިދޭސީން ފިލާ އަޑެވެ. އެހެން ނަމަވެސް ފަހަކަށް އައިސް ތޭރިތަކުގެ ބިއްދޮށުގައި ތިބޭ މީހުން ދޮރެއްނެތް ގާނޫނީ ދޮރާށިތަކުން ނުކުންނަތަން ފެންނަމުންދެއެވެ. އޭގެ ތެރޭގައި ހިމެނޭ އެންމެ ބޮޑު އިންސައްތަ ހިމެނެނީ މަސްތުވާ ތަކެތީގެ މައްސަލަ ތަކުގައެވެ. ކޮންމެ ވެސް ލިއުމެއް ނެތިގެން ނުވަތަ ކޮންމެ ވެސް ހެއްކެއް ނެތިގެން އަދަބަށް ފިލައިގެން ރާއްޖޭން ބޭރުގައި ނުވަތަ ރާއްޖޭގައި އުޅެމުން ދެއެވެ.\nއެހެން ނަމަވެސް މިހާރު އިވެމުންދާ އަޑުތަކަކީ އަދި މާ ހައިރާންވާ ކަހަލަ އަޑުތަކެކެވެ. ރާއްޖޭގެ ބަލި މީހުންނަށް ފަރުވާދީ، ދަރިވަރުން ތަރުބިއްޔަތު ކޮށްދޭން އަންނަ ހަކީމުންނާއި، އެދުރުން ފިލާ ވާހަކައެވެ. ފިލައި އޮޅުވާލުމަކީ އެދުރުގެއެއްގައި އުޅެފައި ހުރި ކޮންމެ މީހަކަށް ވެސް ގޯސްކަމެއް ކަން އެނގޭނެއެވެ. އެހެންވިއްޔާ ފިލަން އެ ޖެހެނީ ކީއްވެގެން ހެއްޔެވެ؟\nހެލްތު މިނިސްޓަރު އަހްމަދު ނަސީމް\n"އަޅުގަނޑަކަށް ނޭނގެ ކިހިނެއްކަމެއް ފިލައިގެން ދިޔައީ. އެތަނަށް ޑޮކްޓަރުން ފޮނުވާ އެކަހަލަ ކަންތައްތައް އަޅުގަނޑަށް އެބަ ކުރެވޭ. ދެން ހިފެހެއްޓެތޯ ބައްލަވައިދެއްވުމަކީ އަޅުގަނޑުގެ ވަރަށް ބޮޑު އެދުމެއް. ދެން އެ މީހުން ފިލައިގެން ދިއުމުގެ ކުރިން އަޅުގަނޑުމެންނަށް އެނގޭ ކަމަށް ވަނީ ވިއްޔާ އަޅުގަނޑުމެންނަށް ހުއްޓުވޭނެ ވެސްމެ އެއާޕޯޓާ ހަމައިން،" ހެލްތު މިނިސްޓަރާ ކުރެވުނު ޖަވާބުގައި މަޖިލީހުގެ ޖަލްސާގައި މިނިސްޓަރު އަހްމަދު ނަސީމް ވިދާޅުވިއެވެ.\nމިނިސްޓަރު ނަސީމް އިޝާރާތް ކުރެއްވީ ތިނަދޫގައި ހުންނަ އަބްދުއްސަމަދު މެމޯރިއަލް ހޮސްޕިޓަލަށެވެ. ދާދި ފަހުން އެތަނަށް ފޮނުވި ފަސް ޑޮކްޓަރަކު ފިލިވާހަކަ އެވެ. އެކަން ހުއްޓުވުމަށް އެހޮސްޕިޓަލުން މަސައްކަތް ކުރަން ޖެހޭ ވާހަކަ އެވެ.\nޑޮކްޓަރަކަށް ފިލައިގެން ދެވޭނީ ލައްކަ ތަންތަން ހުރަސް ކޮށްފައެވެ. ލައްކަ ލިއުންތަކެއް ވެސް ލިބިގެންނެވެ. މިއީ ކުރިން އަޑު އިވޭ ވާހަކަ ތަކެއް ނޫނެވެ. އަދި ދިވެހީން އަޑު އަހަން ބޭނުންވާނެ ވާހަކަ ތަކެއް ވެސް ނޫނެވެ. އެހެން ނަމަވެސް މިހާރު މިއީ ކަން ހިނގަމުންދާ ގޮތެވެ.\nއެޑިއުކޭޝަން މިނިސްޓަރު ޑރ އައިޝަތު އަލީ\nއއ. މަތިވެރީގައި ކިޔަވައިދޭން ހުރި އިނގިރޭސި ޓީޗަރު ފިލީ މިދިޔަ އަހަރުގެ ނޮވެމްބަރު މެދުތެރޭގައެވެ. ފަހުން އެނގުނު ގޮތުގައި އޭނާ އައީ މާލެ އަށެވެ. ރަށުން ފިލައިގެންނެވެ.\nޕްރޮފެޝަނަލް މަގާމު ތަކަށް ގެނެވޭ މިފަދަ މީހުން ގެނެވޭ އިރު ތިންމަސްދުވަހުގެ ނޯޓިސް ދިނުމަށްވެސް އޮވެއެވެ. އެހެންނަމަވެސް ގެއަށް ގެންނަ ބިދޭސީ ލޭ ބަރުންގެ ވާހަކަ އެކަނި ދައްކާލާފައި ނިންމާލެވޭކަށް ނެތެވެ. ޑޮކްޓަރުންނާއި ޓީޗަރުންވެސް ލިސްޓަށް މިހާރު މިއޮތީ އިތުރުވެފައެވެ.\nއެޑިއުކޭޝަން މިނިސްޓްރީހެލްތު މިނިސްޓްރީހެލްތު މިނިސްޓްރީގެ ދާއިރާއިޖްތިމާއީމަސްތުވާތަކެތި\nމެދުފަންތީގެ ރައްޔިތަކަށް ވާނީ ކިހިނެއް!\nދިރުވާލައިގެން މަސްތުވާތަކެތި އެތެރެކުރަން މަސައްކަތްކޮށްފި\nޝަރުތަކެއްކޮށްފަ ރޫމީ ދޫކޮށްލައިފި


ޒޭން އަދި ޖީޖީ އަށް ދަރިއަކު ލިބިއްޖެ - DhiDaily\nޒޭން އަދި ޖީޖީ އަށް ދަރިއަކު ލިބިއްޖެ\nއެމެރިކާގެ މައްޝޫރު މޮޑެލް ޖީޖީ ހަދީދް އަދި އޭނާގެ ލޯބިވެރިޔާ ޒޭން މާލިކް އަށް އަންހެން ދަރިއަކު ލިބިއްޖެއެވެ.\nއަންހެން ދަރިފުޅުގެ ފޮޓޯ ޓުއިޓާ އަށް ހިއްސާ ކުރަމުން ޒޭން ކުރި ޕޯސްޓުގައި ބުނީ، ދަރިފުޅުގެ ސިއްހަތު ރަނގަޅު ކަމަށާއި އޭނާއަށް މިވަގުތު ކުރެވެމުންދާ އިހުސާސްތައް ބަޔާންކުރަން ނޭނގޭ ކަމަށެވެ. އަދި އަމިއްލަ ދަރިއެއް ލިބިފައިވާތީ އެކަމާ ވަރަށް ފަހުރުވެރިވާ ކަމަށް ޒޭން ބުންޏެވެ. އަދި ދަރިފުޅުގެ ސަބަބުން ދެމީހުންގެ ގުޅުން އިތުރަށް ވަރުގަދަ ވެގެންދާނެ ކަމަށްވެސް އޭނާ ވަނީ ބުނެފައެވެ.\nޖިޖީ ދަރިއަށް ބަލިވެ އިން ކަމަށް އާންމުކުރީ މި އަހަރުގެ އޭޕްރީލް މަހުގަ އެވެ. އޭގެ ފަހުން އޭނާ ވަނީ އެކި ފަހަރު މަތިން ބަނޑު ބޮޑުއިރުގެ ފޮޓޯ މީސްމީޑިއާގައި ހިއްސާ ކޮށްފައެވެ. ދަރިފުޅުގެ އަތުގައި ހިފައިގެން ނަގާފައިވާ ފޮޓޯއެއް ހިއްސާ ކުރަމުން ޖީޖީ ބުނެފައިވަނީ ދެމީހުންގެ އަލަތު ދަރިފުޅު ދުނިޔެޔަށް މިދިޔަ ހަފްތާ ބަންދުގައި މަރުހަބާ ކިޔާފައި ވާކަމަށާއި، ދަރިފުޅުގެ ސަބަބުން މިހާރުވެސް މުޅި ދުނިޔެ ބަދަލުވެފައި ވާކަމަށެވެ.\nޖިޖީ އަދި ޒޭން ލޯބީގެ ގުޅުން ފެށުނީ 2015 ވަނަ އަހަރުއެވެ. އަދި އޭގެ ފަހުން 2018 ވަނަ އަހަރު މާރިޗް މަސް ތެރޭގައި ދެ މީހުން ރުޅި ވިއެވެ. އަދި އަނެއްކާވެސް ދެ މީހުން އެކުގައި ތަންތަނުން ފެންނަން ފެށީ މިދިޔަ އަހަރު ޑިސެމްބަރު މަސް ތެރޭގައެވެ.\nޒޭން ބޮޑަށް މަޝްހޫރުވެފައި ވަނީ އޮން ޑައިރެކްޝަން ބޭންޑުންނެވެ. އޭނާ ވަނީ ފަހުން އެ ބޭންޑް ދޫކޮށް، އެކަނި ލަވަތައް ހުށަހަޅަން ފަށާފައެވެ. އޭނާގެ ފުރަތަމަ އަމިއްލަ ލަވައެއް ނެރުނީ 2016 ވަނަ އަހަރު އެވެ.\nޖިޖީ އަކީ މަޝްހޫރު މޮޑެލްއެކެވެ. އޭނާ ވަނީ މަޝްހޫރު ޑިޒައިނަރުންނާއެކު މަސައްކަތް ކޮށްފައެވެ.


BREAKING NEWS: Ventilator Massalaigai Himeney Nishaama Aai Shiyama Minister Ge Naib Kamun Vakikohfi - Vaguthu\nހެލްތުގެ ނައިބު ކަމުގެ މަގާމުން ވަކިކުރި ނިޝާމާ އާއި ޝިޔާމާ\nރާއްޖެއަށް ބޭނުންވާ ވެންޓިލޭޓަރުތަކެއް ގެންނަން ދުބާއީގެ ކުންފުންޏަކާއި ހަވާލުކުރުމުގައި އިސް ދައުރެއް އަދާކުރި ހެލްތު މިނިސްޓަރުގެ ނައިބުންގެ ގޮތުގައި ތިއްބެވި އަލްއުސްތާޛާ ޝިޔާމާ މުޙައްމަދާއި ނިޝާމާ މުޙައްމަދު މިއަދު މަގާމުން ދުރުކޮށްފިއެވެ.\nގާނޫނާއި ހިލާފަށް އެގްޒެކިއުޓަރސް ޖެނެރަލް ޓްރޭޑިންއަށް އެޑްވާންސަށް ފައިސާ ދިން މައްސަލަ އާއި ފައިސާ ދިނުމުން ވެސް ވެންޓިލޭޓަރުތައް ނުލިބުނު މައްސަލައިގައި ޝިޔާމާ އާއި ނިޝާމާ މިދިޔަ އަހަރު ސަސްޕެންޑް ވެސް ކުރިއެވެ. އެދެބޭކަނބަލުންނަށް ވަނީ ސަސްޕެންޝަންގައި ތިއްބެވި އިރުވެސް ހަތްމަސް ދުވަސް ވަންދެން މުސާރަ ދީފައެވެ.\nޝިޔާމާ އާއި ނިޝާމާ މަސައްކަތުގެ މަސްއޫލިއްޔަތުން ދުރުކުރި ނަމަވެސް އެބޭފުޅުންނަށް މުސާރަ ދޭތީ ސުވާލު ކުރުމުން މިދިޔަ މަހު ސަރުކާރުން ވިދާޅުވެފައި ވަނީ އެބޭފުޅުންގެ ސަސްޕެންޝަން ނިމުމަކަށް ގެނެވޭނީ ވެންޓިލޭޓަރު މައްސަލައިގައި ކުރަމުން އަންނަ ތަހްގީގު ނިމުމުން ކަމަށެވެ.\nމިއަދު ދެބޭފުޅުން މަގާމުން ދުރުކުރީ ކޮންއިދާރާއަކުން ކުރަމުން އައި ތަހްގީގެއް ނިމިގެން ކަމެއް އަދި ސާފެއް ނުވެއެވެ. މިމައްސަލައިގައި އޭސީސީ އިން ކުރިއަށް ގެންދިޔަ ތަހްގީގު ނިންމާ ބައެއް ފަރާތްތަކަށް ދައުވާ ކޮށްދިނުމަށް ޕީޖީ އަށް މައްސަލަ ފޮނުވިތާ މިހާރު ހަތަރު ވަރަކަށް މަސް ވެއްޖެއެވެ. ނަމަވެސް އަދި މިހާތަނަށް އެއްވެސް ފަރާތަކަށް ދައުވާ ކޮށްފައެއް ނުވެއެވެ.\nއެގްޒެކިއުޓަރސް ޖެނެރަލް ޓްރޭޑިންގް އާއިއެކު ވެފައި އޮތް އެއްބަސްވުން އުވާލަން ސަރުކާރުން ނިންމާފައިވާކަން މިއަދު އެޓާނީ ޖެނެރަލްގެ އޮފީހުން ވަނީ އިއުލާން ކޮށްފައެވެ.\nވެންޓިލޭޓަރުތައް ނުލިބުމުން 31 މިލިއަން ޑޮލަރު ހޯދަނީ\nވެންޓިލޭޓަރުތަކުގެ މައްސަލައިގެ ތަހުގީގު ދިގުލަނީ!\nފައިސާ ނުލިބެ އެވެ.\nމެއި 4, 2021 20:39\nބޮޑެތި ވަގުން.. ރައީސް ޔާމީން މައްޗަށް ދައުވާ ކުރެވެންޏާ މި އެންމެންގެ މައްޗަށް ދައުވާ ކުރެވެންޖެހޭ\nމެއި 4, 2021 22:34\nފަންސުރު ހަމަ ނުވެގެން ޕީޖީ ދޫކޮށް ލާނެ ތިކުދިން\nމެއި 4, 2021 22:35\nނިޝާމާ ރީތި ދޯ؟ ވަގެއް ކަމަކު\nމެއި 4, 2021 13:09\nކޮބާ ފިނޭންސް މިނިސްޓްރީގެ ރޯލު. އެޕުސީ ޒިންމާ ނަގަންޖެހޭނެކަން އެގެނީ.\nމާ އަވަސް ތިކަން ކުރިލެއް! އަދި ޖެހޭނެ އިތުރު 10 މަޤާމު އެމީހުންނަށް ދޭން\nނޫނޭވާ އަދި ތަންކޮޅެއް އަވަސް ތިކަންކުރަން. ފިސާރި ކަނބަލުންތަކެއް، ކޮބައިތޯ ކުރީގެ މިނިސްޓަރު އާމީން؟\nމެއި 4, 2021 13:36\n7 މަހުގެ ވަގު މުސާރަ .\nމި ނިޝާމާ ކޮންތާކުން ގެންނަ ފައިސާ ގަ ތޯ ލަންކާ ގައި ހުންނަ ދިވެއްސަކާ ގުޅިގެން ބިޒްނަސް ހިންގާލަނީ\nމެއި 4, 2021 13:49\nލޮލް ! ތިލާރިގަޑުކޭބަޔަކު ދެން އެގިދާނެ\nމމ މައްކޫ އޮޑިޓަރޭ ވަގުހިފާ މީހާ އޭ ކިޔާ މީހާގެ އާއިލާގައި މިއުޅެނީ ހުސް ވަގުން.\nމެއި 4, 2021 14:17\nޒަހާވެސް މިނިސްޓަރުކަމުން ވަކިކޮށްފިޔޯ. އެކަމަކު އެވަރުގެ މުސާރަލިބޭ އެހެން މަގާމެއްދީފާ. މިކުދިންނަށްވެސް މިހެންބާ؟ވެނުމަސް ވެނަށްކާންދިނުން.\nމެއި 4, 2021 14:18\nތިޔަ ދެކަނބަލުންނަކީ ތިޔަމައްސަލައިގެ މުގޫކަމަކައްނުވާނެ\nރަނގަޅައްވިއްޔާ ތިޔަދެކަނބަލުން ވަކިކުރީ މައްސަލަ އޮތް\nހިސާބުން މުގޫ ފަޅާއަރާފާނެތީ ކަންނޭންގެ ކޮންމެއަކަސް ބަލިތާކުން ކަނޑައިގެންދާނީ އެއީ ދުނިޔޭގެހަމަ\nމެއި 4, 2021 14:24\nދެން ވަކިކުރޭ ކުނިކަހާ މަސައްކަތު މީހުން، މިނިސްޓަރު ހުންނާނީ ގޭގަ އެއްވެސް ފިޔަވަޅެއް ނޭޅޭނެ، ވަގު ސަރުކާރު\nވީގޮތް ވަރަށް ސާފު. މިވަގުތު ހޮސްޕިޓަލް އެދަނީ ފުރެމުން. ސަރުކާރަށް އަދިވެސް ހަރުދަނާ ފިޔަވަޅެއް ނޭޅޭ ބަލި ހިފަހައްޓަން. އެއްކަލަ އެނދުތައް ފުރިގެން ވެންޓިލޭޓަރުތައް ހުސްވީމައި މީހުންގެ ރުޅި އަމާޒުވާނީ ސަރުކާރަށް. އެވަގުތު ބުނާނެ އެއްކަލަ ވެންޓިލޭޓަރުތައް ކޮބާހޭ. ރަނގަޅައް ވެއްޖެޔާ ތި ސްޓޭޓް މިނިސްޓަރުންގެ ކުށެއް އޮތް ހެނެއްވެސް ހީނުވޭ. އެކަނބަލުން އޭގައި ހާލަތުގެ ސަބަބުން ރަނގަޅު ނިޔަތުގައި ސޮއި ކުރީތީވެ އެކަބަލުންގެ ބޮލައް އަކަން ޖަހާލީ. އިބޫމެންގެ ޒީރޯ ޓޮލަރަންސް ސަރުކާރުން މިކަން ކުރީބައިގައި ފިޔަވަޅު އެޅިނަމަ ކޮންމެވެސް އެހެން ދިމާލަކުން ނަމަވެސް ވެންޓިލޭޓަރު މިހާރު ލިބުނީސް. ސަރުކާރުން ތިހާ ފަސޭއިން މިކަމުން ބޯދަމައި ނުގަނެވޭނެ. ޒިންމާ ނަގަންޖެހޭނެ. މިހާރު އެއުޅެނޭ އެއްލައްކަ2ވަނަ ޑޮސްވެކެސިން ވެސް ނުހޯދިގެން. ސިންގަޕޫރު ކުންފުނި ކައިރީ ބުނަންވީނު7ލައްކައިން މިވަގުތު 1 ލައްކަ ދޭށޭ.\nމެއި 4, 2021 16:03\nތި ދެވަގުން މިހާރަށް މިހާރަށް ހައްޔަރުކޮށް ތަހްޤީޤް ހިންގަންޖެހޭ ، ތީ މަޤާމުންދުރުކުރުމުން ނިމޭވަރު ހިޔާނާތެއްނޫން\nމެއި 4, 2021 17:12\nވެންޓިލޭޓަރުގެ މަށްސަލަ މިސަރުކާރު ނިމުނީމާ ވަރުގަދައަށް ބަލާ ތަހުގީގުކޮށް މަށްސަލައިގާ ސާމިލުވާފަރާތްތަށް ހަށްޔަރުކޮށް ރަށްޔަތުންގެކުރިމަތީ ދައުވާކުރެވޭނެ .\nމެއި 4, 2021 18:25\nއެވީ ހުދުކާފޫރަށް...ކާނެވަރަކަށް ކައިގެން ބަޗަންވީ އެ ހޯދޭނެގޮތެއްނެތް\nމެއި 4, 2021 19:33\nވަކިކޮށްފަ ރައީސް އޮފީހުން އެއަށްވުރެ މުސާރަބޮޑު ވަޒިފާއެއް ދިނީމަ އޯކޭވާނެ!\nމެއި 4, 2021 19:46\nދެން ކީއްވެ މިއޮއް ހުރިހާދުވަހު މުލްމުސާރަ ދީފައި ބެހެއްޓީ ހަމަ މެމްބަރު ޔައުގޫބް ގެ ތިމާގެ ކޮއްކޮޔަކަށް ވާތީތޯ؟ އެ ހެންވީމާ ސަސްބެންޑްގައި ހރި މުއްދަތުގައި އެ ނެގި މުސާރަ އަނބުރާ ދައުލަތަށް ނަގަންޖެހޭނެ! އެއީ ބޮޑެތިވަގުން\nމެއި 4, 2021 21:10\nޢުންސުރު ހަމަވޭތޯ ބަލާބަލަ\nމެއި 4, 2021 21:53\nމަސައްކަތުގެ މަސްއޫލިއްޔަތުން ދުރުގަ އެއް އަހަރެއްވަރު ބަހައްޓާގެން އެމީހުންނަށް ދިނީ ސޯލިހުގެ ރުފިޔާއިންތަ މުސާރަ؟ ރައްޔިތުންގެ ރުފިޔާއަށް ހަރާންކޯރުވާ ވަގުންގެ ސަރުކާރު އިސްތިއުފާދީ.


Dhauru nimey iru ves Bisham ge ithubaaru nei mahsala thaavaleh nukuri\nދައުރު ނިމޭ އިރު ވެސް ބިޝާމްގެ އިތުބާރު ނެތް މައްސަލަ ތާވަލެއް ނުކުރި\nބީޖީ ބިޝާމް: މައުމޫން ހަމީދު ވަނީ ވަރަށް ބޮޑަށް ފާޑުވިދާޅުވެފަ - އަހުމަދު ޝުރާއު | އަވަސް\nރައްޔިތުން މަޖިލީހުގެ ފަހު ދައުރު ނިމޭ އިރު ވެސް ޕްރޮސިކިއުޓާ ޖެނެރަލް އައިޝަތު ބިޝާމްގެ އިތުބާރު ނެތްކަމުގެ މައްސަލައެއް ތާވަލެއް ނުކުރި އެވެ.\nޕީޖީ ބިޝާމްގެ އިތުބާރު ނެތް މައްސަލަ މަޖިލީހަށް ހުށަހަޅާފައި ވަނީ ތިނަދޫ ދެކުނު ދާއިރާގެ މެންބަރު މުހައްމަދު އަބްދުﷲ (އަބުޅޯ) އެވެ. އޭނާ އެ މައްސަލަ މަޖިލީހަށް ހުށަހެޅުމަށް ފަހު އެ ދުވަހު ވަނީ އަނބުރާ ނަގައިފަ އެވެ. ނަމަވެސް މިދިޔަ މަހު ފަހުކޮޅު އަބުޅޯ ވަނީ އެ މައްސަލަ އަލުން މަޖިލީހަށް ހުށަހަޅާފަ އެވެ. އޭނާ ވިދާޅުވެފައިވާ ގޮތުގައި އެ މައްސަލަ ކުރިން ގެންދެވީ ވެސް އިތުބާރު ނެތް ކަމަށް ހުށަހަޅާ އިތުރު ސަބަބުތައް ހިމަނުއްވަން ބޭނުންވާތީ ކަމަށެވެ.\nމަޖިލީހުގެ ތިން ވަނަ ދައުރު އަންނަ ހޮނިހިރު ދުވަހާ ހަމަޔަށް ދިގު ދަންމާފައިވީ ނަމަވެސް އެ ދުވަހުގެ ތާވަލުގައި ވެސް ބިޝާމްގެ މައްސަލަ ހިމަނާފައެއް ނުވެ އެވެ. ފަހު ދައުރު ނިމޭއިރު އެ މައްސަލައާ މެދު ގޮތެއް ނުނިންމައި އަދި އެޖެންޑާ ވެސް ނުކޮށް އޮތީ ކޮން ސަބަބަކާ ހުރެ ކަމެއް މަޖިލީހުން ހާމައެއް ނުކުރެ އެވެ.\nއެކަމާ ބެހޭ ގޮތުން "އަވަސް" އިން ސުވާލު ކުރުމުން މައްސަލަ ހުށަހެޅި މެންބަރު އަބުޅޯ ވިދާޅުވީ އެ މައްސަލަ މަޖިލީހުން ބަލައިގެންފައިވާ ކަމަށެވެ. އަދި މިހާރު އެ މައްސަލަ މިނިވަން މުއައްސަސާތަކުގެ ކޮމިޓީގައި އޮތް ކަމަށް މައުލޫމާތު ލިބޭ ކަމަށް އަބުޅޯ ވިދާޅުވި އެވެ.\n"އެ މައްސަލަ ދިޔަ ހިސާބެއް އަޅުގަނޑު އިއްޔެ ބަލައިލިން، އެންމެ ފަހުން މައުލޫމާތު ލިބިފައި ވަނީ އެކަން މިނިވަން މުއައްސަސާތަކު ކޮމިޓީގައި އޮތްކަން، އިތުރު މައުލޫމާތެއް އަޅުގަނޑަކަށް ސާފެއް ނުވޭ،" އަބުޅޯ ވިދާޅުވި އެވެ.\nބިޝާމްގެ މައްސަލާގައި މަޖިލީހުގެ ބަހެއް ލިބޭގޮތް ވަނީ ނުވެފަ އެވެ.\nމައްސަލަ ހުށަހެޅުއްވި މައިގަނޑު ސަބަބުތައް:\n1- ނިމިދިޔަ ސަރުކާރުން ރައްޔިތުންގެ މަޖިލީހުގެ ބައެއް މެންބަރުން ޕްރޮސިކިއުޓާ ޖެނެރަލްގެ އެދިވަޑައިގަތުމަށް ހައްޔަރުކުރިއިރު، އެ މެންބަރުންގެ މައްޗަށް ތުހުމަތުކުރެވޭ ޖިނާއީ ކުށުގެ ވަށައިގެންވާ ކަންކަމަކީ ކޮބައިތޯއާއި، އެ މެންބަރުން ހައްޔަރުކުރުމަށް އެކަށީގެންވާ ސަބަބުތަކެއް ހުރިތޯ ޕްރޮސިކިއުޓާ ޖެނެރަލް ކަށަވަރު ކުރައްވާފައި ނުވުމާއި، ފުލުހުންގެ އިދާރާއިން އެދޭ ކޮންމެކަމެއް ކޮށްދެއްވަމުން ގެންދަވާ އުސޫލުން އަމަލުކުރައްވާފައިވުން.\n2. ރައްޔިތުންގެ މަޖިލީހުގެ މެންބަރަކު ޖިނާއީ ކުށެއްގެ ތުހުމަތުގައި ޕްރޮސިކިއުޓާ ޖެނެރަލްގެ އެދިވަޑައިގަތުމާނުލައި ބަންދުކޮށްފައި ބެހެއްޓިއިރު، އެއީ ރައްޔިތުންގެ މަޖިލީހުގެ މެންބަރުން ހައްޔަރުކުރުމުގައި އަމަލުކުރަން އޮންނަ އިޖުރާއަތާ ހިލާފު ކަމެއްކަމަށްވާ އިރުވެސް، އެކަން ބައްލަވައި، އެ އިޖުރާއަތަށް އަމަލުކުރެއްވުމަށް ކަމާބެހޭ ފަރާތްތަކަށް އެ ހިނދުން އެހިނދަށް އަންގަވާފައި ނުވުމުގެ އިތުރަށް، އެ މެންބަރު ގިނަ ދުވަސްތަކެއް ވަންދެން ބަންދުގައި ބަހައްޓާފައިވާއިރު، އެކަން ރަނގަޅު ކުރެއްވުމަށް އެއްވެސް މަސައްކަތެއް ގާނޫނީ މަގުން ނުވަތަ ޝަރުއީމަގުން ނަމަވެސް ކުރައްވާފައި ނުވުން.\n3. ޖިނާއީ ކުށްކުށުގައި ބަންދުކުރެވޭ މީހުން ބަންދުގައި ބެހެއްޓުމުގައި އަމަލުކުރުމަށް، ޖިނާއީ އިޖުރާއަތުގެ ގާނޫނުގައި ބަޔާންކޮށްފައިވާ އުސޫލުތަކާ ހިލާފަށް، ރައްޔިތުންގެ މަޖިލީހުގެ ބައެއް މެންބަރުންގެ ބަންދުގެ މުއްދަތު އިތުރުކޮށްފައިވާއިރު، އެކަން ހުއްޓުވާފައި ނުވުމާއި، އެކަމުން މަނާވެގެންފައި ނުވުން.\n4. ޖިނާއީ އިޖުރާއަތުގެ ގާނޫނުގައި ބަޔާންކުރާ އިޖުރާއަތުތައް ފުރިހަމަނުވެ ރައްޔިތުންގެ މަޖިލީހުގެ ބައެއް މެންބަރުންގެ މައްޗަށް ޝަރީއަތް ހިނގަމުންދިޔައިރު، އެކަން ހުއްޓުވާފައި ނުވުމާއި ގާނޫނާ އެއްގޮތަށް އެކަންކުރުމަށް ބާރު އަޅުއްވާފައި ނުވުން.\n5. ޖިނާއީ ކުށެއްގެ ތުހުމަތުގައި ބަންދުކުރެވޭ މީހާއަށް އޭނާގެ ހާޒިރުގައި ޝަރީއަތްކުރެވުމުގެ ހައްގު ލިބިދީފައިވާ އިރު، އަދި އެ ހައްގު ގާނޫނަކުން ހަނިކޮށްފައިނުވާ އިރު، ރައްޔިތުންގެ މަޖިލީހުގެ މެންބަރެއްގެ މައްޗަށް ޖިނާއީ ކުށެއްގެ ޝަރީއަތްކޮށް ޣައިރު ހާޒިރުގައި ހުކުމް ކުރެވިގެންދިޔައިރު، އެކަން ހުއްޓުވާފައި ނުވުމާއި އެކަން ރަނގަޅު ކުރެއްވުމަށް މަސައްކަތްކުރައްވާފައި ނުވުން.\nމީގެ އިތުރުން ޝަރީއަތުން ހުކުމް ކުރުމުގެ ކުރިން އެތަށް ރައްޔިތުންނެއްގެ މިނިވަންކަން ނިގުޅައިގެންފައިވާ އިރު، އެކަމުގައި ޕީޖީ އެއްވެސް ފިޔަވަޅެއް އަޅާފައިނުވާ ކަން ވަނީ ފާހަގަކޮށްފަ އެވެ. އެކަން ދިފާއުކުރުމާއި، މަޖިލީހުގެ މެމްބަރަކު ފުލުހަށް ހާޒިރުވާން ޝަރުތުކޮށް، އެ މެމްބަރުގެ އަނބިމީހާ ފުލުހުންގެ އިދާރާގައި ރަހީނު ކުރި މައްސަލައިގައި އެއްވެސް އެއްޗެއް ޕީޖީ ވިދާޅުވެފައިނުވާކަންވެސް އެމައްސަލާގައި ވަނީ ފާހަގަކޮށްފަ އެވެ.\nއެ މައްސަލައިގައި އިތުރަށް ފާހަގަކޮށްފައިވަނީ، ސިޔާސީ ސަބަބުތަކަށް ފުލުހުންގެ ބަންދަށް ގެންދިޔަ ފަރާތްތަކަށް ލިބެންޖެހޭ އިނާޔަތްތައް ނުދިނުމާއި، ބަންދުކޮށްފައިތިބޭ ތަންތަނުގެ ހާލަތާއިމެދު ހުށަހެޅުނު ޝަކުވާތަށް ބަލާފައި ނުވުމެވެ.\nރައްޔިތުންގެ މަޖިލިސް އައިޝަތު ބިޝާމް އިތުބާރު ނެތް ކަމުގެ މައްސަލަ


Transfer ah bodu budget eh City in hama jahsaifi\nޓްރާންސްފާއަށް ބޮޑު ބަޖެޓެއް ސިޓީން ހަމަޖައްސައިފި\nއަންނަ ސީޒަންގެ ޗެމްޕިއަންސް ލީގްގައި ވާދަ ކުރެވޭނެ ކަމުގެ ޔަގީންކަން ލިބުމުން މެންޗެސްޓާ ސިޓީން ޓްރާންސްފާ އަށް ބޮޑު ބަޖެޓެއް ހަމަޖައްސައިފި އެވެ.\nރިޕޯޓްތައް ބުނާ ގޮތުން ކުރިއަށް އޮތް ޓްރާންސްފާ ޕީރިއަޑަށް ސިޓީން ވަނީ 300 މިލިއަން ޕައުންޑްގެ ބަޖެޓެއް ހަމަޖައްސާފަ އެވެ. ސިޓީގެ ޓާގެޓަކީ ޓީމުގެ ޑިފެންސް ވަރުގަދަ ކުރުމަށް ކުޅުންތެރިން ގެނައުމާއި، އަންނަ ސީޒަންގައި ބަޔާން މިޔުނިކަށް ބަދަލުވާ ލިރޮއީ ސަނޭގެ މަގާމަށް ކުޅުންތެރިޔަކު ހޯދުމުގެ އިތުރަށް އެޓޭކިން ޑިޕާޓެމެންޓަށް އިތުރު ކުޅުންތެރިއެއް ހޯދުމެވެ.\nސިޓީގެ ކޯޗް ޕެޕް ގާޑިއޯލާއި ސްޕޯޓިން ޑައިރެކްޓާ ޓިކީ ބެގީރިސްޓައިން ވަނީ އެ ޓީމުން ވަރުގަދަ ކުރަން ބޭނުންވާ މަގާމުތަކަށް ގެންނާނެ ކުޅުންތެރިންގެ ލިސްޓެއް އެކުލަވާލަފަ އެވެ. ސިޓީގެ މިހާރުގެ ޑިފެންޑަރު ލަޕޯޓް އާއެކު ޑިފެންސް ހިއްސާ ކުރާނެ ކުރާނެ ކުޅުންތެރިޔަކު ގެނައުމަށް ޓާގެޓް ކޮށްފައި ވަނީ ކަނާތު ފައިން ކުޅޭ ސެންޓްރަލް ޑިފެންޑަރަކަށެވެ. އަދި ވާތު ފައިން ކުޅޭ އިތުރު ސެންޓަރަލް ޑިފެންޑަރެއް ގެނައުމަށްވެސް ސިޓީން ޓާގެޓް ކޮށްފައިވާ ކަމަށް ރިޕޯޓްތައް ބުނެ އެވެ. ވާތުފައިން ކުޅޭ ސެންޓަރަލް ޑިފެންޑަރު ވާން ޖެހޭނީ ވާތު ބެކަށް ވެސް ކުޅެވޭނެ ކުޅުންތެރިޔަކަށެވެ.\nޑިފެންސް ވަރުގަދަ ކުރަން ސިޓީން ބޭނުންވާ ކުޅުންތެރިންނަކީ، ނަޕޯލީގެ ކަލީޑޯ ކްލިބެލީ އާއި ސެވިއްޔާގެ ޑިއޭގޯ ކާލޯސް އަދި އިންޓަ މިލާންގެ މިލާން ޝްކްރީނިއާ އެވެ. އެޓޭކް ވަރުގަދަ ކުރަން ސިޓީން ގެންނަން ބޭނުންވާ ކުޅުންތެރިޔަކީ ބަޔާން މިޔުނިކްގެ ޑެވިޑް އަލްބާ ކަމަށް ރިޕޯޓްތައް ބުނެ އެވެ. އަދި ލިރޮއީ ސެނޭގެ މަގާމަށް ގެންނަން ގާޑިއޯލާ ބޭނުންވާ ކުޅުންތެރިޔަކީ ސެވިއްޔާގެ ފެރާން ޓޯރޭޒް އެވެ.


TC Semi ah, New husathaa season ninmaalifi\nޓީސީ ސެމީއަށް، ނިއު ހުސްއަތާ ސީޒަން ނިންމާލައިފި\nމިއަހަރުގެ އޭއެފްސީ ކަޕްގެ މެޗަށް ނިކުތުމުގެ ކުރިން ނިއުގެ ކުޅުންތެރިން ޕްރެކްޓީސް ކުރަނީ --- ފައިލް ފޮޓޯ: ނިއުރޭޑިއަންޓް\nޕްރެޒިޑެންޓް ކަޕްގެ ގުރޫޕް އެކެއްގައި ނިއުރޭޑިއަންޓްގެ މައްޗަށް 4-0 ގެ ނަތީޖާ އަކުން ކާމިޔާބު ހޯދައި ގުރޫޕްގެ ދެ ވަނަ ޓީމުގެ ގޮތުގައި ޓީސީ ފުޓްބޯޅަ ކުލަބު ސެމީ ފައިނަލަށް ދަތުރު ކުރިއިރު ރާއްޖޭގެ ފުޓްބޯޅައިގައި އެންމެ ކާމިޔާބު ކުލަބު ނިއުރޭޑިއަންޓް ހުސްއަތާ ސީޒަން ނިންމާލައިފި އެވެ.\nމިއީ 2011 ވަނަ އަހަރުގެ ފަހުން އެޓީމުން ހުސްއަތާ ނިންމާލި ފުރަތަމަ ސީޒަނެވެ. މިދިޔަ ފަސް އަހަރަށް ވުރެ ބަލިކަށިކޮށް ފެނުނު ނިއު ވަނީ މިއަހަރުގެ ދިވެހި ޕްރިމިއާ ލީގްގެ ފަސް ވަނަ ހޯދައި އެފްއޭ ކަޕްގެ ތިން ވަނަ ހޯދާފަ އެވެ.\nޓީސީ ދެ ވަނަ ޓީމުގެ ގޮތުގައި ސެމީއަށް ދިޔައިރު ގުރޫޕް އެކެއްގެ އެއް ވަނަ ޓީމުގެ ގޮތުގައި ސެމީއިން ޖާގަ ހޯދީ ކުލަބު އީގަލްސް އެވެ. އެޓީމަށް އެއް ވަނަ ލިބުނީ ކުޅުނު ދެ މެޗު ވެސް ކާމިޔާބު ކުރުމުންނެވެ.\nސެމީ ފައިނަލްގައި ޓީސީ އާއި އީގަލްސް ބައްދަލު ކުރާން ޖެހޭނީ ޔުނައިޓަޑް ވިކްޓްރީ އާއި މާޒިޔާ އެވެ. މިރޭ މި ދެޓީމު ކުޅޭ މެޗުން ގުރޫޕްގެ އެއް ވަނަ ޓީމާއި ދެ ވަނަ ޓީމު ކަށަވަރުވެގެންދާނެ އެވެ. އީގަލްސް ވާދަ ކުރާނީ ގުރޫޕް ދޭއް ގެ ދެ ވަނަ ޓީމާ ދެކޮޅަށެވެ. ޓީސީ ވާދަ ކުރާނީ ގުރޫޕްގެ އެއް ވަނަ ޓީމާ ދެކޮޅަށެވެ.\nގައުމީ ފުޓްބޯޅަ ދަނޑުގައި މިއަދު ހަވީރު ކުޅުނު މެޗްގައި ޓީސީގެ ފުރަތަމަ ލަނޑު މެޗް ފެށިގެން ހަތަރު ވަނަ މިނެޓްގައި ކާމިޔާބު ކުރީ ނާއިޒު ހަސަން (ދާދު) އެވެ. ދެ ވަނަ ލަނޑު 23 ވަނަ މިނެޓްގައި ކާމިޔާބު ކުރީ އަހްމަދު ނިޒާމްއެވެ. ތިން ވަނަ ލަނޑު 37 ވަނަ މިނެޓްގައި ކާމިޔާބު ކުރީ އިބްރާހިމް ވަހީދު ހަސަންއެވެ.\nހަތަރު ވަނަ ލަނޑު 72 ވަނަ މިނެޓްގައި ކާމިޔާބު ކުރީ އަލީ ފާސިރު ސެންޓޭ އެވެ.


Miee Deepika ge career gai enme busy aharu - One Online\nދީޕިކާ ޕަޑުކޯން ---\nދީޕިކާ ޕަޑްކޯން އަކީ ބޮލީވުޑްގެ އަންހެން ތަރީންގެ ތެރެއިން އެންމެ ގިނަ ފޭނުން ތިބި އަދި އެންމެ އަގުބޮޑު އެއް ތަރި އެވެ. ބޮލީވުޑްގެ ފޭނުންނަށް މިދިޔަ އަހަރަކީ އެމީހުންގެ ހަގީގީ ލޯބި ތަރީންނަށް ދެއްކުމަށް ހުރަސްތަކެއް އޮތް އަހަރެކެވެ. މި އަހަރުވެސް ފެށިގެން މިދަނީ އެކަހަލަ ގޮތަކަށެވެ. އިންޑިއާގައި ވަކީން ހާއްސަކޮށް މަހާރާޝްތުރާގައި ކޮވިޑް ފެތުރޭ ނިސްބަތް އިތުރުވެފައި ވުމަކީ އިންޑަސްޓްރީއަށް އޮތް އެންމެ ބޮޑު ގޮންޖެހުމެވެ.\nމި ހުރިހާ ގޮންޖެހުމަކާ އެކުވެސް، ދީޕިކާ އަށް މި އަހަރަކީ ބޮޑު އަހަރެކެވެ. ބޮލީވުޑްގެ ހަބަރުތައް ގެނެސްދޭ ބޮޑެތި ނޫސްތަކުން ބުނާ ގޮތުގައި މި އަހަރު ވެގެން ދާނީ ދީޕިކާގެ މުޅި ފިލްމީ ހަޔާތުގައި ވެސް އަންނަ އެންމެ ބިޒީ އަހަރަށެވެ. މިހާރުވެސް ހަ ފިލްމެއްގެ މަސައްކަތް އިއުލާނުކޮށްފައި ވާއިރު، އޭނާގެ ފޭނުން ތިބީ މި އަހަރު ތެރޭ ނުކުންނާނެ އުފެދުންތައް ބެލުމަށް ކެތްމަދުވެފަ އެވެ.\nދީޕިކާގެ ގާތް މީހަކާ ހަވާލާދީ ބައެއް ނޫސްތަކުން ރިޕޯޓުކޮށްފައިވާ ގޮތުގައި، މިހާ ގިނަ ފިލްމުތަކާއި ބްރޭންޑް އެންޑޯސްމެންޓުތަކަށް ވަގުތު ދޭން ޖެހޭ އިރު މި އަހަރު ބިޒީވެގެން ދާނެވަރު ދީޕީކާއަށް ވިސްނެ އެވެ. އެހެން ކަމުން އޭނާ ވަނީ ބެންގަލޫރުގައި ތިބޭ އޭނާގެ ކޮއްކޮ އަދި މަންމަ ގާތަށް ދާދި ފަހުން ގޮސް އެމީހުންނާ އެކުގައި ވެސް ވަގުތު ހޭދަކޮށްފަ އެވެ.


ރައީސުލްޖުމުހޫރިއްޔާ ހދ. ނެއްލައިދޫ ކައުންސިލާ ބައްދަލުކުރެއްވުން: ހައިސްޕީޑް ފެރީގެ ޚިދުމަތާއި އެކު ރައްޔިތުންނަށް ވަރަށްބޮޑު ލުއިފަސޭހައެއް ލިބިއްޖެކަން ކައުންސިލުން ފާހަގަކުރެއްވި - The President's Office\nރައީސުލްޖުމުހޫރިއްޔާ ހދ. ނެއްލައިދޫ ކައުންސިލާ ބައްދަލުކުރެއްވުން: ހައިސްޕީޑް ފެރީގެ ޚިދުމަތާއި އެކު ރައްޔިތުންނަށް ވަރަށްބޮޑު ލުއިފަސޭހައެއް ލިބިއްޖެކަން ކައުންސިލުން ފާހަގަކުރެއްވި\n12 ޖޫން 2022، ރިފަރެންސް: 2022-269\nރައީސުލްޖުމުހޫރިއްޔާ އިބްރާހީމް މުޙައްމަދު ޞާލިޙް ތިލަދުންމަތީ ދެކުނުބުރީ ނެއްލައިދޫ ކައުންސިލާ ބައްދަލުކުރައްވައި އެރަށުގެ ތަރައްޤީއަށް ކުރެވެމުންދާ މަސައްކަތްތަކާއި ރައްޔިތުންނަށް ދިމާވެފައިވާ ދަތިތަކާ ގުޅޭ ގޮތުން މަޝްވަރާކުރައްވައިފިއެވެ. މިބައްދަލުކުރެއްވުން އޮތީ މިއަދު މެންދުރުފަހު، ރައީސުލްޖުމުހޫރިއްޔާގެ އޮފީހުގައެވެ.\nމިބައްދަލު ކުރެއްވުމުގައި ނެއްލައިދޫ ކައުންސިލުން ވަނީ، ސަރުކާރުން އުތުރުގެ އަތޮޅުތަކުގައި ޤާއިމްކުރި ހައި ސްޕީޑް ފެރީގެ ޚިދުމަތާއި އެކު ރައްޔިތުންނަށް ވަރަށް ބޮޑު ލުއިފަސޭހައެއް ލިބިގެން ގޮސްފައިވާކަން ފާހަގަކުރައްވާފައެވެ. މިގޮތުން މިހާރު ލިބޭ ފެރީގެ ޚިދުމަތަކީ ފެންވަރު ރަނގަޅު އަދި ރައްޔިތުން ބަލައިގެންފައިވާ ޚިދުމަތެއްކަން ވެސް ކައުންސިލުން ފާހަގަކުރެއްވިއެވެ.\nރައީސުލްޖުމުހޫރިއްޔާ އިބްރާހީމް މުޙައްމަދު ޞާލިޙްގެ ވެރިކަމުގެ މި ދައުރުގައި މީގެ ކުރިން ދުވަހަކުވެސް ނެއްލައިދޫއަށް އައިސްފައި ނުވާފަދަ ތަރައްޤީ އާއި ކުރިއެރުން ލިބިފައިވާކަން ކައުންސިލުން ފާހަގަކުރައްވާފައިވެއެވެ. އަދި 2019 ވަނަ އަހަރު ރައީސުލްޖުމުހޫރިއްޔާ އާއި އެކު ނެއްލައިދޫ ކައުންސިލުން ބޭއްވެވި ބައްދަލުކުރެއްވުމުގައި ކައުންސިލުން ހުށައެޅުއްވި ކަންކަން މިހާރު އެކި މަރުޙަލާތަކުގައި ހިނގަމުންދާކަން ކައުންސިލުން ވަނީ ޝުކުރުވެރިކަމާއެކު ފާހަގަކުރައްވާފައެވެ. ޚާއްޞަކޮށް ރަށުގެ ބަނދަރު ތަރައްޤީކުރެވި، ގޮނޑުދޮށް ޙިމާޔަތް ކުރުމުގެ މަސައްކަތް ކުރިޔަށްދާކަމާއި، ޒަމާނީ ޓަރފް ދަނޑެއް އެޅިފައިވާއިރު އިންޖީނުގޭގެ މަސައްކަތް ހިނގަމުންދާކަން ކައުންސިލުން ފާހަގަކުރެއްވިއެވެ.\nރައްޔިތުންނަށް ދަތިވެފައިވާ ކަންކަމުގެ ތެރެއިން ރަށުގެ މަގުތައް ލެވެލްކުރުމާއި، ސްކޫލަށް ދިމާވެފައިވާ ޖާގައިގެ ދަތިކަން ޙައްލުކުރުމާއި، ރައްކާތެރިގޮތުގައި ކުނިނައްތާލުމަށް ބޭނުންވާ ވަސީލަތްތައް ހޯދުމަށާއި، އިޤުތިޞާދީ އަދި ސިނާއީ މަސައްކަތްތައް ކުރުމަށް، ހދ. ހިރިނައިދޫ، ނެއްލައިދޫގެ ރައްޔިތުންނަށް ލިބޭނެ ގޮތް ހައްދަވައި ދެއްވުމަށް ކައުންސިލުން ހުށައެޅުއްވިއެވެ.\nމި ބައްދަލުކުރެއްވުމުގައި ރައީސުލްޖުމުހޫރިއްޔާ ވިދާޅުވީ، ސީދާ ކައުންސިލްތަކާއި ބައްދަލުކޮށް، މަޝްވަރާކުރެއްވުމަކީ ވަރަށް މުހިންމު ކަމެއް ކަމުގައި އެމަނިކުފާނު ދެކެވަޑައިގަންނަވާ ކަމަށެވެ.އަދި، ނެއްލައިދޫ ކައުންސިލުން ފާހަގަކުރެއްވި ކަންކަމުގެ ތެރެއިން މިއަހަރު ކޮށްދެވެން ހުރި ކަންކަމަކީ ކޮބައިތޯ ބައްލަވައި އެކަމާއި ގުޅޭ މުއްސަސާތަކަށް ހުށައަޅުއްވާނެ ކަމުގައި ވިދާޅުވިއެވެ. މީގެ އިތުރުން ވެސް ސްކޫލްގެ ޖާގައިގެ ދަތިކަން ޙައްލު ކުރުމަށާއި، ކައުންސިލްގެ އައު ޢިމާރާތެއް އެޅުމާއި ގުޅޭ މަސައްކަތްތައްވެސް ކަމާބެހޭ މުއައްސަސާތަކާއި ވާހަކަ ދައްކަވައިގެން ކުރިޔަށް ގެންދަވާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމި ބައްދަލުކުރެއްވުމުގައި ރައްޔިތުންގެ މަޖިލީހުގެ ވައިކަރަދޫ ދާއިރާގެ މެމްބަރު ޙުސައިން ޒިޔާދާއި، ނެއްލައިދޫ ކައުންސިލް މެމްބަރުންނާއި ނެއްލައިދޫގެ އަންހެނުންގެ ތަރައްޤީއަށް މަސައްކަތް ކުރާ ކޮމިޓީގެ މެމްބަރުން ބައިވެރިވެވަޑައިގެންނެވިއެވެ.


Captain America'ge role in alun nufennaane ey nubunaanan: Chris Evans\nކްރިސް މިހެން ބުނެފައިވަނީ ވެރައިޓީ ސްޓޫޑިއޯސްގެ "އެކްޓަރސް އޮން އެކްޓަރސް"ގެ އެޕިސޯޑެއްގައި ސްކާލެޓް ޖޮހާންސަންއާ އެކު ކުރިއަށްދިޔަ ވަން-އޮން-ވަން އިންޓަވިއުއެއްގައި\nމި ވަގުތު އެފަދަ އެއްވެސް ވިސްނުމެތް ނެތްކަމަށާއި އެއްވެސް ވަރަކަށް އެ ރޯލަށް އަލުންދާން ބޭނުން ނުވާކަމަށް ވެސް އޭނާ ބުނި\nއޭނާ ކެޕްޓަން އެމެރިކާގެ ރޯލުން ފުރަތަމަ ފެނިފައިވަނީ "ކެޕްޓަން އެމެރިކާ: ދަ ފަސްޓް އެވެންޖަރ"ގައި، 2011 ވަނަ އަހަރު\nކ. މާލެ | 13 ނޮވެންބަރ 2019 | ބުދަ 23:39 | 3,049\nކްރިސް އެވަންސް ކެޕްޓަން އެމެރިކާގެ ރޯލްގައި - މާވެލް\nމާވެލްގެ "އެވެންޖަރސް: އެންޑްގޭމް" ނިމޭއިރު ކެޕްޓަން އެމެރިކާ އޭނާގެ ޝީލްޑް ފެލްކަންއަށް ދީ، ސުޕަރހީރޯ ދުނިޔެ ދޫކޮށްފައިވީ ނަމަވެސް، އަދިވެސް އެ ރޯލުން ފެނިދާނެކަށް ކްރިސް އެވަންސް ބުނެފިއެވެ.\nކްރިސް މިހެން ބުނެފައިވަނީ ވެރައިޓީ ސްޓޫޑިއޯސްގެ "އެކްޓަރސް އޮން އެކްޓަރސް"ގެ އެޕިސޯޑެއްގައި އެވެންޖަރސްގެ ފިލްމްތަކުން ބްލެކްވިޑޯގެ ރޯލުން ފެންނަ ސްކާލެޓް ޖޮހާންސަންއާ އެކު ކުރިއަށްދިޔަ ވަން-އޮން-ވަން އިންޓަވިއުއެއްގައެވެ. ނަމަވެސް، މި ވަގުތު އެފަދަ އެއްވެސް ވިސްނުމެތް ނެތްކަމަށާއި އެއްވެސް ވަރަކަށް އެ ރޯލަށް އަލުންދާން ބޭނުން ނުވާކަމަށް ވެސް އޭނާ ބުންޏެވެ.\n"އެކްޓަރސް އޮން އެކްޓަރސް" ގައި ކްރިސް އެވަންސް އާއި ސްކާލެޓް ޖޮހާންސަން. ފޮޓޯ: ވެރައިޓީ ސްޓޫޑިއޯސް\nކްރިސް ބުނީ، ކެޕްޓަން އެމެރިކާގެ ރޯލަށް އޭނާ އަތަކެއް ފަހަރު ނޭނެކޭ ބުނިކަމަށާއި އަދި އެންމެ ފަހުން އެއްބަސްވެ އެކަންތައް އިއުލާން ކުރުމުން އެތަކެއް ޕްރެޝަރތަކެއް އައި ކަމަށެވެ. އަދި ނަސީބު ގަދަކަމުން، ބެލުންތެރިން އޭނާގެ އެ ރޯލް ބަލައިގަނެފައިވާކަމަށާއި، ނަމަވެސް އެހާ ދުވަސް ވަންދެން މި ބަލައިގަތުން "ޓެސްޓް ކުރާކަށް ނުވޭނެ" ކަމަށް އޭނާ ބުންޏެވެ.\nއެހެނަސް، ކްރިސް ބުނެފައިވަނީ މާވެލްއިން އަލުން އެ ކްރެކްޓަރ ގެންނަމަ، އެމީހުން އެކަންތައް ކުރާނީ ފައިސާއަށް ނޫންކަމަށާއި ވާހަކައަށް ކަމަށެވެ. އެހެންކަމުން، އެ ރޯލުން ދުވަހަކުވެސް ނުފެންނާނެކަމަށް ނުބުނާނެކަމަށެވެ.\nކްރިސް އެވަންސްގެ ކެޕްޓަން އެމެރިކާގެ ރޯލުން ފުރަތަމަ ފެނިފައިވަނީ "ކެޕްޓަން އެމެރިކާ: ދަ ފަސްޓް އެވެންޖަރ" ގައެވެ. އެއީ 2011 ވަނަ އަހަރެވެ. އަދި އެއަށްފަހު، ކްރިސް އާއި އޭނާގެ ރޯލް ވަނީ މާވެލް ސިނަމެޓިކް ޔުނިވަރސްގެ މުހިއްމު ބަޔަކަށް ވެފައެވެ.\n"ކެޕްޓަން އެމެރިކާ: ދަ ފަސްޓް އެވެންޖަރ" ގައި ފެންނަނީ ސްޓީވް ރޮޖަރސް ކެޕްޓަން އެމެރިކާއަށް ވާގޮތެވެ. ދިމާވާ ކަންތައްތަކެއްގެ ސަބަބުން ސްޓީވް 70 އަހަރު ފަހުން ހޭއަރާއިރު، އޭނާގެ ހަށިގަނޑަށާއި އުމުރަށް ބަދަލެއް އައިސްފައެއް ނުވެއެވެ. ނަމަވެސް، އެ ކަންތައް ގަނޑުގެ ސަބަބުން އޭނާގެ ހަގީގީ ލޯބިވެރިޔާ، ޕެގީ ކާޓަރ ގެއްލެއެވެ. "އެވެންޖަރސް: އެންޑްގޭމް" ނިމޭއިރު ކެޕްޓަން އެމެރިކާ އޭނާގެ ޝީލްޑް ފެލްކަންއަށް ދޭއިރު، ސްޓީވް ފެންނަނީ އުމުރުން ދުވަސްވެފައެވެ. އަދި އޭނާއާއި ޕެގީއާ އަލުން ގުޅިފައިވާކަން އިނގެއެވެ.\n"އެވެންޖަރސް: އެންޑްގޭމް"ގައި ފެލްކަން އަށް ކެޕްޓަން އެމެރިކާގެ ޝީލްޑް ދޭ މަންޒަރުގައި ސްޓީވް ރޮޖަރސް (ކްރިސް އެވަންސް). ފޮޓޯ: މާވެލް


.4ކޮމިޝަނުގެ ހުރިހާ ޑިޕާޓްމަންޓްތަކަށް ގާނޫނީ ގޮތުން އެހީތެރިކަން ފޯރުކޮށްދިނުން.\n9 ފެބްރުވަރީ 2020 ވާ އާދިއްތަ ދުވަހުގެ 14:00 ގެ ކުރިން\nމި އިޢުލާނާއި ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ 3334317،3334333 ނަންބަރު ފޯނާއެވެ. 3334334 އެވެ. އިތުރު މަޢުލޫމާތު މި ކޮމިޝަންގެ ވެބްސައިޓް www.broadcom.org.mv އިން ލިބިވަޑައިގަންނަވާނެއެވެ.\n3 ޖުމާދަލްއާހިރާ 1441\nނަންބަރު: (IUL)427-OPR/1/2020/ނަންބަރު: 1\nޕަބްލިޝްކުރި ގަޑި: 0900\nސުންގަޑި: 09 ޖަނަވަރީ 2020 1400


BREAKING NEWS: Armenia Boarder Kairin Missile Hamalaa Eh Dhee Russia Ge Helicopter Eh Vattaalaifi - Vaguthu\nއަރުމޭނިއާ ބޯޑަރު ކައިރިން މިސައިލް ހަމަލާއެއްދީ ރަޝިއާގެ ހެލިކޮޕްޓަރެއް ވައްޓާލައިފިއެވެ.\nރަޝިއާގެ އަސްކަރިއްޔާ އާއި ހަވާލާދީ މީޑިއާތަކުން ރިޕޯޓް ކުރާ ގޮތުގައި އަޒަރުބައިޖާންގެ އަސްކަރީ ބޭސްއަކުން އުދުއްސާލި ހެލިކޮޕްޓަރަށް ދިން މިސައިލް ހަމަލާގެ ސަބަބުން ހެލިކޮޕްޓަރު ވެއްޓި ހެލިކޮޕްޓަރުގައި ތިބި ދެމީހަކު މަރުވެ އިތުރު މީހަކު ވަނީ ޒަހަމްވެފައެވެ.\nމިސައިލް ހަމަލާ އަމާޒުވުމުން ހެލިކޮޕްޓަރު ކޮންޓްރޯލުން ނެއްޓި އަރުމޭނިއާގެ ފަރުބަދަތަކެއްގެ ތެރެއަށް ވެއްޓުނު ކަމަށް މީޑިއާ ރިޕޯޓްތައް ބުނެއެވެ.\nމިހަމަލާ ދިނީ ކޮން ގައުމަކުން ކަމެއް އަދި ކަށަވަރެއް ނުވެއެވެ. ބައެއް މީޑިއާ ރިޕޯޓްތައް ބުނާ ގޮތުގައި ހެލިކޮޕްޓަރަށް ދިން ހަމަލާ އަކީ އޮޅުމަކުން ދެވުނު ހަމަލާއަކަށް ވުން ވެސް އެކަށީގެންވެއެވެ.\nއަރުމޭނިއާ ސަރުކާރުން ބުނާ ގޮތުގައި ހެލިކޮޕްޓަރު ވެއްޓިފައި ވަނީ މިހާރު އަރުމޭނިއާ އާއި އަޒަރުބައިޖާނާއި ދެމެދު ހަނގުރާމަ ހިނގާ ސަރަހައްދަކަށެއް ނޫނެވެ. ހެލިކޮޕްޓަރަށް ދިން މިސައިލް ހަމަލާގެ ތަޙްޤީޤު ރަޝިއާ އާއި ގުޅިގެން އަޒަރުބައިޖާނުން ބުނެއެވެ.\nސެޕްޓެމްބަރ މަހުގެ ފަހުކޮޅުން ފެށިގެން އަޒަރުބައިޖާނާއި އަރުމޭނިއާ އާއި ދެމެދު ދަނީ ވަރުގަދަ އަށް ހަނގުރާމަ ކުރަމުންނެވެ. މިހަނގުރާމަ ހުއްޓުވުމަށް އެމެރިކާ އާއި ރަޝިއާ މެދުވެރިއެއްގެ ރޯލް އަދާކޮށްގެން މިހާތަނަށް ކުރި މަސައްކަތް ކާމިޔާބު ވެފައެއް ނުވެއެވެ.\nކޮވިޑް-19: ރަޝިއާއިން އިތުރު 580 މީހަކު މަރުވެއްޖެ\nނޮވެމްބަރު 10, 2020 00:44\nތި ހެލިކަޕްޓަރ ވައްޓާލި ބައެއް ކުޅަދާނަ...ރަޝިއާ އަކީ މުސްލިމުންނަށް ހެޔޮ ބައެއްނޫން..ޖޯ ބައިޑަން ގެ ރަނިންމޭޓްބުނެފައިވޭ3ފަހަރު އަހަރުމެންމިތިބީ އިސްރާއީލުގެ ފަހަތުގަކަމަށް.\nއެއްވެސް ބައެއް ރަގަނޅެއްނޫން...\nނޮވެމްބަރު 10, 2020 08:08\nރަޝިއާ އަކީ އިންޑިޔާއާއި އެމެރިކާއާއި ނޭޓޯ ގައުމުތަކާއި އިސްރާއިލަށް ވުރެ ހެޔޮއެދޭ ބައެއް. އެއްވެސް ކާފަރަކީ މުސްލިމުންނަށް ހެވެއް އެދޭ ބައެއް ނޫން. އަދި މުސްލިމުންގެ ތެރެއިން އުޅޭ މުނާފިގުންނާއި ބާތިލް ފިރުގާތަކުގެ އަހުލުވެރިންނަކީވެސް އެހެން މުސްލިމުންނަށް ހެޔޮ އެދޭ ބައެއް ނޫން. ޔަހޫދީންނާއި ނަސާރާއިންނާއި ބުދުދީނުގެ އަހުލުވެރިންނާއި ބޫޑިޒަމްގެ އަހުލުވެރިންނާއި ހިންދޫއިންނަކީ ދުވަހަކުވެސް މުސްލިމުން މުސްލިމުންނަށް ވީތީ ހެޔޮއެދޭ ބައެއް ނޫން. އެމީހުން ހެޔޮ މިއެދެނީ އިންސާނުން ތަބީޢީ ގޮތުން އެކަކު އަނެކަކަށް ހެޔޮ އެދެވޭތީ، ނަފްރަތް ހިތުގައި ބާއްވައިގެން.


fiqhulmuyassar – DhiSalafiyyah\nނަޖިސް ޠާހިރު ކުރާނޭ ގޮތް\nފަހެ މުސްލިމުމީހާގެ މައްޗަށް ވަނީ، އޭނާގެ ހަށިގަނޑާއި، އޭނާ ނަމާދުކުރާ ތަނާއި، އޭނާ ނަމާދު ކުރާ ފޭރާން ނަޖިހުން ޠާހިރުކޮށް ބެހެއްޓުމަށް ސަލާމުކަން ދިނުމެވެ. އެހެނީ އެއީ ނަމާދު ޞައްޙަވުމުގެ ޝަރުޠުތަކުގެ ތެރެއިން ޝަރުޠެކެވެ.\n22/01/2021 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nއެތަކެތީގެ ނަޖިސްކަމުގެ މައްޗަށް ދަލީލު ޤާއިމުވެފައިވާ ނަޖިސް ތަކެތި\nދެވަނައީ: އެތަކެތީގެ ނަޖިސްކަމުގެ މައްޗަށް ދަލީލު ޤާއިމުވެފައިވާ ނަޖިސް ތަކެތި\n06/01/2021 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nނަޖިހުގެ ތަޢާރަފާއި ނަޖިހުގެ ވައްތަރުތައް\nނަޖިސް އަދި ނަޖިހުން ޠާހިރުވާނެ ގޮތް\n05/01/2021 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nތަޔައްމުމުކުރާ ގޮތް ތަޔައްމުމު ކުރާ ގޮތަކީ: ފުރަތަމަ ނިޔަތް ގަނެ، ބިސްމިﷲ ކިޔައި، ދެއަތް ތިލައިގެ ބަނޑުފުށުން ބިންގަނޑުގައި އެއްފަހަރު ޖެހުމެވެ. އޭގެފަހުގައި މޫނުގައި އެއްފަހަރު ފުހެލުމެވެ. އަދި އޭގެފަހުގައި ކަނާތު ކުޑަހުޅުން ފެށިގެން އިނގިލިތަކާ ހަމައަށް އަތުގެ ނުފުށުގައި އެއްފަހަރު ފުހެލުމެވެ. އޭގެފަހުގައި ހަމަ މިބީދައިން ވާތު ކުޑަހުޅުން ފެށިގެން ވާތުގެ އިނގިލިތަކާ ހަމައަށް ވައަތުގެ ނުފުށުގައި އެއްފަހަރު ފުހެލުމެވެ. އޭގެ ދަލީލަކީ ޢައްމާރު ރަޟިޔަﷲ ޢަންހުގެ ކިބައިން ރިވާވެގެންވާ މި ޙަދީޘެވެ.…\n09/04/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nއެއީތަޔައްމުމު ފާސިދުވާ ކަންކަމެވެ. ތަޔައްމުމު ބާޠިލުކުރާ ކަންތައްތައް ތިނެކެވެ. އެއީ 1- ތަޔައްމުމު(ވުޟޫ) ގެއްލޭކަމެއް މެދުވެރިވުން: ކުޑަ ޙަދަޘްވެރިވުމުން، ވުޟޫ ގެއްލޭތީ ތަޔައްމުމުވެސް ބާޠިލުވާނެއެވެ. އަދި ބޮޑު ޙަދަޘްވެރިވުމުން، އެބަހީ ޖުނުބާއި، ޙައިޟާއި ނިފާސްވެރިވުމަކީވެސް ތަޔައްމުމު ބާޠިލުކުރާކަމެކެވެ. އެއީ ހިނައިގަންނަންޖެހޭތީއެވެ. ކުޑަ ޙަދަޘްވެރިވެ ހުރެ ތަޔައްމުމު ކޮށްފިނަމަ ކުޑަ ޙަދަޘްއިން އެރިގަނެވުނީއެވެ. އޭގެ ފަހުގައި ކުޑަކަމުގޮސްފިނަމަ ނުވަތަ ބޮޑުކަމު ގޮސްފިނަމަ ތަޔައްމުމު ބާޠިލުވީއެވެ. އެހެނީ ތަޔައްމުމަކީ ވުޟޫގެ ބަދަލުގައި ކުރާ ކަމެކެވެ. ބަދަލުގައި ކުރާ ކަމަކަށްވަނީ އޭގެ…\n06/03/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nފެނުގެ އިސްތިޢުމާލުކުރުމަށް ނުކުޅެދުންތެރި ވެއްޖެނަމަ ތަޔައްމުމުކުރުން ހުއްދަވެގެންވެއެވެ. ފެން ނެތުމުގެ ސަބަބުންނެވެ. ނޫނީ ބައްޔެއްގެ ސަބަބުން ނުވަތަ ފިނިގަދަވުމުގެ ސަބަބުން، ހަށިގަނޑުގައި ފެންޖައްސައިފިނަމަ ގެއްލުމެއް ލިބިދާނެކަމަށް ބިރުގަންނަނަމައެވެ. އެއީ ޢިމްރާން ބިން ޙުޞައިނުގެ ޙަދީޘުގެ ސަބަބުންނެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. (( عَلَيْكَ بِالصَّيْدِ الطَّيِّبِ فَإِنَّهُ يَكْفِيْكَ)) [رواه البخاري برقم 244 ومسلم برقم 672]މާނައީ: “ތިބާއަށް ވަނީ ޠާހިރު ވެއްޔެވެ. ފަހެ ހަމަކަށަވަރުން އެ ތިބާއަށް ފުދެއެވެ.” ތަޔައްމުމުކުރުން ތިރީގައިމިވާ…\n11/09/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nތަޔައްމުމުކުރުން ތަޔައްމުމުގެ ލުޣަވީ މާނަ: އެއީ ޤަޞްދުކުރުމެވެ. ޝަރުޢުގައި ތަޔައްމުމުއަކީ ޚާއްޞަވެގެންވާ ގޮތެއްގައި، ﷲ އަށް އަޅުކަން އަދާކުރުމުގެ ގޮތުން، މޫނުގަޔާއި ދެ އަތްތިލައިގައި ޠާޙިރު ވެލީން ފުހުމެވެ. ތަޔައްމުމުގެ ޙުކުމާއި އެކަމަކީ ޝަރުޢުވެގެންވާކަމެއް ކަމުގެ ދަލީލު ތަޔައްމުމުކުރުމަކީ ޝަރުޢުވެގެންވާ ކަމެކެވެ. އެއީ އަޅުތަކުންނަށް ﷲ ސުބްޙާނަހޫ ވަތަޢާލާ ދެއްވާފައިވާ ލުއިފަސޭހަކަމެކެވެ. އެއީ މި ޝަރީޢަތުގެ ރިވެތިކަމުގެ ތެރެއިންވާ ކަމެކެވެ. އަދި މި އުންމަތުގެ ޚަޞާއިޞުތަކުގެ ތެރެއިންވާ ކަމެކެވެ. (މި އުންމަތަށް ޚާއްޞަކަމެކެވެ) ﷲ ސުބްޙާނަހޫ ވަތަޢާލާ…\n18/08/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nސުންނަތްހިނެއިންތައް ވާޖިބު ހިނެއިންތައް ބަޔާންވެހިނގައްޖެއެވެ. ސުންނަތްވެގެންވާ ނުވަތަ މުސްތަޙައްބު ވެގެންވާ ހިނެއިންތަކަކީ: 1- ޖިމާޢުވާ ކޮންމެ ވަޤުތެއްގައި ހިނައިގަތުން: އެއީ އަބޫ ރާފިޢު ރަޟިޔަﷲ ޢަންހުގެ ކިބައިން ރިވާވެގެންވާ ޙަދީޘުގެ ސަބަބުންނެވެ. ރާފިޢު ރަޟިޔަﷲ ޢަންހު ވިދާޅުވިއެވެ. كَانَ ذَاتَ لَيْلَةٍ يَغْتَسِلُ عِنْدَ هَذِه وَعِنْدَ هَذِهِ قَالَ: فَقُلْتُ يَا رَسُولَ اللهِ أَلَا تَجْعَلُهُ وَاحِدًا؟ قَالَ ((هَذَا أَزْكَى وَأَطْيَبُ)) [رواه أبو داود برقم 216 وابن ماجة برقم…\nފަހެ،ޖުނުބުވެރިކަމުން ހިނައިގަތުމުގައި ދެގޮތެއް ވެއެވެ. އެއީ މުސްތަޙައްބުވެގެންވާ ގޮތާއި، ފުދިގެންވާގޮތެވެ. (كيفية الإجزاء) މުސްތަޙައްބުވެގެންވާ ގޮތަކީ: ދެއަތްތިލަ ދޮވެލުމާއި، އޭގެފަހުގައި ޢައުރަގުނަވަން ދޮވުމާއި، ޢައުރަގުނަވަނުގައި ޖެހިފައި ހުރި ހަޑިކަމެއް ހުރިހަމަ ފިލުވައިލުމާއި، އޭގެފަހުގައި ނަމާދަށް ވުޟޫކުރާފަދައިން ވުޟޫކުރުމާއި، އޭގެފަހުގައި ބޮލަށް ފެންއެޅުމާއި އެފެން އެޅުމުގައި އަތުން ބޮލުގެ އިސްތަށިތައް ވިނަވައިލުމާއި، އެބަހީ ބޮލުގެ ހަންގަނޑުގައި ރަނގަޅަށް ފެންޖެހެންދެން އަތުގެ އިނގިލިތަކުން އިސްތަށީގެ ބުޑުގައި ޙަރަކާތްކުރުމެވެ. އޭގެފަހުގައި ތިން އަތްގޮށީގެ ފެން ބޮލަށް އޮއްސާލުމެވެ. އޭގެފަހުގައި ހަށިގަނޑުގެ އެހެންތަންތަނަށް…\nހިނައިގަތުމުގެ ބާބު ފުރަތަމައީ: ހިނައިގަތުމުގެ މާނައާއި، އޭގެ ޙުކުމާއި އޭގެ ދަލީލެވެ. އެއީ ޢަރަބި ބަހުގައި الغُسْلُ އެވެ. މި މަޞްދަރު ނެގިފައިވަނީ غَسَلَ- يَغْسِلُ އިންނެވެ. ހިނައިގަތުމުގެ މާނަ: ލުޣަވީގޮތުން ހިނައިގަތުމުގެ މާނާއަކީ މުޅިހަށިގަނޑު އެއްކޮށް ދޮވުމެވެ. ޝަރުޢީގޮތުން އޭގެ މާނަ: އަކީ މުޅި ހަށިގަނޑުގައި ފެން އޮހޮރުވައިލުމެވެ. ނުވަތަ ޠާޙިރު ފެން މުޅި ހަށިގަނޑުގައި، ޚާއްޞަ ވެގެންވާ ޞިފައެއްގައި، ﷲ އަށް އަޅުކަން އަދާކުރުމުގެ ގޮތުން، އިސްތިޢުމާލުކުރުމެވެ. ދެވަނައީ: ހިނައިގަތުމުގެ ޙުކުމް ހިނައިގަތުން ވާޖިބުވާފަދަ…\n27/07/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nޚުއްފުގައި ފެންފުހުމުގެ މުއްދަތު ފެށޭވަޤުތު ޚުއްފުގައި ފެންފުހުމުގެ މުއްދަތު ފެށޭނީ ޚުއްފުލެއްވުމަށްފަހު ޙަދަޘްވެރިވާ (ވުޟޫގެއްލޭ) ވަޤުތުން ފެށިގެންނެވެ. މިސާލަކަށް މީހަކު ފަތިސްނަމާދަށް ވުޟޫކޮށް، ޚުއްފު ލެއްވުމަށްފަހު، އިރު އެރިފަހުން ވުޟޫގެއްލުނީއެވެ. ދެން އެއަށްފަހު ވުޟޫކުރީ މެންދުރު ނަމާދަށެވެ. ޚުއްފުގައި ފެންފުހުމުގެ މުއްދަތު ފެށޭވަޤުތަކީ ވުޟޫގެއްލުނު ވަޤުތެވެ. އެއީ އިރުއެރިފަހުންނެވެ. ބައެއްޢިލްމުވެރިން ވިދާޅުވާގޮތުގައި ޚުއްފުގައި ފެންފުހުމުގެ މުއްދަތު ގުނަންފަށާނީ ޚުއްފުގައި އެންމެފުރަތަމަ ފެންފުހޭ ވަގުތުން ފެށިގެންނެވެ. އެއީ މިބުނި މިސާލުގައިނަމަ މެންދުރުނަމާދަށް ވުޟޫކުރިވަޤުތެވެ. ޖަބީރާ(ބެންޑޭޖު)، ފަގުޑި އަދި ބުރުގާ…\n23/07/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nޚުއްފުގައި ފެންފުހުމުގެ މުއްދަތު އެއީ ރަށުގައި ޤާއިވެގެން ހުންނަމީހާއަށް އަދި ނަމާދު ކުރުކުރުން ހުއްދަވެގެންނުވާ މިންވަރަށް ދަތުރުފަތުރު ކުރާ މީހާއަށް ދުވާލަކާއި ރެއެކެވެ. އަދި ނަމާދު ކުރުކުރުން ހުއްދަވެގެންވާ މިންވަރަށް ދަތުރުކުރާ މީހާއަށް ތިންދުވަހާއި ތިންރެއެވެ. އެއީ ޢަލީ ރަޟިޔަﷲ ޢަންހުގެ އަރިހުން ރިވާވެގެންވާ ޙަދީޘުގެ ސަބަބުންނެވެ. ޢަލީ ރަޟިޔަﷲ ޢަންހު ވިދާޅުވިއެވެ. ((جَعَلَ رَسُولُ اللهِ صَلَّى اللهُ عَلَيهِ وَسَلَّمَ ثَلَاثَةَ أَيَّامٍ وَلَيَالِيهِنَّ لِلْمُسَافِرِ وَ يَوْمًا وَ لَيْلَةً لِلْمُقِيمِ)) [رواه…\n22/07/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nތިންވަނަކަންތައް: ޚުއްފުގައި ފެންފުހުމުގެ ކައިފިއްޔަތު ފެންފުހުން މަޝްރޫޢުވެގެންވާ ތަނަކީ ޚުއްފުގެ މައްޗެވެ. ވާޖިބުވެގެންވާ މިންވަރަކީ “ފުހެމޭ” ބުނެވޭ މިންވަރަށް ފުހުމެވެ. ޚުއްފުމަތީގައި ފެންފުހޭނެގޮތަކީ ޚުއްފުގެ މަތީގެ ބޮޑުބައިގައި ފުހުމެވެ. އެއީ ރަސޫލުﷲ ޞައްލަﷲ ޢަލައިހި ވަސައްލަމަ ވުޟޫކުރައްވާ އިރު ޚުއްފުމަތީގައި ފެންފުހޭ ގޮތުގެ ޞިފަ ބަޔާންވެގެންވާ، މުޣީރާ ބިން ޝުޢުބާ ރަޟިޔަﷲ ޢަންހު ރިވާކުރައްވާފައިވާ ޙަދީޘުގެ ސަބަބުންނެވެ. މުޣީރާ ބިން ޝުޢުބާ ރަޟިޔަﷲ ޢަންހު ވިދާޅުވިއެވެ. رَأَيتُ النَّبِيَّ صَلَّى اللهُ عَلَيهِ وَسَلَّمَ يَمْسَحُ عَلَى…\n11/07/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nއެ ޝަރުޠުތަކަކީ 1- ޠަހާރަތުގެ މަތީގައި ޚުއްފުލުން: އެއީ މުޣީރާ ރަޟިޔަﷲ ޢަންހު ރިވާކުރެއްވި ޙަދީޘުގެ ސަބަބުންނެވެ. މުޣީރާ ރަޟިޔަﷲ ޢަންހު ވިދާޅުވިއެވެ. كُنتُ مَعَ النَّبِيِّ صَلَّى اللهُ عَلَيهِ وَسَلَّمَ فِي سَفَرٍ فَأَهْوَيْتُ لِأَنْزِعَ خُفَّيْهِ فَقَالَ :((دَعْهُمَا فَإِنِّي أَدْخَلْتُهُمَا طَاهِرَتَينِ فَمَسَحَ عَلَيْهمَا)) [متفق عليه: أخرجه البخاري برقم (206) و مسلم برقم (274)] އަހުރެން ނަބިއްޔާ ޞައްލަﷲ ޢަލައިހި ވަސައްލަމަޔާއެކު ދަތުރެއްގެ މަތީގައި ވީމެވެ. ފަހެ،…\nالخُفُّ އަކީ ހަމުން ނުވަތަ އެފާޑުގެ އެއްޗަކުން ހަދާފައި ހުންނަ، ފަޔަށް ލައްވަން ބޭނުންކުރާ އެއްޗެކެވެ. އޭގެ ޖަމްޢުއަކީ خِفَافٌ އެވެ. ހަމުން ނޫން އެއްޗަކުން މިސާލަކަށް ވޫލުން ނުވަތަ ކޮޓަން ފަދަ އެއްޗަކުން ހަދާފައިވާ އެއްޗެއް ކަމުގައި ވިޔަސް އެއީ ފަޔަށް ލައްވަން ބޭނުންކުރާ އެއްޗެއްނަމަ އެ ބެލެވެނީ ޚުއްފުކަމުގައެވެ. ޚުއްފުގެ މަތީގައި (ފެން) ފުހުމުގެ ޙުކުމާއި އެކަމުގެ ދަލީލު: އަހުލުއްސުންނަތި ވަލްޖަމާޢަތި އިއްތިފާޤުވެފައިވާ ގޮތުގައި ޚުއްފުގެ މަތީގައި (ފެން) ފުހުމަކީ ހުއްދަވެގެންވާ ކަމެކެވެ. އެއީ…\nތިރީގައިމިވާ ކަންކަމަކީ ޥުޟޫކުރުން މުސްތަޙައްބުވެގެންވާ ކަންކަމެވެ. 1- ﷲ އަށް ޛިކުރުކުރާ ހިނދުގައްޔާއި ޤުރްއާން ކިޔަވާއިރު. 2- ކޮންމެ ނަމާދަކަށް. އެއީ ރަސޫލާ ޞައްލަﷲ ޢަލައިހި ވަސައްލަމަ އެކަން އެގޮތަށް ކުރެއްވުމުގައި ދެމިހުންނެވީތީއެވެ. އަނަސް ރަޟިޔަﷲ ޢަންހުގެ ޙަދީޘުގައި އައިސްފައިވާ ފަދައިންނެވެ. قَالَ أَنَسٌ “كَانَ النَّبِيُّ صَلَّى اللهُ عَلَيْهِ وَسَلَّمَ يَتَوَضَّأُ عِنْدَ كُلِّ صَلاَةٍ” [أخرجه البخاري برقم (214)] މާނައީ: އަނަސް ރަޟިޔަﷲ ޢަންހު ވިދާޅުވިއެވެ. “ރަސޫލާ ޞައްލަﷲ ޢަލައިހި ވަސައްލަމަ…


BREAKING: India in himaayai nudhee Adeeb anburaa raajje ah | Mihaaru\nއަދީބު، މިދިޔަ ބުރާސްފަތި ދުވަހު ޓަގް ބޯޓުގައި ހުންނަވަނިކޮށް އިންޑިއާގެ ސިފައިން ނަގާފައިވާ ފޮޓޯއެއް.\nއިންޑިއާ އިން ހިމާޔަތް ނުދީ އަދީބު އަނބުރާ ރާއްޖެ އަށް\n03 އޯގަސްޓް 2019 - 08:15 132 comments\nއިންޑިއާ އިން ހިމާޔަތް ނުދޭން ނިންމައި، ކުރީގެ ނައިބު ރައީސް އަހުމަދު އަދީބު އެ ގައުމުން ރޭ ދަންވަރު އަނބުރާ ރާއްޖެ ފޮނުވާލައިފި އެވެ.\nއިންޑިއާގެ "ދަ ނިއު އިންޑިއަން އެކްސްޕްރެސް" ގައި ރިޕޯޓް ކޮށްފައިވާ ގޮތުން، އެ ގައުމަށް ދިޔަ ޓަގް ބޯޓެއްގައި ފިއްލަވަން މަސައްކަތްޕުޅު ކުރެއްވި އަދީބު ހަމަ އެ ބޯޓުގައި އަނބުރާ ރާއްޖެ އަށް ވަނީ ޑީޕޯޓު ކޮށްލައިފަ އެވެ. ކަމާ ގުޅޭ އޮފިޝަލުންނާ އެކު އޭނާ އަނބުރާ ރާއްޖެ ފޮނުވާލީ ރޭ ދަންވަރެވެ.\nސުޕްރީމް ކޯޓުގެ އަމުރަކަށް ޕާސްޕޯޓް ހިފަހައްޓާފައިވަނިކޮށް، ޓަގް ބޯޓުގެ ފަޅުވެރިއަކަށް ވެގެން ފިއްލަވަން އުޅުއްވި އަދީބު، އިންޑިއާގެ ފުލުހުން ހިފެހެއްޓީ މިދިޔަ ބުރާސްފަތި ދުވަހުގެ މެންދުރެވެ. އަދި ރޭ ދަންވަރު އެމަނިކުފާނު ޑީޕޯޓު ކޮށްލުމާ ހަމައަށް ވެސް ހުންނެވީ އެ ޓަގް ބޯޓުގައި ކަމަށް ވެ އެވެ. އިންޑިއާގެ ސިފައިންނާއި ކަމާ ގުޅުން ހުރި އެހެން އިދާރާތަކުގެ އޮފިޝަލުން އަދީބާ ސުވާލު ކުރީ ޓަގް ބޯޓުގަ އެވެ.\nދަ ނިއު އިންޑިއަން އެކްސްޕްރެސް އިން ބުނީ، ރާއްޖޭގެ ސަލާމަތީ ކަންކަމާ ގުޅޭ އޮފިޝަލުންނާއި އިންޑިއާގެ ސަރުކާރުގެ އޮފިޝަލުންގެ ޓީމެއް ރޭ ދަންވަރު ޓުޓިކޮރިން ބަނދަރަށް ގޮސް އަދީބާ ސުވާލު ކޮށްފައިވާ ކަމަށެވެ.\nއަދީބު، އިންޑިއާ އިން އަނބުރާ ފޮނުވާލާފައިވާއިރު، އެމަނިކުފާނު ރާއްޖެ އަށް ގެނައި ކަމެއް ދިވެހި ފުލުހުން އަދިއެއް ނުބުނެ އެވެ.\nIndia denies asylum to former Maldives VP Abdul Ghafoor, deports him to island country\nއަދީބު ރާއްޖެއިން ބޭރަށް ދަތުރު ކުރެއްވީ މޮންގޯލިއާގައި ރަޖިސްޓަރީ ކޮށްފައިވާ "ވާގޯ" ކިޔާ ޓަގު ބޯޓެއްގަ އެވެ. އެއީ އިންޑިއާއިން ހިލަ ހިފައިގެން އާންމުކޮށް ރާއްޖެ އަންނަ ޓަގް ބޯޓެކެވެ. އެ ޓަގް ބޯޓުގައި ފަޅުވެރިންގެ ގޮތުގައި މަސައްކަތް ކުރަނީ އިންޑިއާގެ ފަޅުވެރިއަކާއި އިންޑޮނިޝިއާގެ އަށް މީހުންނެވެ. އަދީބު އެ ބޯޓުގައި ހުރިކަން ފަޅާއަރުވާލީ އިންޑިއާގެ ފަޅުވެރިޔާ ކަމަށް އެ ގައުމުގެ ބައެއް ނޫސްތަކުން ބުނެފައިވެ އެވެ.\nއިންޑިއާގެ ކަނޑުމަތީ ސިފައިން، އަދީބު ހިފެހެއްޓުމާ އެކު، އެމަނިކުފާނުގެ ބައިނަލްއަގްވާމީ ވަކީލުން ވަނީ އެ ގައުމުން ހިމާޔަތް ދިނުމަށް އެދިވަޑައިގެންފަ އެވެ. އެކަމަކު، އަދީބު ރާއްޖެ އަށް އަނބުރާ މި ފޮނުވައިލީ އެ އެދުމަށް އިންޑިއާ އިން ބީރު ކަންފަތެއް ދިނުމަށް ފަހު އެވެ.\nއަދީބުގެ ބައިނަލްއަގްވާމީ ވަކީލުންގެ ޓީމުން ނެރުނު ބަޔާނެއްގައި ވަނީ އިންޑިއާގެ ހިމާޔަތަށް އަދީބު އެދިވަޑައިގަތީ، ސިޔާސީ ބޭނުމެއްގައި ދައުވާ އުފުލުމުގެ ބިރު އޮތުމާއި، ދޮގު ބަޔާންތައް ދިނުމަށް ރާއްޖޭގެ ތަހުގީގީ އިދާރާތަކުން އެމަނިކުފާނަށް މަޖުބޫރު ކުރަމުންދާތީ ކަމަށެވެ. އެގޮތުން، އަދީބު ނުކުރާ ކުށްތަކަށް އެއްބަސްވުމަށް އަންގައި، ބަޔާންތަކުގައި ސޮއި ކުރަން ކަމާބެހޭ ފަރާތްތަކުން މަޖުބޫރު ކުރަމުންދާ ކަމަށާއި އެއީ އޭގެ ސަބަބުން އަދީބާއި އާއިލާ އަށް ވެސް ނުރައްކަލަށް ހުށަހެޅިދާނެ ކަމެއް ކަމަށެވެ. އެކަންކަމުން ރައްކާތެރިކަން ހޯދުމަށްޓަކައި އިންޑިއާގެ ހިމާޔަތަށް އަދީބު އެދިވަޑައިގެންނެވީ ކަމަށް ބަޔާނުގައި ބުނެފައި ވެ އެވެ.\nNufilaane kamah vidhaalhuvi Adeeb mi hedhee kihineh?\nދައުލަތުގެ 1.3 ބިލިއަން ރުފިޔާ އަށް ޚިޔާނާތްތެރިވި އަދީބު ޓަގް ބޯޓުގައި ފިއްލަވައިގެން ފުރުއްވި ކަމަށް އެނގިފައި ވަނީ މިދިޔަ ހޮނިހިރު ދުވަހު އެވެ. އެކަމަކު، ޓަގް ބޯޓުގައި ހޭދަކުރެއްވި މުއްދަތުގެ ތެރޭގައި ފޯނުން އެކި މީހުންނާ އަދީބު މުއާލަމާތް ކުރެއްވި ކަމަށް ވެ އެވެ.\nއަދީބު ފިއްލެވުމުގެ އޮޕަރޭޝަން ހިންގެވި ގޮތެއް އަދި ސާފެއް ނުވެ އެވެ. އެކަމަކު، ބައެއް ފަރާތްތަކުން ބުނާ ގޮތުގައި އެމަނިކުފާނު ޕްލޭނަކީ ކަނޑުމަތީގެ ވަކި ސަރަހައްދަކުން ޓަގް ބޯޓުން ސްރީ ލަންކާގެ ބޯޓަކަށް ބަދަލުވެވަޑައިގަތުމެވެ. އެކަމަކު، ކަނޑައެޅި ވަގުތަށް ލަންކާގެ ބޯޓު ނުދިއުމުން، ވަގުތު ބޭކާރުވެ، ރޭވުން ފަނުފުލުން ދިޔައީ އެވެ. އެހެންވެ، އަދީބުގެ މަންޒިލަކީ އިންޑިއާ ކަމަކަށް ނުބެލެވެ އެވެ.\nއިތުރު ލިޔުންތައް ކުރީގެ ނައިބު ރައީސް އަދީބު އަހުމަދު އަދީބު އިންޑިއާ ރާއްޖެ-އިންޑިއާ އެމްއެމްޕީއާރްސީގެ ކޮރަޕްޝަން ޓުޓިކޮރިން


26 Councilaraku Suspend Koffi - Vaguthu\n26 ކައުންސިލަރަކު ސަސްޕެންޑް ކޮށްފި\nމިދިޔަ މެއި މަހުގެ 30 ވަނަ ދުވަހު ބޭއްވި އެމްޑީޕީގެ ރިޔާސީ ޕްރައިމަރީގައި ބައިވެރިވި 26 ކައުންސިލަރަކު ސަސްޕެންޑުކޮށްފިއެވެ.\nމުސާރަ އާއި އިނާޔަތްތައް ނުލިބޭ ގޮތަށް މާދަމާ އިން ފެށިގެން ތިން މަސް ދުވަހަށް މިކައުސިލަރުން ސަސްޕެންޑްކޮށްފައިވާއިރު، ސަސްޕެންޑުކޮށްފައި ވަނީ 21 ރަށު ކައުންސިލަރަކާއި ފަސް އަތޮޅު ކައުންސިލަރުން ކަމަށް މައުލޫމާތު ލިބެއެވެ.\nއެ ކައުންސިލަރުން ނިސްބަތްވާ ކައުންސިލް އިދާރާތަކަށް އެލްޖީއޭ އިން ފޮނުވި ސިޓީގައި ބުނެފައިވަނީ އެމްޑީޕީގެ ޕްރައިމަރީގެ ވޯޓުލުން ކުރިއަށްދާނަމަ ހުއްޓުވަން ސިވިލް ކޯޓުން އަމުރު ނެރެފައި ވަނިކޮށް، އެކަން އެ ކައުންސިލަރުން ޕްރައިމަރީގައި ބައިވެރިވެފައިވާ ކަމުގެ ހެކި އެ އޮތޯރިޓީއަށް ލިބިފައިވާ ކަމަށެވެ.\nހއ. ކެލާ ކައުންސިލްގެ ރައީސް އާދަމް ޣުފްރާން\nހދ. ކުރިނބީ ކައުންސިލް މެމްބަރު މުހައްމަދު ޝާފީ\nށ. ބިލެއްފެހި ކައުންސިލް މެމްބަރު އަހުމަދު ނާފިޒް\nނ. މަގޫދޫ ކައުންސިލްގެ ރައީސް ފަތުހުﷲ ނަސީރު\nނ. މަގޫދޫ ކައުންސިލްގެ ނައިބް ރައީސް އަބްދުލް ހަލީލް އަހްމަދު\nރ. ހުޅުދުއްފާރު ކައުންސިލްގެ ނައިބު ރައީސް އަލީ ޖާވިދު\nރ. މަޑުއްވަރީ ކައުންސިލްގެ ނައިބް ރައީސް ސޮބީހާ މުހައްމަދު\nބ. ކެންދޫ ކައުންސިލް މެމްބަރު އިބްރާހީމް އަބްދުއް ރަހްމާން\nބ. ދޮންފަނު ކައުންސިލްގެ ނައިބު ރައީސް ހަސަން ހަފީޒު\nޅ. އޮޅުވެލިފުށީ ކައުންސިލްގެ ނައިބު ރައީސް އަބްދުލް އަޒީޒް މުހައްމަދު\nޅ. ނައިފަރު ކައުންސިލް މެމްބަރު ވިދާދު އަބްދުﷲ\nއއ. އަތޮޅު ކައުންސިލްގެ ރައީސް މުހައްމަދު ސަފީގު\nއއ. އަތޮޅު ކައުންސިލް މެމްބަރު މުހައްމަދު ނާހިދު\nއއ. އުކުޅަސް ކައުންސިލްގެ ރައީސް ސައުކަތު އިބްރާހީމް\nވ. ރަކީދޫ ކައުންސިލްގެ ރައީސް އާދަމް ސާމީ\nވ. ރަކީދޫ ކައުންސިލް މެމްބަރު އާދަމް ހުސައިން\nވ. ފުލިދޫ ކައުންސިލްގެ ރައީސް ސަނާ އަލީ ވާފިރު\nފ. އަތޮޅު ކައުންސިލްގެ ރައީސް އުމަރު ޒާހިރު\nފ. މަގޫދޫ ކައުންސިލްގެ ރައީސް އަބްދުﷲ ވަހީދު\nދ. މީދޫ ކައުންސިލްގެ ރައީސް އިޔާސް އިސްމާއިލް ލަތީފް\nދ. މީދޫ ކައުންސިލްގެ ނައިބު ރައީސް ޝުރައިފް އިބްރާހިމް ރަޝީދު\nގއ. އަތޮޅު ކައުންސިލްގެ ރައީސް އަހްމަދު ފުއާދު\nގއ. މާމެންދޫ ކައުންސިލްގެ ނައިބު ރައީސް ޚަދީޖާ ޝިއުނާ\nގދ. އަތޮޅު ކައުންސިލްގެ މެމްބަރު ތަމްދީހު މުހައްމަދު\nގދ. ހޯޑެއްދޫ ކައުންސިލްގެ ރައީސް މުހައްމަދު އަޔާޒު\nގދ. ހޯޑެއްދޫ ކައުންސިލްގެ ނައިބު ރައީސް މުހައްމަދު އަޝްރަފް\nއެލްޖީއޭ ސިޓީގައި ބުނެފައިވަނީ ސަސްޕެންޝަންގެ މުއްދަތުގައި ފަރުދީ ހައިސިއްޔަތުން ލިބިގަންނަ ޚިދުމަތެއް ކައުންސިލުން ހޯދުން ނޫން ބޭނުމަކު އެ ކައުންސިލަރުން ކައުންސިލް އިދާރާއަށް ހާޒިރުވުމާއި ކައުންސިލްގެ ލިޔެކިޔުންތަކާއި ވަސީލަތްތައް ބޭނުންކުރުމަކީ މަނާކަމެއް ކަމެއް ކަމަށެވެ.\nލާމަރުކަޒީ ނިޒާމާ ގުޅޭ 101 ސުވާލާއި އޭގެ ޖަވާބު ހިމެނޭ ފޮތެއް ނެރެފި\nއިންތިހާބީ ކައުންސިލަރުން ހުވާކުރުން އަންނަ މަހު\nޖޫން 22, 2018 05:32\nއެމްޑީޕީ މީހުންނަށް ޕާރޓީންދޭ ލަގާތަށް މިފެންނަނީ\nޖޫން 22, 2018 05:34\nތިބޭނީ މިހާރު ރާކަނިމަސް ކެވިފަ\nޖޫން 22, 2018 09:06\n26 އާއިލާކަން ހަނދާންކުރާތި\nޖޫން 22, 2018 10:16\nޖޫން 22, 2018 10:39\nމިއޮތީ ވާ ސަރުކާރެއް! މީހުން ބަނދެގެން ވޯޓް އިތުރު ކުރެވޭތޯ އަހަރެމެން ބަލާނަން!\nޖޫން 22, 2018 12:57\nތިކައުނސިލްތަކަކީ އަދި މިޒަމާނުގަ މިރައްޖެޔަކަށް ބެނުންވާއެއްޗެއްނޫން...ތިބެންވީ 1. ކަތީބު 2. ރަށްކުރިއަރުވާ ކޮމިޓީގެ ރައީސް ނިމުނީ...ދެ މީހުން ރިޕޯރޓް ކުރާނީ އެޓޯލް އެޑްމިން & ޕަބްލިކް ސާރވިސެސް އޮފީހަށް..އެބައިމީހުން ރިޕޯޓްކުރާނީ ރައީސް އޮފީހުގެ އެޓޯލްސް އެޑްމިން ޑިޕާރޓްމެންޓަށް...ތަރައްގީކުރުމާއި ބިންބޭނުން ކުރާނެ ގޮތް ކަނޑައަޅާނީ ސަރުކާރުގެ އެކަމަކާއި ގުޅޭ ވުޒާރާތަކުން...މުއާމަލާތް ކުރާނީ އޮންލައިން ޕްލެޓްފޯރމްގަ، މިހާރު މިހިނގާ ބޭކާރު ހުރިހާ ޙަރަދެއް ތަރައްގީޔަށް ބެނުންކުރެވޭނެ..ކައުންސިލޭ މޭޔަރޭ ކިޔައިގެން ކަމެއްކުރެވެނީކީ އެއްނޫން..ކައުންސިލްތަށް ވަގުތުން ވަގުތަށް އުވާލަންފެނޭ!\nޖޫން 22, 2018 13:44\nމިއީ އެމްޑީޕީން ދުރާލާ ރާވައިގެން ކުރިކަމެއް. އަދިވެސް މިބައިގަނޑުގެ އަވާގައި ޖެހިގެން އުޅޭމީހުން ހޭއަރާކަށް ނުވޭތަ